text
stringlengths 33
26.1k
| label
stringclasses 5
values |
|---|---|
Виталий Пронин Нырысетӥ элькун больницаысь гастроэнтерологА. Бессонов санавиациен гуртъёсы пота.Алексей Бессоновлэн архивысьтыз Кылем арын гужем Удмуртиын ужаны кутскиз санитарной авиация. Табере шаермылэн пӧртэм сэрегъёсысьтыз секыт висисьёсты вертолётэн син куспын вутто Ижысь больницаосы. Санитарной авиация шаерамы кылдӥз «Тазалыкез утён» нацпроект чотын. Кылем арын июльысен декабрь толэзёзь инметӥ лобась «скорой» ӝог юрттэт сётӥз 98 висисьлы, туэ 5 толэзь куспын — 70-лэсь ятырезлы. Вертолёт ёросъёсы пота, адямилэн улонэзлы кышкытлык кылдэмын ке: сюлмыз кутэмын, инсульт шуккемын, сутскыны яке зол сӧсырмыны шедемын, вирыз зол кошке. Тазалыкез утёнъя министерство ивортэмъя, кемалась ик ӧвӧл Иже вуттэмын вал мунчоын пӧсьвуаськем пияш, 20 процентлэсь ятырез мугорыз сульӟектэмын. Сое вуттӥзы Нырысетӥ элькун больницаысь ожоговой отделение. Та бӧрсьы ик вертолёт дыртӥз Сьӧлта палъёсы: отын но нылпи сӧсырмыны шедем, сюрлыез чигыса. Куазь умой ке, нунал куспын санавиация ичизэ 3 интые пота, шутэтскон нуналъёсты уг тоды.Вертолётэн висись доры лобо реаниматолог но висисьлэн диагнозэзъя эмъясь. Нырысетӥ элькун больницаысь гастроэнтерологияя ёзэн кивалтӥсь, вылӥ квалификациен гастроэнтеролог Алексей Бессонов санавиациен секыт висись доры лобаз. — Нырысетӥ элькун больницаын ужам сяна, Тазалыкез утёнъя министерстволэн валтӥсь внештатной гастроэнтерологез луисько. Азьвыл ёросысь висись доры ӧтён вуэ ке вал, сюрес вылэ потылӥмы реанимобилен. Асьтэос валаськоды, шуом, Глазов палъёсы вуыны сюрес вылын трос дыр бырылӥз. Туж шумпотӥсько, шаерамы санавиация кылдӥз шуыса. Тани кемалась ик ӧвӧл 3 час куспын Ижысен Балезино каргуртозь вуимы, висисез эскеримы, берлань Иже берытскимы, — шуэ Алексей Геннадьевич. Балезино каргуртысь висисез вуттоно луиз Нырысетӥ элькун больницае. Ӝушысьтыз вир кошкыны кутскем, вирыз урод, уг орсмы. Вылаз ик,тыосаз кык палаз ик воспаление кутскемын. Адямилэн пневмония бере, кин тодэ, оло, со коронавирусэн черламын. Иже вуттыса, Балезиноысь висисьлы тест лэсьтӥзы — чер шараямын ӧй вал. — Коронавирусэз шараяськысал ке, ми сое интыясалмы обсерваторе, больницаямы та ёз кылдытэмын. Висись доры лобыкумы, висёнлэсь утиськон куронъёсты сак чакласькомы: сётӥське нимысьтыз комплект — быдэс мугор, ым-синъёс пытсамын луыны кулэ, —шуэ эмъясь. ________ Елена НИКИТИН | Улон-вылон |
Виталий Пронин Сюлэмы тырме шуныт малпанъёсын, йыры кудӟе тодэ ваёнъёсын. Тодам лыктэ, кызьы ортчытъямы гужем шутэтскон нуналъёсмес 1970-тӥ-1975-тӥ аръёсы. Можга ёросысь Гозегысь нылъёс совхоз бусыосы уриськыны пото. Туспуктэм Надежда Ивановалэн архивысьтызУжлэсь син уг кышка Гужем кутскыку ик, ми, пиналъёс, производственной бригадае гожтӥськылӥм. Бригадаез люкылӥзы звеноослы. Милям ёзъёсмылэн бригадирмы вал Тарасова (Егорова) Люда — туж чупрес, нокыӵе шуг-секытъёслэсь кышкасьтэм нылаш, умой дышетскиз, баскетболэн выриз, котькытчы вуттӥськиз. Звеноос ог-огенызы ӵошатскыса ужазы. Бригадамы юрттӥськиз «Пычас» совхозлэн Лудӟи-Шудӟи (Гозег) бригадаезлы. Милемлы оскылӥзы 5 гектар вылысь куузикаез, етӥнэз октыны-калтыны, возь вылысь турынэз утялтыны. Ужам сяна, гурт калыклы концерт возьматъямы, КВН ортчытъямы. Куузика-галанкаез одӥг техникатэк но мерттӥськомы вал. Азямы пиос чурен-чурен лопатаен пичи гопъёс гудыса мынылӥзы, соос бӧрсьы трактор бакен ву нуылӥз. Ми гопъёсы ведраен ву кисьтаськомы но удъёсыз мерттӥськомы вал. Нунал, арня ортчылӥз, куузикаез урон дыр вуылӥз. Бусыын етӥн 10 сантиметр кузьда будэ ке ини, сое урыны потылӥмы. Радэн-радэн султыса, бусыез кутсконысеныз пумозяз чылкытатылӥм. Етӥн будэтонын бригадир-звеньевой луылӥз Галина Павловна Овчинникова. Турын но мажес Нош возь вылын ужам нуналъёсмы шутэтскон лагерьын кадь вал. Ӵукна ик гуртысь пиналъёс но мӧйыос, шыкысъёсысьтызы чебер дэремъёссэс дӥсяса, контора азе люкаськылӥзы. Машина вуэ ке, ваньмы лачак пуксьылӥмы кузовысь ӟусъёс вылэ. Сюрес кузя кырӟаса ширтылӥмы. Мӧйыос но куаразэс ӧз жалялэ. Кырӟаны уката устоесь вал Микайло Мила апай, Кими Юля апай, Кузьма Вася кышно — Софья апай. Машинамы милемыз сюрес дорозь нуылӥз, отӥзэ пудэн (пыдын) Вало шур дорозь мынылӥмы. Вамышъям возь кузя, чечы кадь ческыт омырен шокаса. Писпуос, ми шоры вайёсынызы шонаса, шуылӥзы кадь: «Ӟеч кӧлӥды-а, ӟеч вуиды-а, гыдыосы?» Бӧрсямы валъёсын ворттыса вуо пиос. Кудӥз ке мажсаське, мукетыз валэн волокушае турын тыре. Бадӟымъёс кабан ӝуто. Турын лёго Гозегпочинкаысь Сима апай но Петыр Ольга, озьы ик Гозегысь Надя апай. Отын но татын калык кир-пазь ужа. Вож-вож возь вылын сяськаос кадь адӟисько соос.Пиналъёсты ужаны дышетыны туж яратэ вал Петя Вара апай. — Мажестэс бергатса эн сылэ, вуэ эн донгалэ: куазь зороз, — индылэ вал со. Ужамъя дыр шаплы ортче. Ӝоген нуназеян вакыт вуэ. Ческыт шыд зын нырез бичатэ. Ваньмы черодэ султыса, басьтӥськомы шыд. Кылдэ ньылод! Сыӵе ческыт пӧзьтэ вал Граня апай. Нош чай шербет кадь.Кӧт тыриз бере — шутэтсконо. Но возь вылэ выдыны нокин уг дырты. Ваньмы Вало шуре пыласькыныбызиськомы. Кин зымылэ, кин чорыг кадь уя, кин ке, вуэ мур пырытэк, ярдураз чомбылляське. Кужым люкамын — нош ик ужаны. Нуназе бере куазь эшшо пӧсь луэ. Мӧйыос кышет улазы люгыкуар керттыло, пыдкутчаназы но сое тыро. Кинлэн ымдурыз пилиськылэмын — пужыкуар лякыло. Весь малпасько, арлыдоосмы кыӵе визьмоесь вылӥллям шуыса. Нош пиналъёслэн пӧсь куазен весь юэммы потэ. Бызьыса шур дуре мынӥськом но шур вуэз омыръяськом. Нокыӵе висён но ӧй вал. Ужаса шӧдоно ик ӧвӧл ӝыт вуэмез. Норма — 700 аньы Возь выл ужез быдэстэм бере етӥн утялтон дыр вуэ. Етӥнэз бусы дуръёстӥ но, шортӥз но ишконо — тракторен теребилкалы сюрес усьтоно. Котыр сюрес усьтӥськом ке, бусые трактор етӥн ишкон техникаен пыре, со бӧрсьы валем половик кадь кыле ни. Соку ваньмы кутӥськомы удыс. Тани чуръёс син куспын аньыослы пӧрмизы. Со аньыослэсь пуктосъёс кылдӥзы — кинлэн дасэн, кинлэн кызен. Тупатэм норма — 700 аньы. Ужаса-тыршыса етӥн бусы буша. Аньыослэн йыръёссы шунды шорын куасьмем бере бусы шоры ик лэсьтылӥм иншыр. Сое, машинаен ворттылыса, волятылӥзы, собере кутскылӥз етӥн кидыс жильдон. Етӥнэз йырыныз йырын тырылӥм, со вылтӥ ветлэ вал машина, кидыс кисьтӥське. Кисьтӥськем кидысэз ӵужыса огазе люкаллям. Озьы ужаса-тыршыса гужемлэсь ортчемзэ ик ӧм валаллялэ. Нош школае мыныны асьмелэн поттэм коньдонэнымы октӥськомы ни дӥськут но, дышетскон тӥрлык но. Будэтэм куузикамес куарусён толэзе октылӥмы — урокъёс бере, шутэтскон нуналъёсы бусые ужаны поталлямы. Коньывуон толэзе школаын котьку лэсьто вал «День урожая». Соку пиналъёслы ческыт винегрет сюдо, чай сектало, данъян бумагаос но книгаос кузьмало. Солы кыӵе шумпотылӥм. Аръёс ортчизы, дыр воштӥськиз. Ужась киосыз воштӥзы машинаос. Туж сюлэм шуг: валалозы-а али будӥсь нылпиос няньлэсь ческытсэ, гурт ужлэсь шӧмзэ? Надежда Иванова.Можга ёросысь Гозег гурт | Иворъёс |
Виталий Пронин Россия 1 телеканаллэн «Я Россия» проектэз вуэ Иже. 12-тӥ гудырикошконэ 12.00 часысен 18.00 часозь М. Горький нимо паркын ортчоз фотосессия.Та дырозь вотэсын куара сётон мынӥз: кытчы вуоз «Я Россия» проект, мукет городъёсты трослы азьпалтыса вормиз - Ижкар.Озьыен, фотосессие пыриськем адямиослэн ымныръёссы но потозы Россия 2 телеканалэ. Озьы ик татын концерт возьматозы филармониысь нылпиос но «Голос. Дети» вожвылъяськонэ пыриськем Лиза Перминова, нылпиосты шулдыртозы клоунъёс. Котькуд мылкыд карись быгатоз ассэ ведущий чотын эскерыны.Озьы ик татысен «Ижысь открытка» келяны луоз. Откырткаос дунтэк сётӥсько, тӥледлы адрес но марка гинэ ваёно луоз.Вотэсын али мынэ мукет но конкурс: котькуд адями быгатэ телефоназ пичи видео гожтыны но вераны «Мон - Россия». Уждэс вотэсэ поттоно #ЯРОССИЯИЖЕВСК #ЯРОССИЯ хештэгъёсын пусйыса. Тужгес амалоосыз сюрозы «Удмуртия» ГТРК-лэн эфираз но National GeographicTraveler журналлы гожтӥськон басьтозы. Вормисьёсты ӟечкылалозы 12-тӥ гудырикошконэ.Сергей Захаров | Улон-вылон |
Виталий Пронин Ижысь жуг-жаг куян интыысь шедьтэмын вал пӧртэм адямиослэн документъёссылэн тӧлъя лошъяськись копиоссы. Ваньзы соос лэсьтэмын Сбербанклэн Ижысь ёзъёсаз. Банклэн пресс-службаез ивортэмъя, та учыр пумысен эскерон радъямын. Та ужез «пӧрасьёс» кыл кутон улэ кыскемын луозы, пусъё банкысь специалистъёс. Аслэсьтыз эскеронзэ мытӥз ни шаерысьтымы Югдурез утёнъя министерство но. Жуг-жаг куян интылэсь кыдёкын ик ӧвӧл улӥсьёс пӧлын юалляськонъёс ортчытэмын. Калык ивортэмъя, та бумагаосты соос синйылтӥзы туэ Ымусьтон бере.Наталья Седова Туспуктэм: novayagazeta-ug.ru Теги: Сбербанк Югдурезутёнъяминистерство | Иворъёс |
Виталий Пронин Та ӝӧк сьӧрын законъёс сэрттӥсько-пертчисько ке, таяз радэ депутатъёс блокнотъёсазы удмурт кылысь аффрикатаосты гожъяло.Кун Кенешын усьтӥськизы удмурт кылэз дышетонъя курсъёс. Отчы гожтӥськиз 20-лэсь ятыр мурт: депутатъёс, соослэн юрттӥсьёссы, аппаратын тыршисьёс.- «Т» согласноез небыт вераськомы ке, пӧрме «тир» - та кыл тӥледлы ваньдылы тодмо. Нош та букваез ик чурыт верамы ке, пӧрмоз удмурт «тӥр» - топор, - котрес ӝӧк сьӧры интыяськемъёслы лад-лад валэктэ удмурт курсъёсты нуись, филология наукаосъя кандидат, Удмурт кун университетысь доцент Ольга Стрелкова.Та ӝӧк сьӧрын законъёс сэрттӥсько-пертчисько ке, таяз радэ депутатъёс блокнотъёсазы удмурт кылысь аффрикатаосты гожъяло. Чылкак школаын дышетскисьёс кадь. Гожтэмзы бере котькудзэ шара верало - пӧрме-а, уг-а меда? Дышетӥсьсы Ольга Борисовна англи кылъёсты тодазы вайытэ: озьы аффрикатаосты вераны капчигес йӧтэ ини.- Мон пыриськи вал ни ог 2 ар талэсь азьло радъям нырысетӥ курсъёсы, - шуэ Кун Кенешлэн Тӧроезлэн воштӥсез Светлана Кривилёва. - Удмурт кылэз дышетыны дыры чик но жаль ӧвӧл. Соин но, лэся, та курсысь эшъёсыным ӵошатыса, удмурт кылэз дышетон мыным капчиенгес сётске. Калыкен пумиськонъёсын но ма но со вераны, юаны пӧрмытӥсько ни.- Кун Кенешын тыршисьёс возьмато: удмурт кылэз дышетыны луэ котькытын - нылпи садын, школаын, парламентын. Со понна мылкыдыд гинэ мед луоз! - курсъёс пумысен вераз Владимир Невоструев.Элькунысьтымы парламентлэн историяз таӵе кичӧлтон нырысьсэ пыџаз ог 2 ар талэсь азьло.Елена Тугашова Туспуктӥз Олег Ларин Теги: анайкыл КунКенеш удмурткыл | Улон-вылон |
Виталий Пронин Быръён нуналэ ӝыт Ижын улӥсьёс но куноос кыстӥськизы Ижысь Шор площаде.20 часысен отын кутскиз Крымлэн Россие пыремез дырысен 4 ар тырмонлы сӥзем чебер концерт. Усьтӥз сое барабанщикъёслэн «Ритмикон» шоузы. Бордазы итӥськизы Удмурт кун филармониысь, кырӟанъя но эктонъя «Италмас» ансамбльысь артистъёс, Удмуртиысь сӥё-дано артистъёс Вероника Пушина, Иван Ардашев, Максим Гаврилов но мукетъёсыз. Нош йылпумъязы тузӥ праздникез Москваысь куноос - 5sta Family группаысь артистъёс.Шор площадьын сяна, пӧртэм тунсыко ужрадъёс, кылсярысь, шудонъёс-вожвылъяськонъёс, мастер-классъёс, ортчизы шоркарысь мукет интыосын но. 11 часын вань школаосын радъяськизы «Ӟыгырты школаез» флешмобъёс.Нунал йылпумъяськиз фейерверкен.Элина КумачёваТуспуктэм: udmurt.ru | Иворъёс |
Виталий Пронин Дэри ёросысь Ожмос гуртын кызьлэсь трос выль лыдӟисьёсмы кылдӥзы! Таяз арняе соос доры куное вуылӥмы. Дэри ёросысь ожмосъёс газетын ужасьёсты кырӟаса-вераса пумитазы Туспуктӥз Максим ЕгоровПумиськонэз радъязы, «Удмурт дуннелы» гуртысьтызы калыкез гожтӥськытӥзы, Йӧскалык прессалэн юртэныз ялэм «Гожтӥськыты газетлы!» конкурсамы пыриськизы Татьяна Бушкова но Александра Вахрушева. Выль лыдӟисьёсынымы тодматскон Ожмосысь кафеын ортчиз. Газетлэн валтӥсь редакторез Зинаида Рябинина тодматӥз газетэн, отын ужасьёсын. «Кизили» журналын ужась Ульфат Бадретдинов журнал сярысь, нылпиослы книгаосыз сярысь мадиз. Арганэн шудӥз, кырӟанъёсын калыкез шулдыртӥз Удмуртиысь калык артист, асьсэлэн гуртазы улӥсь Геннадий Бекманов. Татьяна Бушковалэн Ожмос гуртын удмуртлык понна сюлмыз висе. Со вань улонзэ вуз карон удысын ужамын, али пенсиын ни. — Анае весь басьяз «Советской Удмуртиез», со бордысь мон но газет лыдӟыны дыши. Весь гожтӥськисько, лыдӟисько. Паймисько, юало ке, кытысь ваньзэ тодӥськод. Пумитазы «Удмурт дуннеез» лыдӟе шуисько, соку ваньзэ тододы: шаерысьтымы иворъёсты но, азьветлӥсьёсты но, артистъёсты но. Калыклы аслэсьтым газетме возьматылӥ. Куд-огезлэн верамез но вань, газетын 2-4 бам гинэ, пе, малпаськомы вал, нош газетын 32 бам вылэм! Туж оскисько, туэ выль лыдӟисьёс газетлы синмаськозы но азьланяз весь гожтӥськылозы ни шуыса. 2021-тӥ арлы мон, аслым сяна, газет выписать кари 3 сузэрелы но. Соос но шумпотыса лыдӟозы ни газетэз. — Газетлы гожтӥськыны весь дыр уг сюры вал, — шуэ магазинын ужась Александра Вахрушева. — Огпол юасьёс шедизы, «Удмурт дуннеын» братэд сярысь гожтэмын, пе, лыдӟид ни-а? Гурт администрациысь шедьтӥ со номерез, лыдӟи. Гожтӥськоно шуыса, нош ик ас поннам малпай. Но нош вунӥз. Мукет дыръя нош веразы, племянницаед сярысь гожтӥллям, пе. Аслам ӵыжы-выжыосы сярысь лыдӟем потэмысьтым, газетлы гожтӥськи ни. Сотэк газетэн эшъяськыны ӧй кутскы. Нош табере магазинысен но калыклы газетэз ушъясько. Татьяна Бушковалэн кӧтыз ӝож, Ожмосын «Удмурт Кенеш» огазеяськонлэн ёзэз ӧвӧл шуыса. Туж потэ, пе, вал татысь но удмуртъёсты огазеяны. Ожмосын газетмылы 28 мурт гожтӥськиз! Шумпотымон, газетэз лыдӟисьёс йылӥзы, угось тросэз ожмосъёс газетлы нырысьсэ гожтӥськизы ай. Анастасия АГАФОНОВА | Иворъёс |
Виталий Пронин Котькуд ар Удмурт Республикаысь Нациосын ужан политикая министерство шаермылэн кудаз ке ёросаз ортчытэ Вӧй келян шулдыръяськонэз. Туэ со радъяськоз 2-тӥ южтолэзе (март) Дэри черкогуртын. Шор площадьын ужалоз 2 сцена: администрацилэн юртэз котырын но лулчеберетъя «Центральный» огазеяськон вӧзын. Та бадӟым ужрадэ ӧтемын Удмурт Элькунлэсь Тӧроезлэсь ужзэ быдэсъясь А.В. Соловьёв, шаерысьтымы Кун Кенешлэн Тӧроез В.П. Невоструев, министръёс, муниципал кылдытэтъёслэн йыръёссы но уно мукет. Лыктэм куноосты витё тунсыкоесь шудонъёс, шулдыресь кырӟан-эктонъёс, пӧсь чай, ческыт табань, тыл вамен тэтчан, мунё тупатонъя мастер-классъёс. Котькуд ёрос вуттоз аслэсьтыз выль кензэ, соос куспын вожвылъяськон радъяськоз.Праздниклэн программаез:09.30 – Куно пумитан; 11.00 – Праздникез усьтон; 11.30 – «Масленичные смотрины» театр возьматон; 15.00 – Куро сульдэрез ӝуатон; 16.00 – Куно келян. Ватсаса тодэт басьтыны луэ таӵе телефонъя: 8(3412) 63-10-55 – Удмурт Элькунысь ӟуч лулчеберетъя огазеяськон; 8 (3412) 62-13-91 – Дэри ёрос муниципал кылдытэтлэн администрациез. Наталья Седова Туспуктэм: sky-radio.fm Теги: праздник ужрад | Иворъёс |
Виталий Пронин Быдӟым война фашистъёс киулэ шедем музъемъёс вылын уката секыт улон вал. Со сярысь вера «Без срока давности» адӟытон. Туспуктэм: udmurt.ruАдӟытон усьтӥськиз 8-тӥ феврале К. Герд нимо йӧскалык музейын. Та нунал юнме быръемын ӧй вал. Ӵапак 1946-тӥ арын 8-тӥ феврале быдэс дунне тодӥз, мар дауртӥзы нацистъёс оккупировать карем музъемъёсмы вылын. Со сярысь Нюрнбергын военной трибуналын бадӟым доклад лыдӟиз Роман Руденко. «Без срока давности» проектэз мытӥз но адӟытонэз радъяз Россиысь утчаськон движение. — Ми раскопкаосы ӵем потаськомы, ышем-бырем солдатъёслэсь бервылъёссэс утчаськомы — вераз движенилэн кыл кутӥсь секретарез Елена Цунаева, — но берло вакытэ калык ми доры мукет куронэн вазиськылыны ӧдъяз: эскероно, пе, оккупацие шедем музъемъёсты, бугыръяськоно архивъёсын. 2020-тӥ арын та малпанлы дурбасьтӥз Россилэн Президентэз Владимир Путин. Ар ӵоже 400-лэсь трос историкъёс 50 пала архивъёсын бугыръяськизы. 23 том мында документъёс люказы. Кӧняез ке соос пӧлысь «Без срока давности» адӟытонэ поттэмын. — Историмес утён понна та туж бадӟым адӟытон, — вераз К. Герд нимо музейлэн кивалтӥсез Александр Волков, — ӵемысь ми вунэтӥськомы войналэн та палэз сярысь. Мугор ик юзыр-кезьыр луэ, валаса, мар дауртӥзы нацистъёс. Историкъёс бадӟым саклык висъязы нацистъёслэн «Ост» планзылы. Соя чакламын вал мукет калыкъёсты быдтыны, соосты ултӥяса возьыны. Киултэм гуртъёсын но городъёсын фашистъёс та планзэс улонэ пыӵатылӥзы. СССР-ысь 22 улосъёсын оккупантъёс кӧня ке дыр ӵоже улӥзы: кытын ке кемагес, кытын ке ӧжытгес, озьы ке но со вакыт яра кельтӥз калыклэн улоназ. 85 миллион мурт фашистъёс улэ шедиз, 11 миллионэз соос пӧлысь быриз. Нацистъёслэсь та сьӧд ужъёссэс эскероно на, архивын бугыръяськоно. — Та проект егитъёсмылы валэктэ, кыӵе курадӟонэз адӟиз асьме калыкмы война дыръя, — вераз Правительстволэн Тӧроез Ярослав Семёнов, — тросэз архивъёсысь документъёс та дырозь ватыса воземын вал. Татысь сяна соосты нокытысь уд адӟы ни. Адӟытон Удмуртиысь музейын июнёзь ужалоз. Кунысьтымы эшшо 63 улосвылэ вуылоз. Мария Емельянова | Иворъёс |
Виталий Пронин М. Феклистова1-тӥ - 8-тӥ инвожое Подмосковьеын, «Лисья нора» спортъя комплексын, Россилэн ыбылӥськонъя кубокез ортчиз. Выдыса 50 метре ыбылӥськонын 3-тӥ интые потӥз удмурт спортсменка Мария Феклистова. Со 593 очко люказ. Зарни медален пусъемын Москва улосысь Полина Хорошова, Удмуртиысь нылашез со 5 очколы азьпалтӥз. 596 очко люказ но кыкетӥ интые потӥз Костромаысь Татьяна Яковлева.Туспуктэмез: shooting-russia.ru Теги: МарияФеклистова | Иворъёс |
Виталий Пронин Инкуазез утёнъя но инкуазь узырлыкъёсъя министерство ивортэ: гужем куазен автомобиль сюресъёс вылэ кыр пӧйшуръёс эшшо но ӵем потаны кутскизы. Туэ понна 19 койык бырыны шедиз ни. Койыкъёсты, мукет кыр пӧйшуръёсты шуккон учыръёс тужгес но ӵем пумисько шутэтскон нуналъёсы, соку угось сюрес вылын машинаослэн лыдзы йылэ. Озьы шудтэм учыре шедё машинаын пукисьёс но, пӧйшур но. Соин ик сюрес вылын мынӥсь-ветлӥсьёслы эшшо сакгес луоно, «Кыр пӧйшуръёс» пусэз дыраз синйылтоно, ӝоглыкез кулэстоно. Елена Слащёва | Иворъёс |
Виталий Пронин Россилэн Президентэз В. Путин «За спасение погибавших» медален сӥлы кариз эмъясез А. Тамашовез но оперуполномоченноез Д. Струнинэз. Кык ар талэсь азьло сюрес вылын шуккиськон учыре шедиз ӝог юрттэт сётон машина. Нылпи элькун больницаысь А. Тамашов секыт висись вож нуныен отын вал. 700 граммъем эке инкубаторе интыямын вал. Инкубатор ужамысь дугдӥз - нунылэн улэп кылёнэзлы оскон быриз. Но ачиз но зол сӧсырмыны шедем эмчи нюжтӥськиз нуны доры, юрттэт сётӥз. Ассэ А. Тамашовез но соку реанимацие келяно луиз. Пинал улэп кылиз. Д. Струнин Чупчиын выёнлэсь утиз 3 муртэ: кык пиналэз но одӥг воргоронэз. Берлоез, пиосты утьыны турттыса, ачиз но йӧ улэ кошкыны кутскиз вал.Элина Кумачёва Туспуктэм: Удмуртиысь Югдурез утёнъя министерстволэн пресс-службаез (Д. Струнин). Теги: Президент юрттэт | Улон-вылон |
Виталий Пронин Алигес мон байдаркаен ортчи Пермь улосысь Усьва шур кузя. 50 иськемАвтобусэн мынӥмы 10 час ӵоже. Усьва пумитаз милемыз ыркыт тӧлын но котыр валиськем бусэн. Палаткаосмес шур дуре пуктылӥм, сюрес вылын жадемез кӧня ке веськатоно, кӧня ке час ке но кӧлоно.Сайкатӥз палаткаямы бадӟым шапыкъёсын шуккиськись зор. Туннэ кисьтоз шуыса, куазез эскерисьёс ӧз ивортэ вал. Иназ луиз зорлэсь утись плащ. Сайкатӥз палаткаямы бадӟым шапыкъёсын шуккиськись зор.Байдаркаосмы дасесь, люкиськимы командаослы, котькудӥз аслыз тупась ним малпаз. Валтӥсь байдарка - «Флагман». Отчы интыяськиз кивалтӥсьмы, Россиысь туризмъя чемпион Сергей Мерзляков. Со рос-прос индылӥз, кызьы полысано, бадӟым тулкымъёсты ортчоно. Мукетыз байдарка - «Шоколад», таосыз коньыт сиён ярато. «Дюсолейёс» - артистъёс. Игнат туж усто шудэ шуланэн, гитараен, Вова - арганэн. Шудэмезъя эктэм потэ, кырӟамезъя - кырӟам. Ньылетӥез команда, кытын мон но - «Миньонъёс». Байдаркаысь эшъёсы чылкак мультфильмысь геройёс кадесь: тумошоесь, ялан юмоке шедё, верамъёсынызы серемез потто. Байдаркалы быдэ рация вань. Со туж юрттэ бере кылемъёсты син азьын возьыны но кулэ дыръяз юрттэт сётыны. Куазь ӵукнаысен ик куатаськемын ке но вал, зэмос туристэз зор-кот, тӧл уг кышкато. Инмез ворсам сьӧд пилемъёсты улляны выримы кырӟаса, арганэн шудыса. Усьва шур паськыт ӧвӧл, вуэз но ӝог уг бызьы. Но, кызьы вераз кивалтӥсьмы, Усьваын но пӧртэм шуг интыосыз пумиськыло. Соин азьлапал быръёно тазалыктыя, быгатонлыктыя тупасьсэ. Ми капчи люкетэз кузя ширтћм. Байдаркаен уямтэ муртлы ӵапак тупа. Но татын но чакласькытэк ӧвӧл: куд-ог дыръя ву улысь изъёс мычисько, шурлэн шораз ик шормуӵъёсыз вань. Сюресмы кузь ӧвӧл - 2 нунал куспын 50 иськем ортчоно. Зорлэсь утись плащ но ӧз юртты: одӥг кӧс сӥньысмы но ӧз кыль ни кадь.Быдэс улонлы шоканМилемыз котырто ӝужыт Урал гурезьёс. Тубимы Столбы нимаськисяз. Ӝуждалаез ог 100 метр. Кӧт шурдэ. Син азе усьтӥське пумтэм-йылтэм кыстӥськись Усьва шур, гурезьёслэн вырйылъёссы. Шур кузя уясьёс кузьылиос быдӟаесь гинэ. Мон эрико. Шудо. Гурезьысь чылкыт омыр йырез ик поромытэ.Куазь пумен сӧриськиз, зор ведра дурысь кадь кисьтыны кутскемен сэрен ярдуре потӥм. Зорлэсь утись плащ но ӧз юртты: одӥг кӧс сӥньысмы но ӧз кыль ни кадь. «Шоколадъёслэн» Алексейзы сапегъёсысьтыз, оло, быдэн 1 литрен ву кисьтӥз. Тылскем дорын шунтӥськоно но куасьтӥськоно вал. Но ярдуръёсын тупась инты шедьтыны шуг: мукет туристъёс милемыз азьпалтӥллям ини (Уралын шутэтскисьёс уг бырыло - Россилэн пӧртэм сэрегъёсысьтыз вуыло). Интыяським бадӟым кыз улэ. Отын ву пуке ке но, резина сапегъёсын милемлы кышкыт ӧвӧл. Шунтӥськыны ӵапак иназ пӧсь чай. Сьӧрамы кутӥмы вал газэн яке бензинэн ужась горелка. Со вылын быдэс командалы тырмымон ву туж ӝог быректэ, тылскем вылын пӧсятонэн уд ӵошаты. Со понна тылскем котырын шунтӥськыны, куасьтӥськыны умойгес ик. Милемыз котырто ӝужыт Урал гурезьёс.Пӧсь чайлэсь мугорын шунытак луиз. Со куспын тылскем вылын пыжиськись шашлыклэн ческыт зыныз котыре лӧсъяськиз. Кӧт сюмамын. Сӥль юдэсъёс пыжиськыса вуо оло уг - син азьысь ышо ини.Палаткаос пуктылэмын, выламы кӧс дӥсь (ярам, воштӥськон дӥсь сьӧрам басьтӥ). Зор быдэс нунал кисьтэ ини, дырын-дырын вис карылыса. Тент улэ воргоронъёсмы пуконъёс тупатӥзы но, ваньмы котыр пуксим. Гитаралэн но арганлэн куаразы кыдёке чузъяське. Палаткаосын тросэн шунытгес но шулдыргес шуыса, отчы 2-3 кузя каръяським. Спальнике пырыны вуим гинэ, изён соку ик шобыртӥз. Палатка улысь лёгъёсты-изъёсты но, эсьмаса, ӧм шӧдылэ ни.Ӵукна воргоронъёс кофе дасяллям. Бутербродъёсын гусъяськыса, нош ик азьлань дыртӥм. Шур кузя трос шутэтскисьёс пумисько. Туристъёслы шуыса, ярдуръёсын юромо кӧлан интыос пуктэмын. Кинлэн палаткаосын иземез уг поты - татчы. Но ми пӧлын озьы вогъяськисьёсыз ӧй вал. Инмез ворсам сьӧд пилемъёсты улляны выримы кырӟаса, арганэн шудыса.Шур кузя озьы ик ӵем шедьыло гуртъёс. Но малы ке соос туж бездытэсь: юртъёс пурысесь, лазегесь. Асьмелэн ик гуртъёсмы шулдыресь: йӧспӧртэм лэсьтэм коркаос, яркыт буёло липетъёс...Шутэтсконмылэн берпу-метӥ нуналэз... Мылкыд 2-лы люкиське: шумпотоно, инкуазьын, эшъёс пӧлын шутэтскыны кылдӥз шуыса, эшшо одӥг уйлы ке но кыльысал на кадь, со вакытэ ик шуныт шобрет улэ выдысал, калык пӧлы потысал, компьютер но телефон борды пуксьысал. Татын ортчытэм берпуметӥ часъёсы тыршиськод тросгес адӟыны, шоканы, полысаны, быдэс улонлы со мед тырмоз кадь. Ми шудоесь!Ангелина Снигирёва Теги: дуннеын | Улон-вылон |
Виталий Пронин Та нуналъёсы Эстониысь Тарту карын МАФУН-лэн конгрессэз ортчиз. Отын ивортӥзы «Культурая фин-угор шоркар - 2016» вожвылъяськонын вормисез. «Культурая фин-угор шоркар» нимез огвакытэ басьтӥзы. Венгриысь Веспрем кар но Искасентдьёрдь гурт. Вуоно арын отын уно фин-угор ужрадъёс ортчытыны чакламын.Тодады вайытӥськом, туэ фин-угор дуннелэн шоркарез 3-зэ бырйемын ни. Проектлэсь ужзэ мытӥз Удмуртиысь Шаркан ёросысь Быгы гурт. Азьланьтӥз Эстониысь сету Обиница гурт."УД" | Лулчеберет |
Виталий Пронин Ортчем шутэтскон нуналъёсы сюрес вылын трос шудтэм учыръёс кемдӥзы. Югдурез утёнъя министерстволэн пресс-службаез ивортэмъя, кӧснунал (суббота) ӵоже гинэ сюрес вылын бырыны шедиз куать мурт, сӧсырмиз тямысэз. Быремъёс пӧлын тужгес но трос егит адямиос. Удмурт Республикаысь Югдурез утёнъя министерство руль сьӧры пуксисьёслэн тодазы уськытэ: сюрес вылын мынон-ветлонъя куронъёсты чаклалэ, асьтэды но, мукетъёссэ но кышкытлыке эн вуттэ!Елена Никитина Туспуктэм: pdd.ua Теги: ГИБДД Югдурезутёнъяминистерство | Югдурез утён |
Виталий Пронин Удмуртиысь искусство удысысь дано ужась В. Митрофанов.Россиысь искусство удысысь дано ужасьлы, «Ингур» капеллаен кивалтӥсьлы Валерий Митрофановлы 31-тӥ южтолэзе 70 арес тырмиз. Шаркан ёросысь Быгыпочинка гуртын вордскем пияш ноку но ӧз малпа, быдэ вуыса, улонэз крезьгурен герӟаськоз шуыса. - Пичи дыръям тракторист луэме потэ вал, - вера Валерий Яковлевич. - Но улон монэ Рита апаелы луыса мукет ӧре, крезьгур дуннее, вуттӥз. Со косэмъя крезьгуръя школаын тодон-валанме будэтӥ, Ижысь крезьгуръя училищее дышетскыны пыри. Собере тодон-валанме будэтӥ Казаньысь консерваториын. Отысь дышетсконме йылпумъяса, бертӥ Иже, ужаны интыяськи «Италмас» ансамбле хормейстере. Собере Валерий Яковлевич «Тюрагай» ансамблен 26 ар ӵоже кивалтћз. Собере сое Культурая министерствое басьто, отысен - обкоме. Совето Союз куашкам бере Валерий Яковлевич интыяське филармоние чеберлыкъя кивалтӥсе. Удмуртлыкез утён но ӝутон бордын но со мыло-кыдо тырше: 12 ар «Удмурт Кенешлэн» вице-президентэз луыса ужаз. Валерий Митрофанов Удмурт Республикаысь Крезьгуръя обществоен кивалтэ. 19 ар визьнода ини «Ингур» ансамбльысь пиосты. Туннэ «Ингур» йыг-йыг пыд йылаз сылэ, Россилэн котькуд сэрегъёсаз сямен аслэсьтыз быгатонлыксэ возьматъя, пӧртэм кунъёсы вуылэ. Валерий Яковлевич элькунысьтымы «Мужское певческое братство» фестивалез кылдытӥз. Валерий Яковлевичлэн юбилеезлы сӥзьыса, Удмурт кун филармониын 2-тӥ оштолэзе 14.00 часын «Ингур» капеллалэн концертэз ортчоз. Отчы пыриськозы Ижысь но шаерысьтымы тодмо творческой коллективъёс. 6+ Надежда Митрофанова, кузпалыз: - Ми Валерий Яковлевичен ог-огмылы синмаським, Казаньысь консерваториын дышетскыкумы. Со вал 1974-тӥ арын. Табере ми соин 40 ар ӵош улӥськом ини. Дышетсконмес йылпумъяса, Иже лыктӥмы. Со «Италмас» ансамбле ужаны интыяськиз. Трос ветлоно луиз гастрольёстӥ, доре шер шедьылӥз. Соку со монэ жалялляз, семья тон вылэ кыле, шуылӥз. Ма, али но со монэ жаля. Котыр ласянь зэмос воргорон со. Кыкнамы но крезьгур удысэн выриськом бере, ог-огмес валаськом, керетон-кесяськонъёсты ум тодӥське. Егит дыръямы со дорынгес репетировать карылэ вал, табере Усточиослэн школа-интернатазы бызьыса сямен кошке. Сыӵе со «Ингур» капеллазэ яратэ, отысь пиосты аслаз кадь каре. Валерий Яковлевич аслэсьтыз малпам ужзэ одно лэсьтоз. Со ӟеч атай, ӟеч кузпал, ӟеч дышетӥсь. Инмарлы тау, сыӵе йӧно, визьмо, сабырлы, ӝикыт кузпал кузьмаз шуыса. Выжыосмы пӧртэмесь ке но - мон чуваш ныл, со удмурт пи - ог-огмес њеч валаськом. Нылпиосмы кыкназы ик туж творческоесь, пичи дыръязы крезьгуръя школаез пырпотӥзы. Со сяна, нылмы туж чебер суреда. Валентин Тубылов, «Удмурт Кенеш» огазеяськонлэн азьвыл кивалтӥсез: - Валерий Митрофанов кема аръёс ӵоже «Удмурт Кенешлэн» вице-президентэз луыса ужаз. Валерий Яковлевич культура удысэз нуиз. Солэн котьку аслаз малпанъёсыз вал, соосъя ик ужалляз но. Мар ке сярысь кенешид-вераськид ке, одно ик йылаз-пумаз вуттоз, сётэм кылзэ быдэстоз. Котьмар ласянь оскымон адями. Исполкомын эскероно ужпумъёсты но со ик дасялляз. Со али но ӟеч кусып возе но пыриське «Удмурт Кенешлэн» ужаз, быгатэмезъя юрттӥське, ужрадъёсы вутскылэ. Шӧдӥське, удмуртлык солэн сюлэмаз пичиысен мур-мур пыӵамын. Нина Таланова, Удмурт кун филармонилэн азьвыл кивалтӥсез: - Валерий Яковлевич крезьгуро искусствоысь котькыӵе жанрез ӟеч вала. Ужез яратӥсь, сётэм кылзэ быдэстӥсь. Солэсь культурая министр туж умой луысал. Та интылы дась ни вал. Но басьтӥзы обкоме, улонзэ партиен герӟаз. Со «Италмасын» но, филармониын но, «Тюрагай» калык ансамбльын но, вань сюлэм шунытсэ но тодон-валанзэ сётыса, ужаз. Али нылпиосын кыӵе быгатыса тырше. Яркыт адямилэн ужъёсыз яркыт пишто. Тазалык солы сӥзем потэ, улоназ вань ӟечсэ но умойзэ. Семён Байкузин, «Италмас» ансамбльысь чеберлыкъя кивалтӥсь: - Ми, Усточиослэн школа-интернатазы гуртысь лыктэм пиос, синтэм коӵышпиос кадесь вал. Номыре ум тодӥське, нокинэ ум тодмаське. «Ингур» капеллаын кырӟаны кутскыса, воксё бурдъяським. Милем, 10-11 аресъем пиослы, Валерий Яковлевич атайёсмес воштӥз. Ми понна сюлмаськылӥз, нуналды умой-а ортчиз, кӧтты уг сюма-а, пыдъёсты уг кынмо-а шуыса, ялан юалляськылӥз. Отын ик милемын со быдэ вуэм воргоронъёсын кадь вераськиз. Нош кытчы но со милемыз ӧз вутты, дуннеез адӟытӥз. Ми, солэн бурд улысьтыз потэмъёс, ваньмы ик тау кариськом, улоназ вань ӟечсэ но умойзэ, юн тазалык сӥзиськом, со дорын дышетским шуыса, данъяськиськом. Ми дышетӥсьмылэсь али ке но котыр ласянь адӟем кариськом, со кадь луыны тыршиськом. Валерий Яковлевич сярысь мадьыны ӟеч кылъёс уз тырме. Одӥг кылын вераса, со зэмос Адями но Дышетӥсь. Али кадь ик егит но пинал мылкыдо мед улоз, выль малпанъёсызлэсь медаз куштӥськы. Валерий Яковлевич дорын дышетскеме дырысен 10 ар ортчиз ини. Табере мон солэн пытьыез кузя вамыштӥсько - «Италмас» ансамбльлэн чеберлыкъя кивалтӥсез луисько. Любовь Тихонова Теги: даноадямиос котыреслыдпус очерк | Улон-вылон |
Виталий Пронин Выль Татышлы, Кальмияр, Уразгильды, Улысь Балтач, Кардон-Арибаш, Вязовка гуртъёсын ӟырдыт кичабонъёсын пумитазы Удмуртиысь вуэм егит кизилиосты.Башкортостанысь Татышлы ёросысь пӧртэм удмурт гуртъёсын арня ӵоже возьматъязы концертъёс. Котькудаз калык быдэс зал люкаськылӥз. Выль Татышлы, Кальмияр, Уразгильды, Улысь Балтач, Кардон-Арибаш, Вязовка гуртъёсын ӟырдыт кичабонъёсын пумитазы Удмуртиысь вуэм егит кизилиосты: Н. Анисимовез, И. Котельниковез, А. Корниловез, маскарчиез Ури-бери Оринаез, ас пал адямизэс Алёна Тимерхановаез. Артистъёс вань сюлэм шунытсэс кузьмазы учкисьёслы.Ми, камсьӧр удмуртъёс, котьку чидатэк витиськом кырӟасьёсты. Тросэз кырӟанъёссы - улон сярысь, кылсярысь, «Мемие», «Берто али гуртам», «Эн люкиське»... Соос йыре, вире пыӵало, мӧзмон, жалян мылкыд ваё, сюлэмез вырӟыто, бӧрӟыто но. Пӧлазы вань жингресъёсыз но. Соку вань секытэз вунэ, эктэм ик потэ, мылкыд ӝутӥське. Макем бадӟым быгатонлык, кужым кулэ артистлы кырӟанлэсь мур пуштроссэ кылзӥсь доры вуттон понна.Чупрес, мыло-кыдо Ури-бери Орина кӧтэз посымон серекъятӥз - аптекаетӥ витаминлы но ветлоно уз луы ни. Иван Котельников сыӵе кужмо арганэн шудӥз, залын пукись калыкез тапыр-топ гинэ эктытӥз, тыбыртӥ ву виятозь.Вань калыклэн нимыныз бадӟым тау кареммес вераськом артистъёслы. Югыт но вольыт мед луоз сюресты! Уж дурады азинсконъёс, азьпалан выль вормонъёс но оскон. Тӥляд задор мылкыдды мед тырмоз ваньмызлы!Ирина Кабипянова Татышлы ёрос, Бальзюга гурт | Улон-вылон |
Виталий Пронин Глаз ёросын ортчиз уйпал удмуртъёслэн кырӟанъя «Пестро саес» кыкетӥ фестивальзы.Уйпал удмуртъёслэн дӥськутсы яркыт, соин ик ужрадэз но «пестро саес» нимазы. Туэ со ортчиз Штанигуртын, ёросысь вить коллектив кырӟан-веранъя вожвылъяськонэ пыриськиз. Ас быгатонлыкъёссэс возьматыны вуизы Шаркан, Эгра, Дэри но Ува ёросъёсысь коллективъёс. Кырӟась-верасьёслэсь быгатонлыксэс эскериз шаерысьтымы кырӟась Мария Корепанова.Нырысетӥ степенё лауреат луиз Глаз ёросысь Золотари гуртысь «Пестро саес» коллектив. Кыкетӥ но куинетӥ интые потӥзы Шаркан ёросысь Пашур-Вишур гуртысь арганчи Александр Ашихмин но Дэри ёросысь Ӵӧж гуртысь «Пинал даур» ансамбль. Кызьы вераз та фестивалез ортчытӥсь, Глазысь культурая центрысь специалист Светлана Захарова, азьланяз таӵе ужрадэ бускель улосъёсысь коллективъёсты но ӧтьыны малпало.Валентина Кутузова Теги: Глаз фестиваль | Лулчеберет |
Виталий Пронин Программае пыриськон понна 2 ар вань на: сертификат басьтыны право сётӥсь нылпи вордскемын яке усыновить каремын луыны кулэ 2018-тӥ ар пумозь. Соин сэрен Пенсиосъя фондын бадӟым ужрад ортчиз.Нырысетӥзэ сыӵе сертификатэз 2007-тӥ арын басьтӥз Ижысь Мироновъёслэн семьязы Кира нылзы вордскем бере. Али нылашлы 10 арес ини. Яратэ суредаськыны, театральной кружоке шумпотыса ветлэ. Тае ваньзэ Кира ужрадысен вераз. Нылашлы оскизы Кузнецовъёслы 100 сюрсэтӥзэ сертификатэз кузьманы.Анжелика но Игорь Кузнецов кузпалъёслэн улон интызэс кемалась бадӟыматэмзы потэ ни вылэм, но сыӵе луонлыксы ӧй вал. Артём пизы вордскем бере семья быгатэ ни выль сэрег сярысь малпаськыны.Мироновъёс но, 10 ар талэсь азьло анай капиталлы сертификат басьтӥзы ни ке но, али гинэ сое куто ай - корка пукто. Ваньзэ сямен стройматериалъёсты капиталэн октӥллям.- Та программа туж юрттэ егит семьяослы. Соин шумпотымон, со одӥг арлы кузьгес каремын шуыса, - вера Кун Кенешысь депутат Ольга Черкасова. - Мон ачим ӵужай, алигес кыкто нунокъёсы вордскизы. Анай капиталэн нылпиосы ипотеказэс ворсаны быгатӥзы.Программае пыриськон понна 2 ар вань на: сертификат басьтыны право сётӥсь нылпи вордскемын яке усыновить каремын луыны кулэ 2018-тӥ ар пумозь. 10 ар ӵоже анай капиталлэн быдӟалаез будӥз 250 сюрсысен 453 сюрсозь. | Иворъёс |
Виталий Пронин Писатель, этнограф, фольклорист, дышетӥсь, югдытӥсь В. Верещагин.Нырысетӥ удмурт тодосчилы Григорий Верещагинлы 11-тӥ октябре тырмысал 165 арес. Солы сӥзем адӟытон усьтӥськиз Удмурт кун университетлэн наукая библиотекаяз.Писатель, этнограф, фольклорист, дышетӥсь, югдытӥсь В. Верещагин удмурт калык понна трос лэсьтӥз. Быдэс улонзэ со сӥзиз удмурт калыклэсь историзэ, культуразэ, сям-йылолъёссэ эскеронлы, ас калыкезлэсь тодон-валанзэ будэтонлы, сое югыт сюрес вылэ поттонлы.Кызьы вера Удмурт кун университетлэн наукая библиотекаысьтыз шаертодонъя, йӧскалык но фин-угор литературая ёзэтэн кивалтӥсь Наталья Самсонова, адӟытонын тодматскыны луоз Григорий Егоровичлэн этнографилы, литературалы, историлы сӥзем но чеберлыко ог 18 книгаосыз.Тужгес тодмоосыз кылбуръёсын но поэмаосын «Чагыр, чагыр дыдыке..», нылпиослы «Куази, куазие...», этнографияя очеркъёсын 6 книга. Тунсыко: библиотекаын утиськемын Григорий Верещагинлэн 1886-тӥ арын потэм «Вотяки Сосновского края» книгаез. Ӵапак та ужез но 1889-тӥ арын поттэм «Вотяки Сарапульского уезда Вятской губернии» монографиосыз понна сое Россиысь Географияя императорской общество 2 азвесь медален пусйиз.Г. Верещагинлэн ужъёсыныз тодматскыны луоз Интернет пыр но.Ангелина Снигирёва | Улон-вылон |
Виталий Пронин Шаерамы та будослэсь кидыс поттэ одӥг гинэ хозяйство. Кивалтэ соин удмурт воргорон Владимир Александров. Можга ёросысь Поршур котырысь бусыос коньысир (сиреневый) пыръем сяськаяло. Кыдёкысен лаванда кадь адӟиське. Но со фацелия. Татысь фермер хозяйствоын гинэ та будосэз гектаръёсын будэто. Фацелиялэн кидысэз элитной луэ. Шаерамы та будослэсь кидыс поттэ одӥг гинэ хозяйство. Кивалтэ соин удмурт воргорон Владимир Александров. Поттэм ваньбурзэ вуза кунгож сьӧры. Ог 10 ар талэсь азьвыл малпаназ ик ӧй вал, дуннеысь рынокын инты шедьтыны быгатоз шуыса. Мушъёсты яратэ бере, чечы бичаны туж умой луоз шуыса, кутскиз вал. — Мушъёслы мӧль бичаны кулэ шуыса, фацелия кидыс басьтӥ но кӧня ке сотка кизи, — шуэ Владимир Иванович. — Коньысир бусыосмес синйылтӥсьёс сюриллям. Огпол дорам куноос вуизы: милемлы но, пе, ог 200 гектар фацелия уд кизьы-а? Малы уд кизьы кадь. Озьы бусыосы эшшо паськытазы. Туннэ Поршурысь 300 гектар вылын фацелия будэ. Кыдёке лӧсъяське чечы зын. Владимир Александров пусъемъя, та будосэз утялтыны секыт ӧвӧл, кидыссэ гинэ музэ кисьтӥськемезлэсь азьвыл октыса вуттоно. Куддыръя будослэн вылӥяз копак сяська на, нош улӥяз кидысэз усьылэ ни. Владимир Ивановичлэн фермер хозяйствоез шаерамы огез синмаськымонэз луэ. Татын кидыс уськытонэн но турын будэтонэн гинэ выро. Кылсярысь, дунъяське клевер, донник, люцерна, кострец, овсяница. Берлозэ утялтӥзы ни, али куасьтонэн выро. Со газон кизьыны кутӥське бере, кидыслы черод люкаське. Фермер доры асьме гуртоос гинэ уг лыкто, кунгож сьӧрысь но вуо. Канада, Германия, Белоруссия, Польша палан асьме кидыс урожай арлы быдэ сётэ. Коньысир бусы— Туэ коронавирусэн сэрен Россилэн палэназ одӥг контракт но гожтыны ӧз луы: кунгож ворсаськемын. Уг ӝожомиськы: кидыс кошке Татарстанэ, Москвае, Ставрополе, Башкирие, Красноярске. Мукет улосъёсын но ӟеч кидыслы ёрмон кылдэмын. Но тросэз хозяйствоос дунтэмзэ утчало, бусыоссы гинэ буш медаз кыле шуыса сюлмасько — экономиказы куашкамын, — шуэ Владимир Иванович. Шаерамы туннэ ог 60 хозяйствоос банкрот кылёнозь вуэмын. Поршурысь «Завет Ильича» хозяйство но ас вакытаз куашказ. Татын трос аръёс ӵоже комбайнёр луыса ужам Владимир Александровлэн сюлэмыз ӧз чида: 2003-тӥ арын, кредитъёсы пырыса, банкрот хозяйстволэсь Поршурысь бригадазэ басьтӥз. — Нырысетӥ аръёсаз ачим но банкрот кылисько ни вал, — шуэ фермер. — «Завет Ильича» азьвыл етӥн будэтэ вал бере, та культураез ик кизёно кожай. Нош кунлы со кулэ ӧз луы. Йӧлэз но фермеръёслэсь шуген басьтылӥзы. Бусые потыны техникаез заправить карон понна куддыръя кузпалылэсь, школаысь дышетӥсьлэсь, уксёзэ курылӥ. Тазьы калыклы уждун но тырыны уд быгаты, бусыдэ но утялтыны уд пӧрмыты, шуи. Соку пудолэсь куштӥськи, картошка, ю тысь но кидыс будэтон борды басьтӥськи. Пумен тӥни фацелия вылэ выжи. Тазэ Россиын мушъёслы шуыса будэто ке, кунгож сьӧрын со музъемлы ӟеч удобрение выллем луэ. Пумен пунэмъёсысь каллен потыны быгатӥ. Гуртоослы юрттыны пӧрмытӥ — пудо сиёнлы вазиськыны кутскизы. Мон лыдъямъя, гуртысь котькуд семьялы 3 скал вордыса тырмыт: йӧл, сӥль, кыед вузаса, коньдон поттыны луэ ни. Туннэ Александровлэн хозяйствояз 2 сюрс 736 гектар утялтоно музъемъёсыз, 1 сюрс гектар вылын кидыс будэтэ, кылемаз — ю тысь но пудо сиёнлы ярась культураос. Владимир Иванович гурт котыре емышо сад арысь аре мерттэ. Олокӧня пумо узы-боры, сутэрпу, гоносутэрпу, улмопу, сливапу, грушапу, эмезьпу, чияпу мерттӥз ни. Отын гуртоос но куноясько. Поршурын вордӥськи, поршур калыкелы кулэ мед луом, шуэ фермер. Елена Сараматова | Иворъёс |
Виталий Пронин Калыкез улон-вылонын утёнъя министерстволэн 1-тӥ мартэ ортчем паськытатэм коллегиез сӥземын вал удыслэн кылем арын ужамезлы но азьланезлы быдэстоно ужпумъёслы. Коллегилэн ужаз пыриськизы Удмуртилэн Президентэз Александр Волков.Кызьы тодмо, калыклы социальной юрттэт сётонын ужасьёс 90 процентэз пала нылкышноос. Соин но 8-тӥ Март праздник азьын люкаськемъёс понна тужгес но бадӟым шумпотон вал Президентлэн ивортонэз: 2013-тӥ арын 1-тӥ июльысен калыкез улон-вылонын утён удысын ужасьёслэн шоро-куспо уждунзы будоз 47,5 процентлы.Шумпотымон, пичи уждунзы шоры учкытэк, удысын ужасьёс калыклы юрттэт сётонэз паськытато но умоято. Ужамзылы йылпумъянъёс лэсьтыса, со сярысь пусйиз министр Ольга Корепанова. Юрттэтлы кулэяськисёс понна кылем арын элькунмылэн бюджетысьтыз гинэ висъямын вал 4 миллиард 900 миллион манет, валля арен ӵошатыса, 9 процентлы ятыргес.Со пӧлысь 3 миллиард 600 миллион манетэз кутэмын адямиослэсь улон югдурзэс умоятонэ, юрттэт басьтӥз 500 сюрс мурт.2012-тӥ арын юрттэтлы кулэяськисьёслы дыраз висъяськизы 36 пӧртэм пособиос но компенсациос, коньдонэн мукет юрттэт. Министерство ӵектэмен калыклэсь улон-вылонзэ умоятонъя кылем арын кутэмын 37 нормативной правовой актъёс. Законэ пыртэм воштонъёсъя «Ужысь ветеран» ним басьтыны луонлыксы кылдӥз элькунысьтымы 6 сюрс пала «дано» но «калык» нимын пусъемъёслы.270 сюрслэсь ятыр адямилы коммунальной юрттэт понна котькуд толэзе коньдонэн компенсация висъяське. Социальной проезднойёслэн но кулэлыксы бадӟым. Пичиятэм дунын 1 миллион 35 сюрс проездной билет вузамын, валля арынлэсь со 5 сюрслы ятыр.Азинске интернат юртъёсын улӥсьёслы но Социальной юрттэт сётонъя центръёсы вазиськисьёслы юрттэт сётон. Палэнын улӥсьёс доры пӧртэм специалистъёсын мобильной бригадаос потало. Та уж туэ но азинскоз.Юрттэт сётӥське трос нылпиё но ёрмись, шугъяськытӥсь семьяослы. Реабилитацияя центр пыр потӥзы секыт югдуре шедем 2 сюрс 40 быдэ вуымтэос. Социальной юрттэт сётонъя учреждениосы вазиськизы 30 сюрс 120 семьяос. Палэнэ кылемын ӧвӧл общественной организациос но. 2012-тӥ арын соослы висъямын 2,5 миллион манет - азьвыллэсь 28 процентлы ятыр.Люкаськемъёс азьын вераськыса, республикалэн Президентэз пусйиз, шуге-леке шедемъёслы юрттэт сётон - со кун азьын гинэ сылӥсь быдэстоно ужпум ӧвӧл, ваньмыз ик таза адямиос сюлмаськыны кулэ кулэсмем луонлыкъёсын муртъёслы. Нош та ласянь республикаямы ӧжыт уг лэсьтӥськы. Юрттэттэк кылем 700 арлыдоос понна усьтэмын 27 юртъёс. Куинетӥ арзэ ини улонэ пыӵа вить арлы чаклам «Доступная среда» программа. Таяз арын элькун бюджетысь та ужпумъёслы висъяськоз 117 миллион манет, кылем арын ужъёс быдэстэмын вал 50 миллион манетлы.Нош мар лэсьтӥське калыклэсь улонзэ умоятон понна, со ваньмыз син азьын: пуктӥсько школаос, нылпи садъёс, стадионъёс. Россия Федерациысь 83 улосъёс пӧлын социальной объектъёсъя Удмуртия 18-тӥ инты басьтэ. Та уж азьланяз но нуиськоз. Матысь дыре «Чекерил» спорт комплексын липет улын каток но бассейн усьтӥськозы. Отын кужымзэс. юнматозы инвалид спортсменъёс, Сочиысь Олимпиадаын вормонъёс басьтон понна, пусйиз Президент.Лия Малых | Иворъёс |
Виталий Пронин Фото: Сюрногурт муниципал кылдытэтлэн архивысьтызДэбес ёросын вань туж аспӧртэмлыко гурт — Смольники. Сое 19-тӥ дауре кылдытӥзы ӟуч староверъёс. Али ке но соос утё асьсэлэсь лулчеберетсэс но осконзэс. Али Смольники историяя но этнографияя музей лыдъяське. Отын вань асьсэлэн шайвылзы но. Отчы, гуртысьтызы сяна, пӧртэм ёросъёсысь староверъёсты но ватыны вайыло. Туэ вань гуртоосын ӵош мылкыд каризы шайвылзэс кенераны. Со понна пыриськизы «Милям кичӧлтонмы» конкурсэ. Сюрногурт муниципал кылдытэтлэн кивалтӥсез Анжелика Афанасьева верамъя, люканы чакламын ог 345 сюрс манет. Юрттӥсько гуртоос но, муниципал кылдытэт но, спонсоръёс но. Виктория Коробова | Иворъёс |
Виталий Пронин Удмурт кылэз дышетӥсьёс тодматско Удмурт шаерен10-тӥ июльысен 31-тӥ июлёзь кунсьӧр егитъёс Удмурт кун университетын анай кылмес дышето.3 арня ӵоже соос, лекциосы сяна, ветлӥзы но ветлозы на шаермылэн пӧртэм сэрегъёсаз: Дэрие, Воткае, Кезэ, «Лудорвай» музее, Можга ёросысь Пазялэ, Кияса ёросысь Уддядие, Пичи Пурга ёросысь Тылое, быгатӥсь удмурт нылпиос доры «Шундыкар» лагере. Одно ик тодматскозы Ижкарысь К. Герд нимо, М. Калашников нимо музейёсын, Киужъёсъя элькун центрен но трос мукетыныз. Сыӵе узыр программа сярысь сюлмаськизы Удмурт кун университетысь удмурт филология факультетысь дышетӥсьёс, тужгес но - курсъёс понна кыл кутӥсь Дмитрий Ефремов. Дмитрий Анатольевич 7-тӥ арзэ ни таӵе дышетонэз мылысь-кыдысь радъя. Юртто солы кураторъёс: Ирина Зангарик но Света Лебедева.Вераны кулэ, кун сьӧрысь егитъёс понна удмурт кылъя курсъёс туэ 14-тӥзэ радъясько. Отчы вуылӥзы ни Россилэн но дуннелэн пӧртэм каръёсысьтыз но улосъёсысьтыз студентъёс. Туэ Венгриысь, Финляндиысь, Австриысь, Германиысь, Франциысь, Болгариысь но Япониысь лыктӥзы!Туж шумпотӥсько: 13-тӥ-14-тӥ июле мон доры куное Германиысь эше Юлия Хюбнер вуылӥз. Со но али удмуртэз дышетэ, вераське ни. Юлия дышетске магистратураын Гёттинген университетысь фин-угор люкетын, отчыозь йылпумъяз Грайфсвальд университетэз. Со ӟеч вераське немец, англи, фин, эстон, венгер но швед кылъёсын.Вордӥськем гуртам - Кияса ёросысь Уддядие - кунсьӧр эшъёсме нуллэме ӧй вал на. Паймоно кадь: ӵужанаеным-ӵужатае но мукет ӵыжы-выжыосы, немец кылэз тодытэк, удмуртэз рос-прос валасьтэм Юлияен 2 нунал куспын огкыл шедьтӥзы! Куномы туж ческытэн сииз узы-боры но удмурт пӧрамъёсыз, садысь горд сутэр бичаны юрттӥз, паймыса учкиз чипы-курегъёс шоры, пичи нылпи кадь шумпотыса, вуэ пыриз.Нош кыӵе тунсыко потӥз Уддядиысь эшъёсылы Германиысь куноен тодматскыны: рос-прос немец кылэз уг тодо ке но, маке вераны тыршо, возьмато, школаын кӧня ке сое дышетӥзы шуыса.Алнашын но Юлиялы ваньмыз тунсыко потӥз: бакчаын будӥсь картошка но, урамын бызьылӥсь парсьпи но, кисьмась емышъёс но. Ми, гуртын будыса, адӟиськом, кызьы кисьма улмо яке кызьы кубиста йыръяське. Нош Европаын музъемъёс пичиесь, соин троссэ сиён-юонэз адямиос базарысь басьто, асьсэос уг будэто.Эшеным ӵош вуылӥм Кам дуре. Юлия туж яратэ вылэм шурын пыласькыны. Мон пыдме колай гинэ, юзыр-кезьыр луи, берен потэме потӥз. Нош эше шумпотыса пылаське: тон, пе, уд тодӥськы, кыӵе вуэ мон октябре Германиын пыри! Соку кезьыт вал, нош али Камын шуныт. Медаз кынмы шуыса, Юлия тодаз вае октябре вуэ пыремзэ но соку ик шунытгес луэ, пе.Кам дурысь бертыкумы, ӵыжы-выжыосы доры кожим. Соос милемыз куно каризы, пӧрамъёсын утялтӥзы. Юлия паймиз, родняосы сыӵе трос но ваньзы капчи мылкыдын сое пумитазы шуыса. Огпол гинэ кылэме ӧй вал ни: немецъёс азьвыл ик быдэс арлы план лэсьто. Декабре соос тодо ни, апреле яке июле, кылсярысь, ӵыжы-выжыоссы доры мынозы шуыса, соосыз но азьвыл ик малпасько, маин куно карозы матысь адямиоссэс. Нош милям, йыре кыӵе ке малпан лыктӥз ке, ӝыны час ортчыса, ми сое, рос-прос малпаськытэк, быдэстыны быгатӥськом.Шумпотӥсько, дорам Юлия вуылӥз шуыса. 2 нунал ӵоже куномес лымшор удмуртъёслэн культураенызы матысьгес тодматӥм, со аслыз трос выльзэ усьтӥз но тодӥз. Со сяна, мон волятӥ немец кылме, нош со - удмуртсэ.Лена РябинаТуспуктӥз Ирина Зангарик | Иворъёс |
Виталий Пронин 25-тӥ мае пусъёмы Утисьмылэсь ӝутсконзэ (Вознесение Господне). Со котьку тупатӥське четверг нуналлы, Паска бере 40 нунал ортчыса.Та нуналэз котьку но туж паськыт пусъё Иерусалимысь Елеон гурезь вылысь Вознесенской монастырьын. Отын ватэмын Антонин (Капустин) архимандритлэн лысьӧмъёсыз, кудӥз 19-тӥ дауре турокъёсын киултэм Палестинаын миссионер вал. Эшъёсыныз ӵош со басьтылӥз музъемъёсты но отчы пуктылӥз черкъёс, монастырьёс, школаос, больницаос. Вознесенской монастырьлэн колокольняез Иерусалимын тужгес ӝужытэз луэ. Соин ик сое Ӟуч сюсьтыл нимало на. Та монастырьлэсь кыдёкын ик ӧвӧл Иисус Христослэн инме ӝутскон интыез. Эгра ёросысь Чутырысь Вознесенилы сӥзем черк. Пуктэмын 19-тӥ даурлэн шораз.Вознесенской монастырен ӵош Утисьмылэсь ӝутсконзэ пусъёзы Эгра ёросысь Чутырысь, Вотка ёросысь Перевознойысь, Вавож ёросысь Водӟиысь но Вознесенилы сӥзем мукет черкъёсын.Чутырысь храмез пуктонлы документъёс сётэмын вал 1819-тӥ арын. Лэсьтӥськон ужъёс кыстӥськизы 10 ар ӵоже. Престолзэ вӧсязы 1848-тӥ арын. Та приход удмурт уездъёсысь приходъёс пӧлын тужгес бадӟымез луиз. Отчы вӧсяськыны ветлӥзы 70 гуртъёсын но починкаосын улӥсьёс. Но бӧрысь со гуртъёс пӧлысь данаказ асьсэлэн черкъёссы усьтӥськизы.Храмез пуктэм бере отын настоятель луиз протоиерей Василий Раевский. Матушкаеныз ӵош соос калык пӧлын валэктон уж нуизы. Черк бордысь школаын арлы быдэ 12 удмурт нылъёс грамоталы дышетскизы. Соослэсь 2 бадӟым хор кылдытэмын вал. Со сяна, батюшка черкогуртын сад мерттӥз, муш бакча усьтӥз, фельдшерлэсь ужзэ быдэсъяз. 1893-тӥ арын июне пусйизы отец Василийлэсь та черкын 50 ар ӵоже служба нуэмзэ. Протоиерей тодэ вал удмурт кылэз, соин ик гуртоос сое ӟечкылазы анай кылынызы. Протоиерей улонысь кошкиз 1914-тӥ арын 11-тӥ июле. Мытэм ужзэ азинтӥзы солэн пиналъёсыз, пӧлысьтызы тужгес тодмо луиз отец Венедикт, таиз службаос нуиз Шарканын но Вавожын.Матысь нуналъёсы черк пусъе 12-тӥ мае - Кизический мученикъёсты сӥлы карон;13-тӥ мае - Иаков Зеведеев апостолэз но Игнатий (Брянчанинов) святителез сӥлы карон;14-тӥ мае - Иеремий пророкез, Инмар Анайлэсь «Нечаянная радость» мудорзэ сӥлы карон;16-тӥ мае - Феодосий Киево-Печерскиез данъян;18-тӥ мае - Инмар Анайлэсь «Неупиваемая чаша» мудорзэ сӥлы карон;21-тӥ мае - Иоанн Богослов апостолэз но евангелистэз данъян;23-тӥ мае - Симон Зилот апостолэз данъян;24-тӥ мае - Иисус Христослэн инме ӝутӥськонэз, Мефодиез но Кириллэз сӥлы карон;25-тӥ мае - Ермогенэз, Москваысь Патриархез, сӥлы карон;28-тӥ мае - Дмитрий Угличский мученикез сӥлы карон;31-тӥ мае - 7 Вселенской Соборъёслэсь отецъёссэс буре ваён.Киросэн ветлонысен «Вунонтэм полкозь» 9-тӥ Май вань калык понна бадӟым праздник - Вормон Нунал! Со возьматэ улонлэсь кулонэз вормемзэ, Христослэсь сьӧд кужымъёсты уллямзэ.Ог 30 ар талэсь азьло Удмуртиын, быдэс странаямы сямен ик, ортчылыны кутскизы Киросэн ветлонъёс, нырысьёсаз трос ик калык ӧз пыриськылы. Но туннэ со выжиз ни бадӟым шествие - «Вунонтэм полке». Германиысь журналист мылкыдзэ но гожтэм ни: «Ӟучъёс 9-тӥ Маез туж паськыт пусъё, толон ӝыт гинэ вормизы, кожалод. Малпан кылдэ: соос Германиез но Европаысь странаосты гинэ уз, быдэс дуннеысь котькинэ но котькыӵе вакытэ вормыны быгатозы».«Вунонтэм полкез» радъяны малпанэз кылдӥз туала поколенилэн. Озьы туэ нош ик Красной площадьын ортчиз военной парад. Жаль, уг чузъяськы ож вакытысь Вылӥ Главнокомандующийлэн нимыз гинэ, со кивалтэм улсын странамы Быдӟым Вормонозь вуиз вал.Вормыны юрттӥз вӧсяськон но Быдӟым тылож дыръя асьме солдатъёслы юрттӥз Инмарлы вӧсяськемзы но. Шоркарысь техникумъёсын дышетскись студентъёслы та сярысь мадизы Олег Горбачев баӵко, Владимир Шкляев историк но Афган тылож пыр потэмъёс.Быдӟым Вормонлы сӥзем ужрад ортчиз Ижысь Н. Некрасов нимо библиотекаын.- Ваньмы тодӥськом: война 1941-тӥ арын 22-тӥ июне кутскиз, но тросэз уг тодо, со нуналэ сӥлы кариськом на Россиысь святойёсты, - веранзэ мытӥз Олег Горбачев баӵко. - Гитлер та сярысь умой тодэ вал, соин но та нуналэ омырскиз, луоз.Черклэн война дыръя улэм-вылэмез сярысь туж умой вераз Владимир Шкляев. Кылсярысь, Ижысь баӵкоос войналэн нырысетӥ нуналъёсысеныз ик люканы кутскизы оже келян вылысь коньдон. Шуом, Успенской черкысь протоиерейёс В. Стефанов но Г. Грачев обороная фондэ 1 миллион 752 сюрс манет сётӥзы. 1944-тӥ арын соос И. Сталинлэсь таукарон телеграммазэ басьтӥзы.Туннэ тросэз оско-валало ни: зэмзэ но, войнаез вормим песянай-песятайёслэн вӧсяськеменызы но. Со вакытъёсы черк сярысь вунэтыны косэмын вал ке но, адямиос Утисьмылы вазиськыны ӧз кышкаллялэ.Ожысь ветеран Виктор Заворин тодаз вайиз 1979-тӥ - 1989-тӥ аръёсысь Афган ожез:- Перестройка вуытозь ик, ватыны турттӥзы, кӧня мурт соку быриз, - вераз со. - Совето Союзэ цинклэсь коросъёсты лушкем вайылӥзы. Солдатъёслэн памятникъёссы вылэ ӧз гожтылэ, кытын но малы быризы. Котькуд анай, пизэ армие келякуз, вӧсяськылӥз: «Афганистанэ гинэ медаз келялэ», кисыяз «Живый в помощи» псалом тырылӥз. Анай оскылӥз, со юрттоз, пиез одно берытскоз шуыса.Ирина Николаева Туспуктӥз А. Горбунов | Улон-вылон |
Виталий Пронин В. Невоструев кичќлтэмъя депутатъёс арнялы быдэ поталозы утялтӥськыны.Кун Кенешысь депутатъёс огкылэ вуизы: быдэс ар ӵоже арнялы быдэ пятницае 1 чассэс сӥзёзы утялсконлы. Таӵе ӟеч кичӧлтонэн потӥз Кун Кенешлэн Тӧроез Владимир Невоструев.Кун Кенешысь депутатъёс, киязы лопаткаос, мажесъёс, мешокъёс кутыса, Кун Кенеш котырез утялтыны потӥзы. Табере котькуд пятницае таӵе ужрад «Чылкыт час» акция улсын ортчылоз.- Чылкытлык - таза улонлэн тодметэз, - вераз В. Невоструев. - Соин ик вераськимы ваньмы арнялы одӥг пол ке но нырысь ик ужан интыосмес, собере Кун Кенеш котырез чылкытатыны. Озьы вераммы потэ, чылкыт улонэ вамыш асьме бордысен лэсьтоно шуыса.Али ми городэз азинтон сярысь проект бордын ужаськом, отын ӝутэм одӥгез ужпум - Ижкарысь урамъёсты, шутэтскон интыосты тупатъян, чылкытатон. Талы котькӧня уксё висъя, но котырмы чылкытгес уз луы, ваньмы ӵош ӧм сюлмаське ке азбаръёсмес утялтон сярысь. Малпасько, калык котырзэ чылкыт возён понна кыл кутыны дышоз. Теги: Ижкар КунКенешын | Улон-вылон |
Виталий Пронин Зорлэсь ватӥськон понна егитъёс асьсэос липет пуктӥзы.Удмуртие люкаськизы 1000 егит визь люкъёс Ижысь «Чекерил» комплексэ Россиысь 70 улосысь но 20 кунысь 1000-лэсь ятыр егит инженеръёс люкаськизы. Отын ортче «Вуоноысь инженеръёс» форум. 300 пӧртэм куншетъёс«Вуоноысь инженеръёс» форум туэ 6-тӥзэ ортче. Талэсь азьвыл егитъёсты пумиталлязы Иркутск улосвыл, Башкирия. Удмурт шаерын та ужрад нырысьсэ ортче. Сое радъязы Россиысь машиностроительёслэн союззы но Удмурт Элькунысь Правительство.«Калашников», «Росэнерго», «Росэлектрон», «РСК «МиГ», «Алмаз-антей» - кыӵе но предприятиослэн куншетъёссы уг вӧлъясько егитъёслэн киосазы. Форуме пырисько ог 300 предприятиос, ог 20 кунъёс - Россиысь сяна, егит инженеръёс вуизы Казахстанысь, Узбекистанысь, Иранысь, Швейцариысь…Форумез сӥё-дано усьтон ужрадэ вуылӥз Удмуртилэн Тӧроез Александр Соловьев. Ӧз чида со, палаткаос дортӥ ортчытэк. Тольяттиысь «Автоваз», Набережные Челныысь «КамАЗ», Комсомольск-на-Амуреысь Ю. Гагарин нимо авиационной завод… Ваньмыныз егитъёсын Александр Васильевич ӟечбуръяськиз.- Удмуртиысь промышленностьлэн инъетэз - бадӟым оборонной заводъёс, - вераз Александр Соловьев. - Али Россиысь 90 процентсэ ож тӥрлыкез Удмурт шаерын лэсьто, со сяна, дорамы андан ӵыжато. Удмуртия Россиын гинэ ӧвӧл, кунгож сьӧрын но аслаз дано конструкторъёсыныз тодмо - 60 арлэсь тросгес «Ижмаш» заводын ужаз Михаил Калашников.Соин ик егитъёслы 10 нунал ӵоже шаерамы вал мае адӟыны, марлы дышетскыны. Котырес ӝӧкъёс сьӧрын пӧртэм ужпумъёсты ӝутэм сяна, соос вуылӥзы Ижысь М. Калашников нимо, Воткинскысь П. Чайковский нимо музейёсы, пӧртэм заводъёсы, Сарапулысь «Кам ярдур» кластере. Форуме пыриськисьёслы ӟечкылан телеграмма ыстӥзы Россилэн Президентэз Владимир Путин, Правительстволэн Тӧроез Дмитрий Медведев но мукетъёсыз.Тупаны но кулэ: нырысетӥ нуналъёсы жаль гинэ зориз. Но егит инженеръёсты со ӧз кышкаты. Тӧл медаз нуы шуыса, кыштыр гинэ палаткаоссэс юнматӥзы, чай юон но сиськон интызэс липет улэ ватӥзы. Дышетскон 9 ӧръёсъя мынӥз. Соос пӧлын, кылсярысь, радиоэлектроника, аэрокосмос, авиация, огазеяськонэн кивалтон. Нырысьсэ радъямын вал робототехникая, вуз поттонъя (производствоя) лекциос. Удмуртилэн Тӧроез А. Соловьев ог 300 предприятиосысь егитъёсты пумитаз.Лекциосты кылзэм но котырес ӝӧкъёсы пыриськем сяна, егитъёс пӧртэм ужрадъёсы вуылӥзы: кылбур лыдӟон, чебераез быръён, ГТО сётон, визь сынан, удмурт позыръяськон. Мар гинэ ми татын ум кариське: малпаськиськом но, споръяськиськом но, тэтчаськом но, эктӥськом но, верало егитъёс. Пӧртэм предприятиос куспын вожвылъяськон но ортче.- Форуме ми котькуд ар пыриськиськом, - вера Комсомольск-на-Амуре карысь авиационной заводысь Т. Дмитриев. - Пӧламы вань ужрадъёсты радъяны юрттӥсьёс но, огшоры дышетскисьёс но. Пӧртэм ужрадъёсы пыриськыса, баллъёс люкаськомы. Туэ вормыны малпаськом. Уго кылем арын 400 пала предприятиос пӧлын 2-тӥ инты басьтӥм. Кызьы заводъёсты егитомытоно?Вань 2 пумо инженеръёс. Одӥгъёсыз производствоын ужало, выль арбериосты малпало-лэсьто, мукетъёсыз наукаен выро. Лыдпусъёс возьмато: наукаен вырисьёс ӵемысь кошко кунгож сьӧры, заводын ужасьёс Россиысь экономикаез ӝуто.- Предприятие кема улоз, отчы ялан вуизы ке выль кужымъёс, выль малпанъёс, отын луиз ке умой уждун но ужасьёс куспын вожвылъяськон, - вера Россиысь Оборонной промышленностьын ужасьёслэн профсоюззылэн кивалтӥсез Сергей Боков.Но кызьы егитъёсты заводъёсы кысконо? Та юанэз ӝутӥзы котырес ӝӧк сьӧрын. Кенешонэ пыриськизы Кун Думаысь дышетонъя комитетлэн кивалтӥсезлэн воштӥсез Виктор Шудегов, Ижысь М. Калашников нимо технической кун университетлэн ректорез Борис Якимович, Россиысь Оборонной промышленностьысь ужасьёслэн профсоюззылэн кивалтӥсез Сергей Боков но мукетъёсыз. Инженеръёс валало техникалэсь лулзэ.Егитъёс огымысь кадь верало: уждун ӧжыт тыро. Нош гуртъёсысь лыктэмъёслы кулэ на улон сэрег понна тырыны, кинлэн нылпиез вань - семьязэс сюдыны. Та ужпумен пумиськыса, Уфаысь Ильдар Губайдуллин выжиз ужаны Москвае.- Москваысь вылӥ дышетсконниосты быдтэм инженеръёслэн, пичи уждун басьтыса, тыршемзы уг поты, - вера со. - Соин ик Москваысь заводъёсы шумпотыса мынӥськом ми, улосъёсысь адямиос. Уфаын мон, кылсярысь, басьтӥсько ке вал 10 сюрс манет пала, Москваын - 40 сюрс, 15-сэ тырисько улон сэрег понна.- Москваын кунгож сьӧрысь предприятиослэн филиалъёссы трос, отын тӥни уждун тыро ке тыро ни. Тросэз егитъёс вуз бере со предприятиосы вамышто, малпанъёссы кошко кунгож сьӧры, - вераськонэ итӥське Москваысь Елена Щербак.Но туала вакыт ӝожтӥськонъёсты уг кылы. Совето вакытэ кӧня ке ужамзы бере егитъёслы предприятие улон инты сётэ вал, кылем дауре ужа ке вал «социальной лифт», али - ваньмыз суро-пожо. Соин ик егит муртлы ужан интые лыктэмез бере ик ассэ умой паласен возьматоно. Уго мылкыд луиз ке, уждун уз кышкаты. Та сярысь котырес ӝӧк сьӧрын веразы депутатъёс но.Наукаен вырисьёс но ӝожтӥсько: асьсэ малпанъёссэс улонэ пыӵатыны, эскеронъёс ортчытъяны коньдон уг висъяськы, егит тодосчиослэн уждунзы ичи.- Ӧсъёсы йыгаськоно! Али трос пӧртэм институтъёс наукаез азинтонлы коньдон висъяло, грантъёс люкыло, - егитъёсты буйгатӥзы котырес ӝӧке пыриськем депутатъёс но вузъёсын ужасьёс. Егитъёсты паймытӥзы Ижысь М. Калашников нимо технической кун университетлэн ужан амалъёсыз.- Техника удысын ужасьёсты умой дасяны уг луы, вылӥ дышетсконни предприятиосын кусып уг возьы ке. Соин ик ми шаерысьтымы валтӥсь компаниосын - Ижысь «Купол» заводын, «Аксион» холдингын, Воткинскысь заводын - кылдытӥмы кафедраос, отын практиказэс ортчо студентъёсмы, лекциосты лыдӟо заводысь ужасьёс, - вера университетлэн ректорез Борис Якимович. - Со сяна, егит дышетӥсьёсын контракт гожтӥськом. Соос 28 аресказы кандидат диссертацизэс утё ке, ми соослэсь уждунзэс будэтӥськом, нош кандидат луэмзы бере 250 сюрс манет сётӥськом. Наукая доктор луэм понна висъяськом 500 сюрс манет. Таӵе программая ужаны кутскимы 2014-тӥ арысен - соя али 5 адями технической наукаосъя кандидат луиз ни, ваньзы соос университетын ужало. Форум - со эшъяськон но. Асьмелэсьсэ поттоно-а, ӧвӧл-а?Иранысь вуэм куноос Иже лыктӥзы Москва пыр. Отчы вуэмзы бере нырысь ик утчаны кутскиллям Россиын поттэм вузъёсты. Матрёшкаосты сяна, номыре ӧм, пе, шедьтэ, котыр быдэс дуннеын кадь ик лавкаос. Кунгож сьӧрысь вузъёсты асьмелэнэныз воштон пумысен форумын огпол гинэ ӧз вераське. Уго Россилы пумит санкциос юнматэм бере тросэз заводъёс ӧз быгатэ ни кулэ арбериосты кунгож сьӧрысь басьтыны.- Куд-ог арбериосты ми быгатӥськом поттыны. Валамон, нырысь соос сокем ӟечесь уз луэ. Вань шекъёсты тупатыны аръёс кулэ. Со понна Россия эрикогес луоз. Но, валамон, мукет кунъёслэсь но пытсаськыны уг яра - сотэк конкуренция быроз, - верало импортозамещение понна висись егитъёс.Но, жаляса верано, та ужпумлэн мукет палыз но вань.- Россия Западлы пумит санкциос кутэм бере дорамы трос сиён-юонъёсты уг ваё ни. Со вакытэ ик гурт удысмы ӝутскемын ӧвӧл на. Мар пӧрме? Конкуренция ӧвӧл. Владивостокын помидоръёсты вузало 200 манетэн. Ми таӵе дунъёсты дась чиданы 1-2 ар. Но со куспын югдур ӧз воштӥськы ке, оло, Польшаысь улмо, Норвегиысь чорыг, Германиысь сыр мед ваёзы, - верало мукетъёсыз егитъёс.- Иран таӵе югдуре сюриз ни 30 ар талэсь азьло, - вера Иранысь Чабук Мохаммад. - Ми валамы ни: кулэ азинтыны наукаез, дышетыны адямиосты, юрттыны асьме производстволы. Али ми ож тӥрлык поттонъя дуннеысь рыноке потӥм ни, вормонъёсмы вань ядерной энергетикаын, мувӧй поттон удысын.Мария Векшина Теги: Егитъёс | Улон-вылон |
Виталий Пронин Котькуд гужем быдэс Россиысь егитъёсты огазеяло пӧртэм пумо форумъёс. Туэ соослэн ортчон дырзы но амалзы воштӥськиз, озьы ке но радъясьёс куриськонъёсты (заявкаосты) али ик возьмало ни. Форумъёсын егитъёс асьсэ проектъёссэс улонэ пыӵатон понна грантъёс утыны быгато. Форумъёсын егитъёс асьсэ проектъёссэс улонэ пыӵатон понна грантъёс утыны быгато. «Территория смыслов» форумлэн сменаосыз ортчозы 18-тӥ июльысен2-тӥ сентябрёзь Москва областьысь Солнечногорск городын, куд-ог лекциосты онлайн но учкыны луоз. Отчы пыриськыны быгато 18-30 аресъем егитъёс. Куриськон кельтоно myrosmol.ru сайтын. «Таврида» форум радъяськоз 10-тӥ июльысен 10-тӥ октябрёзь Крымын. 18-30 аресъем егитъёс быгатозы пӧртэм удысъёслы сӥзем творческой антишколаосын дышетскыны. Та сярысь пыр-почгес валэктэмын tavrida.art сайтын. «Евразия Global» калыккуспо форум ортчоз Оренбургын 2-тӥ сентябрьысен 8-тӥ сентябрёзь. 18-35 аресъемъёс пӧртэм кунъёсын кусып возён сярысь кенешозы, калыккуспо проектъёс гожъялозы. Куриськон кельтоно myrosmol.ru сайтын. Северо-Западной федеральной округысь егитъёслэн «Ладога» форумзы ортчоз 7-тӥ августысен 15-тӥ августозь Ленинград улосысь, онлайн амалэн но тодон-валан басьтыны луоз. Татчы возьмало 18-35 аресъемъёсты. Куриськон кельтоно myrosmol.ru сайтын. • Уральской федеральной округысь егитъёслэн «УТРО-2020» форумазы туэ вань мылкыд карисьёс пыриськозы, угось со 3-тӥ июльысен 5-тӥ июлёзь онлайн ортчоз. 14-35 аресъемъёс, выль тодон-валан басьтэм сяна, пӧртэм стажировкаосы мыныны быгатозы. Куриськон кельтоно myrosmol.ru сайтын. «Бирюса-2020» форум но выже Интернетэ. 4-тӥ августысен 10-тӥ августозь 18-30 аресъем егитъёс национальной проектъёс-ты улонэ пыӵатон понна программаосты гожъяны дышетскозы. Куриськон кельтоно myrosmol.ru сайтын. «Восток» форум ортчоз Владивостокын август пумын (нуналъёссэ, коронавируслэн вӧлмемез шоры учкыса, юнматозы яке онлайнэ выжтозы). 18-30 аресъемъёслы 1 но ӝыны миллион манет тыр грантъёс сётъялозы. Куриськон кельтоно myrosmol.ru сайтын. Мария Емельянова Теги: Егитъёс иворъёс | Иворъёс |
Виталий Пронин Така.Лыктӥсь ар, таиныз ӵошатыса, капчигес луоз. Кузпалъяськымтэ адямиос ас парзэс шедьтозы, шырчикъёс вуытозь. Гужем пумын но сӥзьыл кутсконын бадӟымесь вормонъёс луозы. Кин ке вуоно арын ужзэ воштоз, коньдоно инты шедьтоз яке таяз ик кивалтӥсьлэн пуконаз пуксёз. Тулыс но гужем тазалыктэс золгес чаклалэ, уката ик - синъёстэс, йырдэс, вирсэръёстэс. Ар шорын ӝикытгес луоз коньдонэн. Семья кусыпъёстэс утемды потэ ке, матысьёстылы трос саклык висъялэ, тужгес ик сӥзьыл, палэнысь яратон эн утчалэ. Вылтӥяськон сямдэс вунэтэ. Вуоно арын тӥ куд-ог адямиослэсь кыӵезэс валалоды. Кинэ туж дунъяськоды, гажаськоды вал, тодэмды но уз поты ни. Бер сӥзьылысен толсурозь уно ужалоды, кин ке аслэсьтыз удыссэ усьтоз. Ош.Вожъяськисьёс но интыдэс басьтыны мылкыд карисьёс трос гинэ. Асьтэлы бадӟымесь планъёс пуктэ, тӥляд ваньмыз пӧрмоз. Коньдон ласянь вуоно ар огсыр луоз, зол узырмыны уз кылды, но сютэм но уд улэ. Бадӟым вузъёс басьтэ, ар кутскыку но ар йылпумъяськыку. Кин ке люкиськоз, кин ке семья кылдытоз. Тӥледлы синмаськисьёс трос, но тупась адями уг шедьы. Гужем ваньмыз вылэ киыныды шонтоды но, ӵапак соку шедёз асьтэлэн парды. Но со адямиен тӥ кузпалъяськоды 2017-тӥ арын. Висёнъёс бордады кырмисько мылкыдды урод дыръя но керӟегъяськыны кутскиськоды ке. Чаклалэ пекляостэс, уте сюлэмдэс. Сюрес вылын сак луэ, уката ик куартолэзе. Кыктоос.Кышкатэк басьтӥське бадӟымесь проектъёс борды, шаплыгес, дӥсьтӥсьгес кариське. Ар кутсконын дыртытэк но гань-гань ужалоды. Гужем шутэтскыны уз пӧрмы. Туэлэсь тросгес саклык висъялэ семьядылы, пиналъёстылы. Мукетъёсыныз ӵошатыса, тӥ уд шӧдэ нокыӵе кризисэз но коньдонлы ёрмонэз. Яратон муртэныды кусыпъёсты яркытэсь луозы, со уно кузьымъёсын шумпоттоз. Керетонъёслэсь пегӟыны уз пӧрмы, уката ик уж дурын. Асьтэдыз гинэ визьмо но шонер кожамысь, ушъяськемысь дугдӥды ке, ченгешонъёс кулэсмозы. Ӵыжы-выжыосыныды тугаськем кусыпъёсты тупатскозы. Судъяськисьёс но огкылэ вуозы. Кисло-кусло.Арлэн нырысетӥ ӝыныез капчи уз луы, асьтэдыз кияды кутыны но мукетъёссэ кылзыны быгатӥды ке, ӵош ужась эшъёсыныды но бӧлякъёсыныды кусыпъёсты уз тӥяське. Огназы улӥсьёсты вите тунсыко пумиськон-тодматскон, нош мар солэсь пӧрмоз яке уз пӧрмы, потоз тӥ бордысь гинэ. Уж дурады удалтонлык йыгаське ни ӧсады. Мар уг пӧрмы вал татчыозь, интыысьтыз вырӟоз но бадӟымесь емышъёс ваёз. Куд-огез 2014-тӥ арын мытэм но вунэтэм малпанъёссэс-ужъёссэс быдэстозы. Ваньмыз со кисыды вылын шӧдӥськоз, арлэн кыкетӥ ӝыныяз уксёлы уд ёрме. Лев.Арлэн нырысетӥ люкетаз тӥ дӥсьтӥсь, кужмо, капчи мылкыдо луоды. Тазалыкты уз шугъяськыты, кышкыт уз луэ аллергия но кынман висёнъёс, но тыбырдэс, сюрлыдэс уте, секыт эн ӝутъялэ. Толшорысен инвожоозь сак луэ руль сьӧрын. Гужемдэс сӥзе асьтэлы, шутэтсконлы, кужым люканлы. Котькинлы но оскиськоды, малпанъёстэс-мылкыдъёстэс ваньмызлы эн вералэ, вожъяськись адямиос пӧяны яке канжатыны вырозы. Коньдон ужпумъёсын сак луэ, сӥзьыл уката но уксёдэс тус-тас эн каре, люкалэ. Ар ӵоже коньдонды уз кулэсмы, кин ке улон инты басьтоз яке тазэ выльдоз. Ӵыжы-выжыосыныды кусыпъёстэс тупатыны тырше, сӥзьыл кылдыны быгатозы валамтэос. Яратон муртэныды кусыпъёсты огдыре ик сюлмаськытозы но шумпоттозы. Нылмурт.Улон тӥледлы уно кузьымъёс лэсьтоз. Ар пумын кин ке аслэсьтыз ужзэ усьтоз, удалтоз творчествоен вырисьёслы. Семья кусыпъёстэс юнматэ, тӥ куддыр юнме шорысь вӧсь кариськоды матысь адямиостэс. Тӥляд чидась луэмды бордысь потоз семьядылэн улонэз. Дышетскыны пырыны, тодон-валандэс будэтыны ӵапак дырыз. Быдэс арзэ уно ужалоды, тырмыт изьыны но шутэтскыны дыр шедьтэ, соку тазалыкты уз сюлмаськыты. Весъёс.Тӥ тодӥсь-коды, мар тӥледлы кулэ, мар потэ но кызьы улонэ пыӵатоно лушкем малпандэс. Со бордын ужаны кутскоды арлэн нырысетӥ нуналъёсаз ик. Выль ужъёстэс мытэ тулыс. Дышетскыны пыре гужем. Нош сӥзьыл шорын тӥ быдэсак зымоды яратон дуннее. Гажан муртэныды кусыпъёс вольытэсь уз луэ. Тӥ малпаськоды: со монэ яратэ ке, шудо карыны мед сюлмаськоз, кытысь мон кадь ӟеч адямиез шедьтоз на? Янгышамдэс ӝог валады но кусыпъёстэс утьыны быгатћды ке, юн семья кылдытоды. Арлэн берпуметӥ толэзяз лэсьтоды сое, мае ӧд вуттэ арлэн кутсконаз. Ортчем арен ӵошатыса, тӥ шӧдскымон узырмоды. Азьвыл висёнъёсты котыртӥды гожеръялозы, соин ик рос-прос басьтӥськоды тазалыктэс юнматон борды. Скорпион.Дась луэ пӧртэм но шӧдтэк шорысь лыктӥсь воштӥськонъ-ёслы. Матысь адямиосыныды кусыпъёсты озьы ик мӧзмыт уз луэ, шумпоттӥсез но сюлмаськытӥсез тырмоз. Семьядэс утьыны тырше. Коньдон ужпумъёстэс умоятыны юрттӥсьёс шедёзы. Бадӟым малпанды быдэсмоз инвожое. Нылпиосты шумпоттозы. Тазалыкты туэлэсь ӟечгес луоз, но сӥзьыл сое юнматыны кулэ луоз. Ужын капчи уз йӧты, трос шуг-секытъёс кылдозы ар кутсконын но гужем. Урод мылкыдъёслы эрик эн сётэ. Ар пумын уж дурады югдур умойскоз. Ыбылӥськись.Вуоно арын азьлане бадӟым вамыш лэсьтыны луонлык кылдоз, но со понна ӝог малпаськыны быгатэм кулэ. Ужды шумпотон ваёз, но ӵош тыршись адямиосын кусыпъёсты сокем вольытэсь уз луэ. Таиз ар одӥгез яркытэз но тунсыкоез тӥ понна. Гажан муртэныды кусыпъёсты воштӥськозы, соос уката но юнэсь, лякытэсь луозы. Южтолэзе тазалыктэс уката но чакласа возе. Гужем ужъёстэс рос-прос радъялэ но пунэмъёстэс берыктэ. Огназы улӥсь адямиос гужем пумын вуоно кузпалзэс пумиталозы. Ар пумын кин ке улон инты басьтоз яке шутэтскыны кошкылоз. Сюро кеч.Тӥляд улонды огсыр но гань-гань мыноз. Ужаны тыршемдэс кивалтӥсьты синйылтоз но дунъялоз. Тазалыкты уз сюлмаськыты, но мустэс но ӝуштэс эскерон мултэс уз луы. Ортчемзэ тодады ваёды толшоре, тулыспалэ пунэмъёстэс тыроды, выль ужъёс борды кутскоды. Оштолэзе витё пичи но бадӟым шумпотон учыръёс. Куартолэзе квартира яке машина басьтоды. Гужем зол ужано луоз. Сӥзьыл валтӥсь интые потозы семья кусыпъёсты, ӵыжы-выжыосты. Шуркынмонэ-толсуре ужын бадӟымесь вормонъёс, премиос, данъетъёс витё. Ву кисьтась.Дыр вуиз азьвыл малпанъёстэс улонэ пыӵатыны. Южтолэзе тужгес но удалтоз ужын но яратон адямиеныды кусыпъёсады. Гужем кредитъёс эн басьялэ, эн пунэмаське. Ар шорын коньдонэн ӝикытгес луоз, соин ик керӟегъяськоды, семья кусыпъёсады но со шӧдӥськытэк уз кыльы. Сӥзьыл кин ке выль профессия басьтоз. Выль тодмоостылы сокем эн оске. Кузпалъяськымтэ адямиос ас парзэс шедьтозы но туэ ик нылпи ваёно кариськозы. Ар пумын умой шутэтскоды, зарезь дуре вуылоды, таин валче бадӟым вуз басьтонды 2017-тӥ арлы выжоз. Чорыгъёс.Ар кутсконын кузь сюрес вылэ потоды. Тӥледлы кельше ужды, но вуоно арын кӧня ке пол луонлык кылдоз уждэс воштыны. Коньдон пумысен уд сюлмаське, уксёдэс шыръяса уд улэ. Ӵош ужась эшъёсыныды, ӵыжы-выжыосыныды кыӵе ке валамтэос кылдозы гужем. Гажан муртэныды кусыпъёс сӥзьыл эшшо но юнмалозы. Пиналъёстылэн вормонъёссы шумпоттозы. Арлэн кыкетӥ ӝыныяз кин ке нылпиезлы сюан ортчытоз, кин ке ачиз семья кылдытоз. Кузпалды ӟеч уже интыяськоз, асьтэос но вылӥегес тубоды. Ар пумын нырысь интые потоз семьяды. Теги: Выльар дэмланъёс | Иворъёс |
Виталий Пронин 18-тӥ южтолэзе Ижысь Егитъёслэн юртазы сӥё-дано усьтозы удмурт культуралы сӥзем элькун фестивалез. Туэ со 3-тӥзэ радъяське. Арлы 2 пол одӥг сцена вылэ люкасько удмурт эстрадаысь кырӟасьёс, калык ансамбльёс. Удмурт культуралы сӥзем фестивальын валче вамышто туалаез но вашкалаез. Озьы вашкала гуръёсты быдэстозы эктонъя но кырӟанъяДэри ёросысь «Марӟан», Алнаш ёросысь «Вуюись» ансамбльёс, Ижысь «Италмас» кун ансамбль, туалаоссэ быдэстозы Можгалась «5 кырӟась сюлэмъёс», Кияса ёросысь «Ерпечкаос» группаос но эстарадысь мукет кырӟасьёс. Фестивальлэн куноосыз - «Чакара» фестиваль дыръя калыкез паймытэм дуэт - Башкириысь егит сузэръёс Линда но Алина Гильмановаос.Та фестиваль одӥг нуналэн гинэ уз йылпумъяськы. Ар ӵоже пӧртэм артистъёс концертэн ортчозы шаермылэн вань ёросъёстӥз но каръёстӥз.Фестиваль радъяське «Удмурт Кенеш» огазеяськонлэн кичӧлтэмезъя. 0+Мария Векшина Теги: удмурткультура | Улон-вылон |
Виталий Пронин Удмуртиысь мугор кыдатон культурая, спортъя но егитъёсын ужан политикая министр Игорь КрасновШаерамы улӥсьёс пӧлысь ог 30 процентэз спортэн эшъясько, та лыдпусэз 5-8 процентлы йылэтоно на, шуиз Удмуртиысь мугор кыдатон культурая, спортъя но егитъёсын ужан политикая министр Игорь Краснов. Люкаськем журналистъёсты тодматӥз но туэ быдэстоно ужъёсын. - Та нуналъёсы шаерысьтымы гуртъёсысь спортсменъёслэн удмурт Олимпиадазы мынэ, медаль понна вань ёросъёсысь 900-лэсь ятыр адямиос вожвылъясько, - вераз Игорь Краснов. - Куноосты пумитазы Юкаменскын улӥсьёс. Ужрадлэн аспӧртэмлыкез - ӵыпет вылын усьтон. Шудонлэн утисез Лудкеч. Куасэн бызьылэм сяна, спортсменъёс кужымзэс эскерозы полиатлонъя, хоккеен, баскетболэн, шашкиен но шахматэн шудонъя, адӟем карымон луо ёрос кузёос но: соос куасэн бызьылозы, ыбылӥськозы но дартсэн шудозы. Гурт шудонъёслы Юкаменск черкогуртын декабрь толэзе ик ӧсъёссэ усьтӥз куас база, лэсьтэмын 1,3 иськем югдытӥськись сюрес но хоккеен шудон инты. Спортэз азинтон понна шаермылэн бюджетысьтыз 560 миллион манет висъямын, эшшо 96 миллион - Россилэн бюджетысьтыз. Гурт шудонъёсы сяна, шаерамы улӥсьёс спартакиадаосы пырисько, тужгес трос калык люкаське «Россиысь куас сюресъёс», «Нациослэн кроссы» ӵошатсконъёсы. Россиысь 12 улос пыриське ГТО-лэсь куронъёссэ быдэстон ужрадэ, соос пӧлы Удмуртия но шедемын. Соин валче городъёсын но ёрос центръёсын мугорез кыдатон площадкаос лэсьтэмын. Туннэ нуналлы шаерамы 3 сюрслэсь ятыр спортплощадкаос. 2014-тӥ арын гинэ 30 объект усьтэмын вал. Соос пӧлысь тужгес бадӟымъёсыз: Ижын - ыбылӥськон тир но бассейн, Балезиноын но Юкаменскын куас базаос, 3 школаын спортзал, Кизнерын мугор кыдатон комплекс но мукетъёсыз. Туэлы но министерство азе бадӟым ужпумъёс пуктэмын: йылаз-пумаз вуттоно Глазысь «Прогресс» стадионэз, Ижысь 50 метръем но Воткаысь 25 метръем бассейнъёсыз, Г. Кулаковалэн комплексысьтыз 120 интылы чаклам общежитизэ. Та удысэз азинтонлэн емышез шӧдӥське. Туннэ нуналлы спортысь 70 амал шаерамы азинске, 58 федерация кылдытэмын, 9 профессиональной клубъёс ужало, со пӧлысь 4-ез - «Университет» (гандбол), «Прогресс» (пичи футбол), «Удмуртия» (следж-хоккей) но «Купол-Родники» (баскетбол) - вылӥ лигаын шудо. Кылем ар ӵоже шаерамы ортчытэмын Россиысь 72 ӵошатскон, 133 мурт спортысь пӧртэм амалъёсъя Россилэн пӧртэм сборнойёсаз кутэмын. Спортсменъёсмы 380 пол калыккуспо ӵошатсконъёсы пыриськизы, 334 медаль утӥзы: 113 зарни, 111 азвесь но 110 туй. Ӟеч спортсменъёсты будэтон вылысь усто тренеръёс шедьтоно. Азьвыл аръёсы, уждун ичи басьтэмысьтызы, тросэз мукет удысъёсы кошкылӥзы ке, кылем арысен югдур тупатскиз. Валентина Емельянова Теги: спорт | Спорт |
Виталий Пронин Кез но Дэбес ёросъёсы тужгес лэчыт юанъёс герӟаськемын сюресъёсын. Со дыре ик татын вань тунсыко турмаршрутъёс. Алигес отчы вуылӥз А. Бречалов. Кез ёросысь Кулига черкогуртысь шулдыр кызьпуо интыын Кам шур бызьыны кутске. Отын «Камлэн кутсконэз» парк лэсьтэмын, туристъёс понна маршрут усьтэмын. Кезысь культура юртысь туризмъя ёзэтэн кивалтӥсь Ирина Бабина верамъя, ар ӵоже 2 сюрслэсь трос туристъёс вуо доразы, тросэз - Удмуртиысь, Пермь улосысь. Кунгож сьӧрысь лыктӥсьёс но вань. Кулигаозь нуись сюреслэн ӧвӧлэз туристъёсты кышкатэ.- Кам шурлэсь кутсконзэ адӟыны нылпиос туж шумпото, огдыре шурлэн кыказ ик ярдураз сылыны быгато угось. Соослы пӧртэм мастер-классъёс но экскурсиос радъяськом. Улонмы эшшо шулдыргес луысал, сюресмы луысал ке. Куазь зоремен, туэ гинэ 5 экскурсимы ӧз радъяськы - автобусъёс нӧд сюрестӥ мыныны уг быгато, - шуэ Ирина Бабина. - Кайта малпаськом черк усьтыны, со вӧзы купель лэсьтом на. Озьы дорамы тросгес паломникъёс вуыны быгатозы. 10 адямилы кунокуа усьтэмын ини.Александр Бречалов соглаш луиз, сюрес одно ик кулэ шуыса:- Тӥ дорозь сюресэз лэсьтыны луоз софинансирование амалэн. Котыр гуртъёсысь ужбергатӥсьёс но элькун бюджет валче кариськыса, уж шаплыгес пӧрмоз, - шуиз со.Кивалтӥсь верамъя, Кулигаозь вуттӥсь 12 иськем сюрес 2018-тӥ арлы элькун программае пыртэмын ни. Со сяна, Александр Бречалов туризмъя ужез паськытгес карыны дэмлаз:- Ар куспын 100, 120 сюрс адями мед вуоз дорады, соку ужды пӧзёз, - шуиз со.Куноослы аслэсьтыз горд сюйлэсь лэсьтэм арбериоссэ возьматӥз пенсионер Егор Лузянин. Со ас мылкыдызъя, Интернетысь учкыса, дышетскем горд сюен ужаны. Тырше дораз, ачиз ик бакчаяз станок но гур лэсьтэм.- Туж тунсыко киужъёсты, быгатонъёстылы кинэ ке дышетӥськоды-а? - юаз Александр Бречалов.- Та ужен мон гужем гинэ вырисько, угось кырын бакчаям ужасько, - вераз Егор Егорович. - Туэ 2-тӥ гужемзэ гинэ вырисько ай. Лагерьысь нылпиослы мастер-класс ортчытӥ вал. Кельшиз соослы.- Дышетэмды понна нош коньдон тыро-а? - юаз кивалтӥсь.- Ма уг, озьы гинэ выри нылпиосын, - валэктэ Егор Лузянин.Та пумитэ Александр Бречалов Кезысь культура юртысь туризмъя ёзэт ужасьёслы вазиськиз:- Та усточиез одно ик пыртоно туризмъя программаяды, осконо солы мастер-классъёс ортчытъянэз, пичияк уждун но тупатоно. Нош мон ас коньдонэным юртто солы ужан тӥрлык басьтыны.Вераськон мынӥз на Кезэ выль школа ӝутон пумысен.- Школаос, нылпи садъёс пуктыны но тупатъяны ми одно ик коньдон шедьтыны кулэ, - вераз кивалтӥсь. - Со понна софинансирование амал бадӟым юрттэт луэ. Кезэ выль школа пуктон кайталы элькун программае пыртэмын. Но элькунъя оглом 4 школа пуктыны куриськон сётэмын. Кивалтӥсьёсын огазе люкаськыса, быръёно луоз, кытын тужгес но кулэ со, угось 4-зэ ик пуктыны ог аре ум ворме, - шуиз Александр Бречалов.Наталия Самсонова | Улон-вылон |
Виталий Пронин Туэ 2-тӥ-6-тӥ пӧсьтолэзе Уваын ортчозы 22-тӥ Гурт шудонъёс. Таӵе ӵошатсконъёс посёлокын кыкетӥзэ радъясько ини. Ува ёрос администрациысь спортъя но мугорез кыдатон культурая отделэн кивалтӥсь Иван Эшмаков верамъя, Гурт шудонъёслы дасяськон зол мынэ.- Быдэсак выльмозы стадион, футболэн шудон бусы, луозы югдытӥськись бызьылон сюресъёс, кылдоз шальыен (городкиен) шудон площадка, выль спортзал. Ӵапак та вакытэ вошто стадион котырысь кенерез. Ӵошатсконъёсты чакламын одӥг азьынгес радъяны, адямиос созэ-тазэ вожвылъяськонэз адӟыны, яратоно командазы понна висьыны мед быгатозы шуыса. Гурт спортсменъёслэн Олимпиадазы радъяськоз стадионын, школаосын, «Юность» культура юртлэн сцена вылаз. Кылсярысь, 1-тӥ школалэн спортзалаз ортчозы ӝӧк выл теннисэн шудонъёс. Культура юртын шашкиен но дартсэн шудозы, армспортъя ӵошатсконъёс луозы. Татын ик ульчаын гира ӝутъялозы. 2 номеро школаын ыбылӥськозы но воргоронъёс ӝутъяськозы. Ӟуч лапта шудонъёс гинэ палэнынгес, куас базаын, луозы. Изёзы, сиськозы спортсменъёс куинь школаосын. Ӵошатсконъёс артэ ортчылозы бере, ветлозы пыдын гинэ. 20-тӥ июньлы вань ужъёсты йылаз-пумаз вуттыны чакласьком. Гурт шудонъёсы возьмаськом 1 сюрс 450 спортсменъёсты, 120 судьяосты, соос сяна, вуозы куноос, журналистъёс. Малпаськом, ваньзэ-ӧвӧлзэ 3 сюрс мурт люкаськоз, - ивортӥз Иван Эшмаков.Галина СемёноваТуспуктӥз Владимир Беломорских Теги: Гуртшудонъёс Ува | Спорт |
Виталий Пронин Удмурт гожъяськонлэсь аспӧртэмлыкъёссэ лыдэ басьтыса но удмурт кылэз но культураез азинтон вылысь 2011-тӥ арысен та премиез сётъяны кутскемын удмурт калыклэсь историзэ, культуразэ, сям-йылолъёссэ, туала вакытысь ужпумъёсты быгатыса возьматӥсь журналистъёслы. Вожвылъяськонэ пыриськыны быгато удмурт кылын но, ӟуч кылын но гожъяськисьёс.Премиез басьтонлы кандидатъёслэсь ужъёссэс витё 2015-тӥ арын 15-тӥ ноябрёзь «Удмурт Кенеш» ассоциациын, адресэз: Ижкар, Октябрьлы 50 ар площадь, 15 номеро юрт, 213 яке 215 номеро кабинетъёс. Жингыртыны луоз 8(3412)68-53-23 яке 8(3412) 68-83-08 телефон номеръёсъя. Озьы ик кутыны луоз udmkenesh@gossovet.udm.ru электрон адресэз.Публикациослэн, радио-, телепередачаослэн лыдзы 5-лэсь трос луыны кулэ ӧвӧл. Со сяна, вакчияк ивортоно журналистлэн кытын, кӧня ужамез сярысь. Кулэ луоз на ходатайство, тазэ сётыны быгатозы газет-журналъёслэн редакциоссы, телерадиокомпаниос, творческой союзъёс, «Удмурт Кенеш» огазеяськонлэн ёзъёсыз.Премилэн фондэзлэн быдӟалаез - 20 сюрс манет.Эрик Батуевлэн (Валерий Николаевич Батуев) нырысетӥ ужъёсыз печатласькыны кутскизы элькунамы потӥсь газет-журналъёсын, данакез соос сӥземын вал анай кылмес яратонлы, дунъянлы. МГУ-ысь журналистикая факультетэз но аспирантураез йылпумъяса, со кӧня ке ар ужаз «Московский комсомолец» газетын, ужъёсыз печатласькизы мукет изданиосын но. Одӥг пол гинэ ӧй вал Чечняын, Курдистанын, Афганистанын, Косовоын - пӧсь интыосысь репортажъёс вайылӥз. Пӧртэм выжыосысь калыкъёсты ӧтьылӥз эшъяськыса, ог-огзэс валаса, улыны. 24 аресаз сое кутӥзы Россиысь Писательёслэн огазеяськоназы. Жаляса верано, Эрик Батуев пӧламы ӧвӧл ни 2002-тӥ арысен. Улонэз куспетӥ луыку, солы 33 арес но ӧй вал на. Но нимыз ноку ӵушиськонтэм."УД" | Улон-вылон |
Виталий Пронин Т. Меджитов«Берёзка» нылпи лагере люкаськылӥзы информатизация удысын ужась компаниос, специалистъёс, студентъёс, дышетӥсьёс – ваньмыз 300 пала мурт. Соос пыриськизы ITSummerCamp лагерьлэн ужаз. Сое радъязы Информатизация но связья министерство Удмуртиысь та удысын ужась компаниосын ӵош. - Фестивальлэн валтӥсь кулэлыкез - ӟеч тодон-валанэн ужасьёсты дасян, - вераз Удмуртиысь Информатизацияя но связья министр Тимур Меджитов. Егитъёс тодматско выль сямен ужан амалъёсынЛагере вуэм тодмо компаниос люкаськемъёсын азинлыко луон сярысь вераськизы, ужан амалъёсынзы тодматӥзы. Татын ӧжыт ӧй вал шаерысьтымы студентъёс но, соослы луонлык кылдӥз вуоно уж ӵектӥсьёсын тодматскыны, асьсэлэсь быгатонлыкъёссэс возьматыны. Ангелина Снигирёва | Иворъёс |
Виталий Пронин Франциысь «Русская душа» ансамбль, асьме дорын концерт сётыса, мыноз Екатеринбурге, собере Москвае.3 нунал куспын шаерамы концерт сётозы Франциысь «Русская душа» ансамбль, Ижысь «Татьянин день», «Аксион» хоръёс, «Задор мылкыд» но «Ӟардон» ансамбльёс.Концертъёс пӧртэм нуналъёсы пӧртэм интыосын ортчозы. Туннэ 19.00 часын - «Строитель» санаторийын, ӵуказе 19.00 часын - армян черкын, 9-тӥ пӧсьтолэзе 14.00 часын - Космонавтъёслэн парказы. Со сяна, фестивальлэн берпуметӥ нуналаз возьматэмын луозы Пичи Пургалась дӥсь выльдӥсьлэн Татьяна Москвиналэн дэремъёсыз, Москваысь но Женеваысь дизайнеръёслэн дӥськут бичетъёссы.Франциысь «Русская душа» ансамбль, асьме дорын концерт сётыса, мыноз Екатеринбурге, собере Москвае.- «Иж-Женева» проект пӧртэм ӧръёсты азинтэ, кылдытэмын та городъёслэсь кусыпъёссэс юнматон понна, - вера «Иж-Женева» проектлэн кивалтӥсез Надежда Уткина. - Нырысь ик, проект эшъяськытэ мерлыко огазеяськонъёсты. Озьы ик Иже Женеваысь но Франциысь пӧртэм коллективъёс но кырӟасьёс вуыло. Женеваын но пӧртэм ужрадъёс ортчыло. Кылем арын, кылсярысь, вуылӥз удмурт дӥсез выльдӥсь Татьяна Москвина. Али отын ортче Россиысь «Горд Крест» огазеяськонлы сӥзем адӟытон, вераськиськом сое Иже вуттон пумысен. Азьланяз малпаськом Ижысь но Женеваысь ужбергатӥсьёсты тодматыны.Тодады вайытом, «Иж-Женева» проект кылдӥз 3 ар талэсь азьло. Со куспын дорамы вуылӥзы ни Франциысь, Швейцариысь пӧртэм кырӟасьёс, Женеваын ортчылӥзы удмурт культуралы сӥзем ужрадъёс. 0+Мария Векшина Теги: Калыккусыпъёс | Улон-вылон |
Виталий Пронин Туннэ ужзэ йылаз-пумаз вуттэ Россиысь инвестиционной форум. Кыӵе вормонъёсын Сочиысь бертэ Удмуртиысь делегация? Удмуртиысь кивалтэт валче ужаны огкыл кутӥз пӧртэм ёзъёсын. Удмуртилэн Тӧроез Александр Бречалов, шаерысьтымы ужбергатӥсьёс но азьветлӥсьёс пӧртэм ужрадъёсы пыриськизы. Удмуртиысь кивалтэт валче ужаны огкыл кутӥз Покчи но шоро-куспо ужбергатонэз азинтонъя Россиысь банкен, Туризмъя федерал агентствоен, кусып тупатӥз Киров но Ульяновск улосвылъёсын. Али Удмуртилэн Тӧроез пӧртэм кенешонъёсы пыриське. Тодмо луиз, кызьы азьланяз элькунмы ужалоз «Мечел» огазеяськонэ пырись предприятиосын. Вераськон мынэ «Ижстальын» поттэм кортэз Татарстанысь «КамАЗ» предприятие нуллон, Беларусе поттан сярысь. Удмуртиын лэсьтэмын луоз дышетонэз азинтонъя концепция, вуоно кивалтӥсьёслы но ужбергатӥсьёсы дышетонъя программаос. Та ужын юрттӥськозы Россиысь Президент бордысь Калык хозяйствоя но кун службая академиысь тодӥсь-валась адямиос. Сочиын ортчем берло кенешонъёс пӧлысь - улосвылъёсын улон шоры выль сямен учкон сярысь. Кызьы пусйиз Александр Владимирович, Удмуртилэн командаез - со проектъёсты улонэ пыӵатыны инъет. Команда со нырысь ик адямиос, кудъёсыз ялан дышетско, асьсэзыс улонын шедьто но уг кышкало шуг-секытъёслэсь. - Оглом вераса, форум туэ мыным кельшиз. Вераськонъёс пайдаё ортчизы. Туж умой кенешон вал федерацилэн но улосвылъёслэн кусыпъёссы сярысь, - форумез дунъяса, вераз Александр Бречалов. Сергей Захаров Туспуктэм: udmdunne.ru | Улон-вылон |
Виталий Пронин Инкуазез утён арлы сӥзем конкурсын вормиз Пичи Пурга ёросысь Настя Городилова («Бумагаме гуртам вайисько»). Со гужем шутэтскоз «Шундыкар» лагерьын.Ваньмыз ик нылпиос, кинъёслэн ужъёссы печатласькизы газет бамъёсын, пусъемын луозы таукаронъёсын но синпель кузьымъёсын. Ужъёс пырозы «Удмурт дунне» газетлэн электрон книгаяз. Юанъёсын вазиськоно 8-951-195-37-65 телефонъя. Нош татын сётӥськом конкурсэ вуэм ужъёсты.Адями уз быгат инкуазьтэк!Мыным туж кельшо удмурт поэтлэн Ф. Васильевлэн кылбурысьтыз таӵе чуръёс: «Инкуазь улоз адямитэк, нош адями уз быгат инкуазьтэк». Быдэсак соин соглаш. Ми, адямиос, ӵемысь ум эскериське асьмемыз, маке шедем кариськом инкуазен.Выль ар азьын макем жаль пото пинал вож кызъёс. Тросэз адямиос одно ик ваёзы соосты гуртазы. Кораны лэзись бумагаостэк! Луэ ук магазинысь искусственной кыз басьтыны, со трос аръёслы тырмоз. Нош коркан ческыт зын мед луоз шуыса, 1-2 вай пыртыны луысал. Ми озьы ик кариськомы дорамы.Туэ милям Люм черкогуртамы пиналъёслы шутэтскон лагерь ужаз. Одӥгаз нуналэ ёросысьтымы ик Симашур гуртэ интыяськем лесничествое ӧтьылӥзы векчи кызъёс котыртӥ уриськыны. Берло со кызъёсты мукет интыосы мерттыны, пе, нуозы. Куазь сайкыт вал. Трос чидан кулэ вылэм таӵе ужен вырыны. Али мон валасько, кыӵе секыт та уж, кӧня мурт тырше, писпуос зӧкесь (бадӟымесь) мед луозы шуыса. Нош кораны, быдтыны соосты кема ӧвӧл. Школаысьтымы кыкез нылъёсмы быдэс гужем Симашурысь лесничествое уриськыны ветлӥзы. Ужам коньдонэнызы школае мынон котыр асьсэлы басьтыны быгатӥзы. Асьсэлы но юрттӥзы, инкуазьлы но пайда вайизы.Озьы ик арлы быдэ классэнымы ветлӥськом походэ. Тодӥськом, ас котырмес ми дун (чылкыт) кельтыны кулэ шуыса. Котьку но бӧрсямы калскыса кошкиськомы. Ваньмыз жуг-жагзэс кытчы шедем куязы ке, музъеммы бадӟым свалкалы пӧрмоз ук!Арлы быдэ тыршиськом корка котырамы писпуос мерттыны. Шулдыр мед луоз!Валерия Перевощикова, Глазов ёросысь Дондыкар школаысь 8-тӥ классын дышетскись Пичи йыртэмасьМитя но Ваня туж ярато чорыганы. Тани туннэ но соос шур дуре вамыштӥзы.- Кыӵе чебер татын, о-о, Ваня! - шуэ Митя. - Яратӥсько мон бакча берысьтымы бадьпуос шоры учкыны.- Шонер, асьмелэн кадь шулдыр инты нокытын но ӧвӧл, дыр, - вазиз Ваня.Шуак тарс! карем кылӥсь-киз куакъёс пӧлысь. Пиос кӧня ке куалектӥзы ке но, каллен гинэ вамыштӥзы куара пала. Нош отын вить аресъем Геня бадьпу вайёсты тӥя.- Тон мар дауртӥськод, Гени? - юаз Митя.- Шудӥсько, - йӧн-йӧн вазиз пичильток.- Нош марлы вайёсты тӥяськод? Киыд лыдэ-а, мар-а? - юаз Ваня.- Нош маин мон собере шудом? Мынам шудонъёсы ӧвӧл, - вазиз пияш.- Гени, тон тодӥськод-а, бадьпулы вӧсь кариськод шуыса? Бадьпуос но асьмеос кадь ик улэпесь ук, - валэктоно кариськиз Митя.- Эн пӧяськы. Улэпесь ке луысалзы, соос ветлысалзы, вераськысалзы, сиемзы но потысал.Ӵапак со вакыт бадьпу вылысь Генилэн ки вылаз ву шапык усиз.- Тӥни адӟиськод-а, бадьпу бӧрдэ, - шуиз Митя.- Мон уг тодӥськы вал. Вӧсь луыкум, мынам но синкылие потэ. Вождэ эн потты, бадьпу, мон ноку но тонэ вӧсь уг кары, мукет писпуосты но, - Гени бадьпуэз киыныз маялтӥз.Ӵапак соку тӧл пельтӥз но, бадьпуос вайёсынызы каллен гинэ ӵашетыны кутскизы. Гени шумпотыса вазиз:- Соос монэным озьы верасько, вожзы уг поты! О-о ведь?Митяен Ваня ог-огзы шоры учкизы но «о-о» шуизы.- Ойдо ми сьӧры чорыганы мыном, - ӧтизы сое пиос.- Чорыгъёс но улэпесь ук!- Ми соосты берен шуре лэзиськом, эн сюлмаськы, - вазиз Митя.- Милемлы но соос жаль пото, нош чорыгаммы потэ, - валэктӥз Ваня.Куинь пиос капчи мылкыдын вамыштӥзы азьлань.Юлия Петрова, Пичи Пурга ёросысь Баграш-Бигра школаысь 5-тӥ классын дышетскись Пичи Пурга ёросысь Баграш-Бигра школаысь «Пурга кизилиос» центрысь«Зарни шыкыс» факультативе ветлӥсь нылпиослэн ужъёссы,кивалтӥсьсы Надежда Городилова Йыртэмасьёс Одӥг гужем нуналэ Витя эшъёсыныз но дышетӥсенызы ӵош, шулдыр кырӟаса но маскаръяськыса, нюлэскы мынӥзы. Тани вуизы соос нюлэс дурысь возь вылэ. Отчы ик интыяськоно кариськизы. Дышетӥсьсы Ирина Ивановна пиналъёсты возь вылын будӥсь сяськаосын, турын-куаръёсын тодматон куспын шаян пиоссы, Витя но Никита, эшъёссылэсь палэнскыса, тылскизы. Йыртэмамзэс адӟиз Яна. Соос доры матэктыса, юаз:- Кызьы табере сое кысом? Асьмелэн вумы но трос ӧвӧл.Никита паймиз:- Марлы сое кысыны кулэ? Тӧласькыны кутскоз но, тӧл ик сое кысоз.Витя но, ас палазы дурбасьтыса, шуиз:- Уд тодӥськы шат, тӧл тылэз отчы-татчы выретоз но кысоз.- Юнме тӥ озьы малпаськоды. Тӧл потоз но тылэз турын но писпуос вылэ вӧлмытоз. Ваньмыз ӝуалоз, сяськаё возь но, шулдыр нюлэс но! Тӥ соосты уд яратӥське-а?Пиос серекъямысь дуг-дӥзы.- Яратӥськом. Милям тылскем вамен тэтчаммы потэ вал, кызьы киноосын возьмато, - янгышсэ валаса выллем шуиз Витя.- Татын ошмес бызе. Ойдолэ отысь ву басьтом но тылскемез кысом, - вазиз нылаш.Пиос пумит ӧз луэ, зунь гинэ Яна сьӧры мынӥзы.- Дугдэ ай, - шуак берытскиз Яна, - Ирина Ивановнаез ӧтёно, мед тылскемез эскероз.- Мон татын, Яна. Ваньзэ адӟи но кылӥ. Кыӵе тон ӟечок. Зэмзэ но, пиос, тыл - со шудон ӧвӧл. Я, мынэ бызе ошмес дуре, ву ваелэ, - шуиз Ирина Ивановна.Катя Иванова, 5-тӥ классын дышетскись Зарнипог но Кырсёкарын улӥсьёс Улӥллям-вылӥллям одӥг пичи Кырсёкарын чылкытлыкез валасьтэм адямиос. Кырсёкар пичи гинэ, но жуг-жагез отын туж трос вылэм. Отысь кемалась кошкиллям пудо-животъёс, лобӟиллям тылобурдоос. Комакъёс ги-нэ но пегӟиллям. Кырсёкар сярысь ивор быдэс дуннее вӧлмем. Зарнипог нимо пияш огпол малпам та каре вуылыны. Солэн туж тодэмез потэм, кызьы меда уло отын. Кырсёкаре вуыса, Зарнипог копак паймиз.- Кызьы улӥськоды тӥ та кырсьын?! Кельше-а, мар-а тӥледлы?- Уг, но кин ваньзэ татысь утялтоз? - вазиллям пияшлы карын улӥсьёс.- Асьтэос. Тӥ ук татын улӥськоды, тӥ ик кулэ котырдэс чылкыт возьыны. Возьмаса улоно ӧвӧл, дорады нокин но уз лыкты утялскыны.- Нош мар кулэ милемлы карыны?- Нырысь ик асьтэос мисьтӥське, чылкыт дӥсь дӥсялэ, корка котырдэс утялтэ, собере - ульчаостэс. Вань жуг-жагез одӥг интые люкаса, ӧтёно жаг нуллӥсь машинаез. Бадӟым уж нуоно луоз висись писпуосты эмъян понна. Соос та кырсеныды сэрен туж зол висьыны кутскиллям. Нюлэсъёстэс, возьёстэс чылкытатӥды, улӟытӥды ке, пӧйшуръёс, нымы-кибыос, тылобурдоос выльысь берытскозы. Адӟиськоды, кӧня тӥляд ужды!Кырсёкарын улӥсьёс кыл-зӥськизы пияшлэсь. Ӟеч уж лэсьтэмзы понна Зарнипог соослы тау шуиз но лобӟыса кошкиз. Берло гинэ адямиос валазы: соос доры ветлӥз инкуазьлэн пиез. Аня Баграшова, 7-тӥ классын дышетскись Бумагаме гуртам вайиськоПичи дырысеным мон туж яратӥсько пыласькыны.Тыметамы вуэз азьло чылкыт вал, ярдураз шутэтскыны кельшылӥз. Нош али котырак буш пияла но пластик бутылкаос костасько, вуын оломар но уя. Ми жомбылляськиськом, вӧзтӥмы бутылка яке полиэтилен пакет уяса кошко. Ву пыдсысь пилиськем бутылкаос но консерва банкаос борды ми, пиналъёс, пыдъёсмес вандӥськом. Пыласькыны мынӥськом ке, мынам атае ву пыдсысь со арбериосты потта но, пуйые тырыса, машинаяз понэ, озьы ик ярдурез утялтӥськом интыяськеммылэсь азьло. Гуртысьтымы жуг-жаген ӵош ваньзэ сое пуйые понӥськом. Толэзьлы одӥг пол гуртэтӥмы ортче ЖКХ-ысь утялтӥськисьёслэн машиназы, жаген тырмытэм пакетъёсты ми отчы поттӥськомы.Монэ но сузэрме пичи дырысенымы ик анаен-атай дышето чылкытлыклы, канфет бумагамес гинэ но ми котьку, кисыямы поныса, гуртэ вайиськом. Азьло бумагаосты гурын сутӥськом вал, али со кесямын, соин ваньзэ нап-ӵуж пакетэ тыриськом. Одӥг пол юай, дуно-а усе со пуйыосты басьян? Толэзьлы, пе, 4-5 шоро-куспо пуйы кошке, нош бадӟымез - 2-3. Шоро-куспо пуйы сылэ 25 манет, озьыен, 100-125 манет тыр усе, нош бадӟымез - 50 манетэн, 100-150 манет тыр луэ. Дуно уг усьы ке но, адямиос коньдонзэс жаляло улон котырзэс чылкыт возён понна.Милям школа котырмы котьку чылкыт улэ. Дышетскон ар куспын 2 пол утялскиськом: сӥзьыл но тулыс. Трос ӧвӧл ке но, жуг-жаг люкаське ик вылэм. Малпаськомы, школа котырмы чылкыт мед луоз, дышетӥсьёсмы но талы дышето.Мынам туж потэ: будӥ ке, нылпиосы чылкыт омырен мед шокалозы, кышкатэк тыметэ уяны мед ветлозы. Ваньмы огинэ кариськыса гинэ, инкуазьмы, улон котырмы чылкыт луозы. Настя Городилова, 7-тӥ классын дышетскись Кытын ву - отын улонКызьы дунне колёса берга, озьы ик ву но одӥг интыяз уг сылы. Тани мон, Варӟи шур, вордски туж шыпыт, ышыг интыын, нюлэсъёс сьӧрын. Пичи гинэ ошмес синмысь пӧзьыса потӥсько но каллен гинэ визыласько нюкъёстӥ, ӝужыт шашы турын пӧлтӥ. Мон борды итӥсько мукет пичи ошмесъёс. Соос мыным юртто кужмогес но паськытгес луыны. Трос кузя котькыӵе шуг-секытъёсты капчиен вормоно. Нош соос милям визылан сюрес выламы ой, ой, кӧня!Тани азям потэ Кузьымгурт. Вашкала удмуртъёс, туж малпаськыса, татчы интыяськиллям. Огпал ярдурам ӝужыт гурезьёслэн бамалъёссы, сикъёс борддор кадь сыло. Мукет палаз писпуосын но сяськаосын пушйись гурт. Кузьымгурт пичи ик ӧвӧл, калыкез но трос. Гужем куазен мон гуртлэн сюлэмыз кадь луисько. Ӵукна ик, га-гак! кря! карыса, монэн ӟечъясько бурдоос. Собере бызё нылпиос. Кӧня шумпотон кузьмасько мон ерпечкаослы! Отӥяз калленэн кыстӥсько егитъёс но мӧйыос. Ужаса жадем но пӧсям мугорзэс юзмато вуосам. Но таин гинэ уже уг быры. Кӧня дӥськут миськыны юрттӥсько. Мон чик уг жадиськы, шумпотӥсько гинэ, огнын мӧзмыт луысалыз, дыр.Ӝытъёсы но ярдуръёсам чалмыт уг луылы. Кузь визнанъёссэс кутыса, та вакытэ ял карыны пото пиосъёс, мон адямиослэн сюдӥсьсы но луисько уго. Чорыгъёсы оломар быдӟаесь, дуноесь ӧвӧл ке но, чорыген лым кылдэ ньылымон пӧрме, шур кузя лӧсъяське ческыт зын.Но чебере, узырлыке бӧрдонозь но вуттэ. Ярдур котырам шутэтскись калык бӧрсяз жуг-жаг кельтэ. Ваньмыз со ваське юзмыт вуосам. Шур пыдсын костасько пияла пырыос, консерва банкаос, ву вылын уяло пластик посудаос. Котырысьтым писпуосты но кораса быдто ини. Кызьы адямиослы валэктоно, озьы соос асьсэлы алама лэсьто шуыса? Оло, куасьми ке, соку валалозы?Настя Титова, Алнаш ёросысь Чем-Куюк школаысь 5-тӥ классын дышетскись Теги: конкурс Нылпиос удмуртдунне | Улон-вылон |
Виталий Пронин Ӝегатэм уждунлэн быдӟалаезъя Удмурт шаер Приволжск федерал округын 2-тӥ инты басьтэ.1-тӥ сентябрьлы 49 миллион манет тыр пунэмъёс люкаськемын. Шаерысьтымы Ужъя кун инспекцилэн кивалтӥсез Светлана Шекунова верамъя, тужгес секыт югдур Глазов ёросысь Лэсьтӥськонъя Чепца управлениын. Сое эскерон борды басьтӥськиз Кун Кенеш. Ужпум ӝутэмын вал арня вискын парламентлэн Президиумаз.Ас вакытаз управление быдэс Глазовез пуктӥз. Артысь ёросъёслы но юрттӥськиз. Уйпалан бетон лэсьтонъя мукет завод ӧвӧл уго. Но али тапалан пуктӥськон сокем бадӟым ӧвӧл ни. Штанигуртын нылпи сад, Глазовысь 8 номеро гимназилы спортзал лэсьто ик, но секыт югдурысь потыны со уг юртты.Котьма ке но ваньбур кусыпъёсъя министр Рустем Зайнуллин шуэ: управленилы бырыны сётоно ӧвӧл. Солэн акциосыз пӧлысь ӝыныез - государстволэн."УД" Теги: пунэм Удмуртия ужпум экономика | Югдурез утён |
Виталий Пронин Тросэз пиос военной службазэс ортчыны дась.Кыстӥськоз со 106 нунал но йылпумъяськоз 15-тӥ июле. Кунысьтымы 142 сюрс пи сурон сапег кутчалоз. Шаерамы армие дасясько 1 сюрс 100 егитъёс.Соос службазэс нуозы Шор, Шундыӝужан, Шундыпуксён, Лымшор но Уйпал военной округъёсын. Пиос пӧлысь бадӟым люкетэз шедёз музъемвыл войскоосы, ӧжытэзгес - ракетной, военно-морской, чугун сюрес войскоосы. 40 призывник кошкоз Балтийской но Сьӧд зарезьёсысь флотъёсы. 4 мурт службазэ ортчытоз альтернативной амалэн, соос ужалозы Нырысетӥ элькун больницаын но калыклы улон-вылонын юрттэт сётонъя центръёсын.- Тулыс призыв ортчоз дышем сямъя, - вераз элькунысьтымы военной комиссар Александр Комлев. - Воштӥськонъёс луозы студентъёс ласянь гинэ. Ссузъёсын но колледжъёсын дышетскисьёс табере армилэсь мозмытэмын луозы, тодон-валан сётъян учрежденизы кунлэн лыдъяське но аккредитациез вань ке. Та сяна, военной частьёсы поездэн кошкисьёслы азьвыл аръёсы кќс паёк люкылӥськомы вал. Али озьы уз луы ини. Пиос 3 пол кӧтсэс тырыны быгатозы вагон-ресторанын.Ожгар частьёсы воргоронъёсты келяны кутскозы 15-тӥ апрельысен. Соослэсь тазалыксэс эскерозы военкоматысь 179 эмъясьёс но Тазалыкез утёнъя министерствоысь 132 ужасьёс. Соос пыр ваньмыз-ӧвӧлэз 8 сюрслэсь ятыр егитъёс потозы.- Удмуртиысь пиослэн тазалыксы оглом ӟеч возиське, - ивортӥз военно-врачебной комиссилэн кивалтӥсез Николай Артемьев. - Кылсярысь, мукет улосъёсын армие кошкем 10-15 пиос ляб тазалыкенызы сэрен доразы берытсконо луо ке, ми дорын 2-лэсь ятыр уг люкаськы.Азьло аръёсы сямен ик, эмъясьёс та вакытэ но пиосты армилэсь мозмытоно луо вирберганэн герӟаськем висёнъёсын сэрен. Бускель улосъёсын ӵошатыса, та ласянь элькунамы югдур уродгес. Озьы ик пиосмылэн ляб лулсэрзы, лыоссы, ӝуш-сюлъёссы. Комиссия пыр потэм ог 30 процентэзлы призывникъёслы армия азьын тазалыксэс юнматоно луэ.- Милемыз шугъяськыто на пегасьёс, - ватсаз Александр Комлев. - Сыӵеос кылем арын 35 кузя люкаськизы. Соос пӧяны выро, повестка ӧм басьтэ шуыса.Призыв ласянь юанъёсын вазиськыны луоз военкоматлэн «пӧсь телефоназ» - 8(3412) 78-19-24, 68-54-11. Ольга Корепанова Туспуктӥз А. Горбунов | Улон-вылон |
Виталий Пронин Удмуртилэн Тӧроез Александр Бречалов туннэ матэгес тодматске Сарапул ёросэн. Нырысь ик со вамыштӥз Смолино гуртэ, “Морок” кебит возисьёс доры.Кебитэз возе Муратдымовъёслэн семьязы. Соос 7 арзэ ни дурисько, 4-тӥ арзэ туристъёсын ужало. Та удысэ соосты вуттэм Александра нылзы. Дизайнерлы дышетскыса, со вамыштэм кебитэ. Отын ик тодматскем вуоно картэныз, аслаз мастереныз.Александр Бречалов тодматскиз музеен но дурисьлэн уженыз, дага дуриз. Шудлы. Мария Векшина | Иворъёс |
Виталий Пронин 2-тӥ июне Ижысь Эшъяськон юртын радъяськоз нылпиосты 2 кылын вераськытонъя семинар. Таиз пумиськон туэ понна 4-тӥез луоз ни. Сое сӥзёзы нылпиосты шудон пыр удмурт кылын вераськытонлы. Анай-атайёслы со пумысен визь-нод сётозы педагогика наукаосъя доктор Ирина Ворожцова, психолог Ольга Смирнова, логопед Татьяна Кудрявцева. Мумы-бубыосын кенешон вискын нылпиосын ужалозы «Нуныкай» центрысь дышетӥсьёс. Семинар бере ваньзэсты ӧтё Нылпиосты утён нуналлы сӥзем шулдыръяськонэ. Со ӝыны ар куспын «Билингва» проектлэн ужамезлы йылпумъян выллем луоз. Отын «Нуныкай» центрлэн театральной студияз ветлӥсь нылпиос асьсэлэсь быгатонлыксэс возьматозы. Соос «Сяртчы» выжыкылэз выль сямен пуктозы. Со сяна, пиналъёс мукет ужрадъёсы пыриськозы на. Удмурт празднике ӧтемын «Вить дуно кылъёс» суредъёсъя но «Билингва - ТВ» мастер-классъя конкурсъёсын вормемъёс. Та вожвылъяськонъёс радъямын вал «Билингва» проектэз быдэсъян улсын. Ангелина Снигирёва | Улон-вылон |
Виталий Пронин Туспуктэм udmurt.ru сайтысьКоронавируслэн вӧлмеменыз сэрен автобусъёсын, трамвайёсын, троллейбусъёсын ветлӥсьёслы чурыт куронъёс пуктозы.Ваньзылы одно ик маскаен ветлоно луоз, сое МВД-ын но Роспотребнадзорын ужасьёс эскерозы.Вань транспорт нуналлы быдэ дезинфекция пыр ортчоз. Выль рейс азьын кондукторъёс вань кутэтъёсты, пуконъёсты, укноосты ӵушылозы. —«ИжГЭТ»-ын но «ИПОПАТ»-ын ужасьёс коронавируслэн вӧлмеменыз весь нюръяськизы, шугъяськонъёс кылдо пассажиръёсын, - вераз транспортъя но сюрес хозяйствоя министр Алексей Горбачев, - жаляса верано, тросэз маскаостэк ветло. Транспортын калыкез трос луиз ке, рейсъёсты ватсаломы. УД Теги: Ковид коронавирус | Иворъёс |
Виталий Пронин В. НазароваКылем шутэтскон нуналъёсы Европаысь биатлонистъёс Италиын вожвылъяськизы. 6-тӥ этап бере шараяськизы пичи хрусталь глобуслэн кузёосыз. Шумпотоно, одӥгез кубок асьме шаере вуоз. Удмурт нылаш Валентина Назарова туэ сезонзэ котькулэсь умой бызьылэ, вань стартъёсын вормисьёс радэ яке дас кужмоез пӧлы шедьылӥз. Кылем шутэтскон нуналъёсы но Валямы витетӥ интые потӥз преследование амалын. Та вакытэ спортсмен дасяське Европалэн чемпионатэзлы, ортчоз со Болгариысь Банско городын.Валентина Емельянова Туспуктэмез: vizhevske.ru Теги: биатлон ВалентинаНазарова | Иворъёс |
Виталий Пронин Куасэн бызьылонъя калыккуспо федерация дур ӧз басьты Максим Вылегжанин пумысен Россилэн сборноезлэн апелляциезлы. Тодады вайытон вылысь: Сочиын Олимпиадаын ортчем скиатлонын Шарканысь спортсменэз Максим Вылегжанинэз 0,1 секундлы азьпалтӥз но 4-тӥ интые кельтӥз Норвегиысь лыжник Мартин Сундбю - со асьме спортсменмылэн куасэн мыноно сюрес вылаз потӥз. Норвегиысь спортсменлы предупреждение сётэмын, скиатлонъя йылпумъянъёс воштэмын ӧвӧл.Елена Тугашова Туспуктэм: rsport.ru Теги: мугоркыдатонкультура Олимпиада-2014 | Спорт |
Виталий Пронин Валентин КЕЛЬМАКОВ - Удмурт кун университетысь профессор, кылосбур тодосъёсъя доктор. Со дасо аръёслэсь кема ини кивалтэ Удмурт кун университетысь огъя но фин-угор кылтодонъя кафедраен. Удмурт кылэз котыр ласянь эскерыса, дышетон книгаос но монографиос дася, 40 ар ӵоже ини студентъёсыз но 15 ар пала аспирантъёсыз дышетэ. Солэн 350-лэсь ятыр печатлам но редактировать карем ужъёсыз, 50-лэсь трос нимаз книгаосыз но брошюраосыз. Удмурт кун университетын сяна, тодосчилэсь ужъёссэ куто Глазовысь, Сыктывкарысь но Пермьысь вузъёсын. Удмурт кылъя учебникеныз дышетско кунгож сьӧрысь (Финляндиысь, Венгриысь) студентъёс. Тодосчилэн азинлыко тыршемез пусъемын Удмурт АССР-ысь но Россия Федерациысь наука удысысь дано ужась нимын. Валентин Кельмакович - Удмурт кун университетысь кылосбур тодосъёсъя доктор диссертация утёнъя кенешлэн ёзчиез, Финляндиысь Фин-угор огазеяськонлэн дано ёзмуртэз. 2009-тӥ арын Удмуртиысь Писательёслэн огазеяськоназы кутэмын. 14-тӥ январе солы 70 арес тырме.1940-тӥ арын Татарстанысь Кукмор ёросысь Тыло (Верхняя Юмья) гуртысь Кельмак Байметович финъёсын ожмаськиз. Дораз бертыса вуиз гинэ, Быдӟым тылож пуромиз. Та радаз воргоронлы семьяяз бертыны ӧз ни кылды: 1941-тӥ арын ноябрь толэзе бырыны шедиз. Нош кык толэзь ортчыса, 1942-тӥ арын, дунне вылэ Валей пиез вордскиз.Тылоысь покчи классъем школаын дышетскыкуз ик, пияш понна вераськон кылъёс тунсыкоесь потылӥзы. Гуртсы вӧзын бигеръёс улӥзы. Война бере улон секытэн туж трос кураськисьёс кылдӥзы. Малы ке но соос ваньмыз сямен бигеръёс вал, шуэ тодосчи, пӧлазы удмуртъёс ӧз адӟиськылэ. Кураськисьёс доразы кӧланы но кыльылӥллям. Бускель Каньсар бигер гуртысь Тайба нимо нылкышно но Кельмаковъёс доры пыра вылэм. Со пелляськем-тунаськем карылэм. Со понна нылкышнолы гуртоос курегпуз но мар сётъяса лэзьылӥллям. Бӧрысь со шуэ, пе, вал: монэ удмуртъёс сюдӥзы-вордӥзы. Озьы ик Кельмаковъёс доры, шергес ке но, ӟуч выжыысь адямиос вуылӥзы. Кытӥ-отӥ соос кӧлазы но, малы ке шуоно пияшлэн анаез со вакытэ МТС-ын ужась трактористъёсты но комбайнёръёсты сюдыса улӥз. Тӥни озьы Валентин, пичи дырысеныз пӧртэм кылъёсты кылыса, будӥз. Котькуд выжы калыклэн вераськемез тунсыко потылӥз: ӟучъёс - нёжъясагес, поръёс - ӵыштым-пыштым, бигеръёс - лыпыр-лыпыр.Валей пичи дыръя анаез шуылоз вылэм (со вакытэ туала арын сямен вордскем нуналъёсты ӧз пусйылэ): Вуж Выль ар понна перог пыжом. Шаньги но табань ӵем гинэ сиизы, нош перог - праздникъёсы гинэ. Та кылъёс но пичи пилэсь йырвизьзэ портылӥзы: малы Вуж но отын ик Выль ар?Валейлэн ӵужмуртэз Ахмед Ганеевич Ганеев (анаезлэн выныз) дышетӥсь вал. Валеез но со покчи классъёсын дышетӥз ай. Быдэс гуртын солэн гинэ батареяен пичияк радиоприёмникез вал. Пияш ӵужмуртэз доры ӝутскем мылкыдын сое кылзыны ветлылӥз. Но радиоприёмник Удмуртиысь передачаосты малы ке секытэнгес басьтылӥз. Туж шер кутылӥз мордваосты. Ӵем луэ вал кылзыны поръёсыз, соин, лэся, Валентин соос бордыгес кыстӥськылӥз. Ачиз мар вераськемзэс ӧз но валалля, нош кырӟанъёслы валэктонъёс кулэ ӧй вал. Паймылӥз одӥгезлы: поръёслэн тросэз кылъёссы удмуртъёслэнлы матын чузъяськылӥзы. Огпӧртэм поръёсты кылзӥськыса пукемысьтыз, ӵужмуртэз пияшез алылэм: мар соослэн кылзылы ёрмид ини, всё равно пор деятель уд луы.Витетӥ классэ ини Валентин вить иськеме Улынгурт (Ошторма-Юмья) школае мынӥз. Кык арзэ интернатын улӥз. Сизьыметӥ классысен, котькыӵе куазь мед луоз - жоб-кот-а, кезьыт-а - дораз бертылӥз. Тямысэтӥе выжемез бере классы суро луиз: удмурт, пор, бигер пиналъёс дышетскизы. Удмурт гуртын будэм пияш ӟуч кылын алама вераськылӥз. Поръёс, бадӟым акцентэн но янгышен ке но, умойгес лабыртылӥзы. Таослэн вераськемзы пияшез эшшо но золгес бордаз кыскиз. Собере соосын эшъяськиз, кылыз тупаз. Бигеръёсын артэ улэмысьтыз, лэся, соослэн кылзылы сокем паймонэз ӧй вал ни. Пор кылэз ӟечгес тодон понна пичи гинэ кыллюкам лэсьтӥз. Удмурт кыл вӧзы ӟучсэ гожтӥз, собере, пор эшъёсызлэсь юалляськыса, соослэсьсэ пыртӥз. Со вакытэ радио но, телевидение но ӧй вал, езтыл сярысь веранэз ик ӧвӧл. Уйёсы, гуртэ ужзэ лэсьтыса, Валентин лампаен кема пукылӥз на. Бер ӝыт гинэ школаысь бертыса, пу вандоно, пильылоно, сое корка пыртылоно, лымы мычоно, юрт котырын анаезлы юрттоно. Лыдӟиськыны дырыз ӧз кыльылы ни. Уката ик художественной литература сярысь веранэз ик ӧй вал: произведениосыз киям ик ӧй кутылы, шуэ тодосчи, удмуртсэ шедьтыны ик уг луы вал. Со понна бӧрысь сое кӧня лыдӟоно луиз!* * *Дас классэз йылпумъямез бере Валентинлэн туж потэ вал фин-угор калыкъёслэсь кылъёссэс дышетэмез, но соку сыӵе луонлыкъёс ӧй вал на. Со кылъёсты дышетон сярысь вераськонъёс ик ӧз ӝутскылэ. Ма, асьсэос но дышетӥсьёс фин-угор дунне сярысь ӧз ик тодылэ, луоз.- Школаын дышетскыкум, шоро-куспо классъёсын удмурт кылъя урокмы ӵемысь шудонлы пӧрмылӥз, - пичи дырзэ тодаз вае тодосчи. - Сыӵе амалын ик ортчылӥзы куд-ог предметъёсъя урокъёс но. Милемын ӵош кык-куинь ареслы бадӟым пиналъёс дышетскизы, соос ик шаянтӥзы…5-тӥ-6-тӥ классын дышетскыкуз, Валентин нырысьсэ лыдӟиз калыкъёслэн выжыоссы сярысь «СССР-лэн географиез» (удмурт кылын печатламын вал со) книгаысь. Отысь со тодӥз: СССР-ын лыдзыя нырысетӥ интыез басьто славянъёс, кыкетӥ - тюркъёс, нош куинетӥ интыын ветло фин-угоръёс. Та учебник Валентинлэсь синъёссэ усьтӥз. Фин-угоръёс пӧлы, пе, удмуртъёс но пыро. Та сярысь мургес тодэмез потӥз.Одӥг пол географиен дышетӥсез Шагей Мамашевич Мамашев пияшлы Москваысь куинь пӧртэм кыллюкам (словарь) ваем: ӟуч-эстон, венгер-ӟуч но пор-ӟуч. Со кузьымлы пияш сокем шумпотӥз! Но венгер но эстон кылъёсын озьы гинэ ужаны ӧз быгаты: секытэсь вылэм соос. Соин ик пияш пор кыл борды ик кыстӥськиз. Фин-угор факультетэ пырон понна Ленинградэ дышетскыны мыноно вылэм, но кин сое тодӥз ай соку. Ма, собере сьӧрлось городэ кошкон понна кисыяд кузь уксё луыны кулэ. Школаез йылпумъян араз, «Советской Удмуртия» газетысь ялон адӟыса, Валентин Иже кошкиз. Тодон-валан басьтыны пединститутысь филфаке пыриз. Улон секыт, уксё уг тырмы, нош дышетскыны кулэ. Кӧт сюмаса уд улы. Студентлы эшъёсыныз ӵош ӵемысь вокзалэ вагонъёсты ӝоктыны ветлоно луылӥз. Озьы ке но дышетскон вакытъёс шулдыр ортчизы. Книгаос пушкы выем сяна, Валентин яратылӥз кырӟаны-вераны. Группаысьтыз эшъёсыныз ӵош концертъёсын гуртъёсы поталляз. Калык соку капчи вал, шуэ тодосчи, ог-огенымы тупаса улӥмы.- Нырысетӥ курсын ог 70 процентэз дырмы быре вал, дыр, КПСС-лэсь историзэ дышетонлы, - ортчем дырзэ жаляса, вера Валентин Кельмакович. - Нош философиез кӧня йыръёно луиз! Фин-угор кылъёсты дышетыны одӥг спецкурс но, материал но ӧй вал. Озьы ик со вакытэ нимысьтыз ӧй вал на диалектология, исторической грамматика но данак со выллем курсъёс, мае али милям студентъёсмы кылзо.Кельмаков студентлэсь пӧртэм кылъёсын тунсыкъяськемзэ соку ик валаз дышетӥсез - Иван Васильевич Тараканов быдэс арлы сое Йошкар-Олае, поръёс доры, пединститутэ дышетскыны келяз. Кельмаков отын ассэ туж умой шӧдӥз: угось пор кылэз кӧня ке вала ни вал. Одӥг пол пор студентъёсын ӵош диктант гожтэм. Поръёс куд-огъёсыз «2» но «3» басьтӥллям, нош Кельмаковлы «4» пуктӥллям. Практикае но Валентин Кельмаков пор школае ик шедиз. Нылпиосты ӟуч кыллы дышетӥз. Пиналъёсын ӵош колхозын но ужаса вуттӥз. Туж, пе, тупаса улӥмы.Институтэз йылпумъямез бере Валентин Кельмаковичез Алнаш палъёсы, Варзи-Ятчи шор ёзо школае, келязы. Татын но со ӟуч кыллы дышетӥз. Туж кельшиз ужез: нылпиосын кылыз тупа, урокъёсыз ӟеч пӧрмо, коллектив умой, кельше.Но ӵапак со вискын Иван Васильевич Тараканов жингыртэ: октябрьлэн пумаз, пе, СССР-ысь Тодосъёсъя академилэн Кылтодонъя институтысьтыз аспирантурае экзаменъёс сётыны Москвае мыноно. Нош Кельмаковлэн уг поты ни школаысь кошкемез, нылпиосын ужан но дышетон планъёсыз верантэм бадӟымесь но устоесь. Тараканов пумитаз шуэм: берло луоз на меда таӵе луонлык?* * *Аспирантурае пырыку, КПСС-лэн историезъя, немец но удмурт кылъёсъя экзамен сётоно вал. Ижысь пединститутын немец кылэз озьыгес дышетӥзы: кыкетӥ курсозь гинэ вал со. Озьы ке но со вакытысь куронъёсъя Кельмаков институтын ӟеч дышетскисен лыдъяськылӥз.- Немец кылысь ӟуч кылэ Герман Пауль сярысь статьяез берыктыны сётӥзы, - егит дырзэ серекъяса тодаз вае Валентин Кельмакович. - Туж секыт вал со. Пуки, пуки, пуки - берыктыны ӧй быгаты. 60-тӥ аръёсы институтын немец лингвист сярысь верась но, мар но ӧй вал. Мӧйы нылкышно преподаватель шорам учке, собере азьвыл оценкаосы шоры мыкырске. Кин со Герман Пауль, юасько.- Сое но уд тодӥськы бере, малы аспирантурае лыктоно! - шуэ дышетӥсь. Собере, одӥг-ог капчигес юанъёс сётэм карыса, «3» пуктӥз ик.Удмурт кылъя экзаменме кутӥзы удмурт но коми тодосчиос Тамара Ивановна Тепляшина но Василий Ильич Лыткин. Лыткин мынэсьтым удмурт кылэз тодэмме пыр-поч эскериз, бӧрысь со ик кивалтӥсе но луиз. Малы сокем удмурт кылэз тодэме сярысь сюлмаськиз, берло валамон луиз: одӥг пол аспирантурае Глазов пединститутысь студент лыктэм, нош удмурт кылэз, пе, уг тоды. Сыӵе муртэ кызьы дышетскыны кутозы?Аспирантурае вуыса, Валентин Кельмаков, вуэз адӟылымтэ ӵӧж кадь, дышетскон борды ӝабыр-ӝабыр басьтӥськиз. Лекциосын сяна, ӵукнаысен бер ӝытозь Ленин нимо библиотекаын пукылӥз. Аспирантлэн отын аслаз дышем пукон интыез вылэм. Мукет ӝӧк сьӧры пуксьыса, лыдӟиськеме иназ ӧз мынылы, шуэ тодосчи. Умой вылэм соиз: библиотекалэн подвал этажаз столовой ужаз, мукет азетӥ кӧттырон утчаса ветлонэз ӧй вал.Валентин Кельмаковлэн Москваын дышетсконэз узыр но пайдаё ортчиз: конференциос, кенешъёс, защитаос, лекциос. Нокин косытэк, со ачиз сыӵе ужрадъёсы пыриськылӥз. Ваньмыз солы тунсыко потылӥз.Нырысетӥ араз ик тулыссэ Валентин Кельмаковлы шуак секыт луиз: йырыз уг но висьы кадь, но лыдӟемысьтыз йыраз-визьмаз номыр уг кыльы. Ярам, академилэн аслаз больницаез вал. Кык арня пала курадӟыса ветлэмез бере врач доры мыноно кариськиз. Эмчи шуиз: дышетскондэс куштоно луоды. Валентин Кельмаков юзыр-кезьыр луиз: солэн сыӵе малпанэз ӧй вал. Эмчи дэмлаз лысэн ваннаын пукыны, ӝыт но ӵук кезьыт вуэн пыласькыны, кӧлыны выдон азьын ураметӥ калгыны. Йырды жадьымон лыдӟиськонлэсь чакласьконо, шуиз.Куинь ар ӵоже аспирантураын дышетскон висказ Валентин Кельмаковичез арлы армие басьтылӥзы. Одӥг гинэ бумага вылэ гожтӥськыса, луэ вал солэн сурон сапеглэсь мозмытскемез. Но гуртаз мар вералозы? Вазен армие ветлымтэ пиосмуртэ воргорон ӧвӧл шуылӥзы. Ма, собере дышетсконлэсь но ӧжытак йырзэ шутэтскытоз. Служить карыны Туркмение шедиз. Отӥяз, берен Москвае вуыса, «Удмурт кыллэн кукмор диалектэз» диссертацизэ гожтӥз, 1970-тӥ арын кылосбур тодосъёсъя кандидат луиз. Егит тодосчиез ӧтё вал Комие ужаны, фиктивной брак лэсьтыса, Москвае кыльыны но дэмлазы, но со Иже ик берытскиз. Кӧня ке арзэ Удмурт научно-исследовательской институтын ужаз. Егит тодосчи соку чебересь малпанъёсын дор палъёсаз вуиз. Тани солэн диссертациеныз тунсыкъяськозы, оло, печатланы но ӵектозы, нош институтын нокыӵе ӧз кариське - тодосчилы синтаксис бордын ужаны ӵектӥзы.1971-тӥ арын, Иван Васильевич ӧтемен, Валентин Кельмакович Удмурт пединститутэ ужаны выжиз. Нырысетӥ араз ик удмурт кылэз нуись преподавательёс куиньназы ик кошкизы Европа котыртӥ круизэ, вань часъёссэс Кельмаковлы кельтӥзы. Валентин Кельмаковичлы соку уен-нуналэн, лекциос дасяса, пуконо луиз. Москваын дышетскыкум, сомында ӧй ке дасяськысал, конспектъёс ӧй ке гожъясал, мон сое ӧй вормысал, шуэ тодосчи. Секытъёс пыр потыса, Валентин Кельмакович кыдаз, наука сюрестӥ юн но оскымон вамыштӥз. Пединститут университетлы пӧрмем бере удмурт кылъя но финно-угроведениея данак выль предметъёс ватсаськизы. Соку но Кельмаков ӧз кышка, нокинлы ӝожтӥськыса ӧз ветлы, ваньзэ вормиз. Ассэ ачиз буйгатылӥз: котькытын но выль лыктэм адямилы секытсэгес ужез сёто уго.Калыкмылэсь историзэ, улон-вылонзэ, вераськон диалектъёссэ эскерыса, кӧня экспедициосы ветлэмын! Гуртын улӥсьёслэсь юалляськыса, омыръяса, узыр материалъёс люкамын-ваемын.Доктор диссертацизэ утён вакытэ Валентин Кельмаковичлы Финляндие ӧтён вуиз. Удмурт Элькунысь ньыль мурт пӧлысь Кельмаковез бырйиллям. Хельсинкиын но Туркуын со кык ар ӵоже ужаз. Кунгож сьӧрын удмурт кылэз дышетон понна соку учебник ӧй вал. Материал люкан понна кӧня дасяськоно луылӥз! Но тыршемез юнме ӧйлась: отын со кык книга поттӥз. Финъёсты удмурт кыллы дышетэм сяна, ачиз но соослэн кылынызы вераськыны дышиз.1993-тӥ арын «Удмурт диалектъёслэн фонетиказылэн кылдэмез но азинскемез» темая Валентин Кельмаков доктор диссертацизэ утиз.Пичи дырысеныз пӧртэм выжы калыкъёслэн кылынызы тунсыкъяськись Кельмаков туннэ нуналлы дасо пала кылъёсты тодэ шуимы ке, ум янгышалэ: удмурт, ӟуч, пор, бигер, коми, венгер, немец, фин… Англи кылэз дырыз дыръя дышетыны ӧз кылды шуыса, ӧпкеле со, угось туала улонмы быдэсак со пала берытскемын.Фин-угор калыкъёс дунне вылын 30 миллион пала. Нош ог-огдэ валан, калыкен ӟеч кусып возён понна кылъёсты тодыны кулэ, шуэ тодосчи. Удмурт но быдэс фин-угор кылтодонысь одӥгез валтӥсь но тодмо тодосчи арлы быдэ сямен пыриськылэ пӧртэм фин-угор симпозиумъёсы, конференциосы, кенешонъёсы.Валентин Кельмаковлэн ужезлэн емышез, егитъёсты будэтон сярысь сюлмаськемез син азьын: солэн 10 аспирантэз кылосбур тодосъёсъя кандидат луиз, одӥгез - доктор. Со - Наталья Владимировна Кондратьева. Кельмаков дорын дышетскиз Финляндиысь Эса-Юсси Салминен. Али ке но дышетӥсь но дышетскись ӟеч кусып возё.* * *Семья ласянь Валентин Кельмаковичлы удалтӥз. Кузпалыз Людмила Николаевна ас палъёсаз ик вордскемын, быдэ вуэмын Глаз ёросысь Понино черкогуртын. Со дышетӥсь. Ижысь 23 номеро училищеын историлы, собере улон воштӥськемъя философилы дышетӥз. 8-тӥ машиностроительной лицейын 20 арлэсь кема директорлэн визьнодан ужъя воштӥсез вал. Валентин Кельмакович кузпалызлы тау каре сое валамез но юрттэмез понна. Кузпалъёслэн Наташа нылзы - врач, нылпиосты эмъя. Кузпалэныз ӵош Степан но Митрей пиоссэс будэто, Валентин Кельмакович но Людмила Николаевна нуныкайёссэс туж ярато. Асьме нылпиосмылэсь будэмзэс ужаннамы ӧм ик шӧдэ, шуо. Нош Алёша пизы Санкт-Петербургын улэ. ИжГТУ-эз йылпумъяса, программист луыса тырше. Яратэ Валентин Кельмакович Нева шур дурысь городын улӥсь пиез дорын кунояны. Отын шутэтскисько, шуэ. Калык но, пе, сюлэмъям, туж лякыт.Любовь ТИХОНОВА. Туспуктӥз Владимир БЕЛОМОРСКИХ. Теги: ечкыласьком УдГУ Школа | Улон-вылон |
Виталий Пронин 22-тӥ-24-тӥ феврале Ижысь Ӟуч театрын кузёяськиз «Сатирикон». Москваысь тодмо театр Удмуртие вуиз «Бадӟым гастрольёс» федерал программа улсын. В. Соловьёв но К. РайкинТуспуктӥз Владимир ИСУПОВШудтэм шудоос Аркадий Райкин нимо кун театрысь артистъёс возьматӥзы «Лекарь поневоле» но «Дон Жуан» спектакльёсты. Со сяна, «Сатириконлэн» чеберлыкъя кивалтӥсез Константин Райкин лыдӟиз Давид Самойловлэсь кылбуръёссэ, 23-тӥ феврале учкисьёсын пумиськиз, театр но улон сярысь вераськиз, Атыкай музъемез утисьёсты праздникенызы ӟечкылаз. — Мынэсьтым нимме латин кылысь «юн, вошъяськисьтэм» шуыса берыктыны луоз, — вера Константин Райкин. — Со мыным тупа, малпасько, угось вань улонме театрлы сӥзи. Котькуд нуналме театр пыр гинэ дунъясько. Туннэ спектакль умой ортчиз ке — озьыен, мон шудо. Ӧз ке — шудтэм, улонэ ӧз удалты. Мыным уг яра, куке созэ я тазэ театрез быдӟым шуо. Театр котькуд нунал быдӟым луэмзэ возьматыны кулэ. Шуом, мынӥськод дано театре — нош отын артистъёс тяп-ляпгес шудо, маке уг тырмы кадь. Соку со театр быдӟым ӧвӧл ини. Ми али дырын гинэ улӥськом — театрлэн ортчем вакытэз но, вуоно дырыз но ӧвӧл. Учкись лыктэ но, тон со азьын искусство пӧрмытыны кулэ. Ми учкисьлэн син азяз пирожки пыжиськом. Ческыт пирожкиед понна учкись тыныд туж зол тау кароз. Артистэз спортсменэн ӵошатыны луоно, дыр. Спортсмен туж трос ужа гол пыртон понна. Гол луиз ке, солы туж зол кичабозы. Озьы ик артист но. Спектакль бере учкисьёс артистэз вылӥе ӝуто кичабеменызы. Таӵе бадӟым данъян — туж дуно маке, малы ке шуоно со кемалы ӧвӧл. Пересьмыса артист нокинлы кулэ ӧвӧл ини, со сярысь вунэто. Театртэк улӥсь адямиос шоры куд-ог дыръя жаляса учкисько. Соос ноку ӧз шӧдылэ сценалэсь кужымзэ. Оло, соин ик соос шудоесь. Шудоесь, угось уг тодо, макем соос шудтэмесь. Гажалэ адямиез — Удмуртиысь учкисьёслы возьматӥм 17-тӥ дауре гожъяськем француз драматурглэн Мольерлэн пьесаосызъя пуктэм комедиосты. «Лекарь поневоле» — со быдэ вуэмъёслы спектакль. Со лулэз эмъя, адямиез нылпи вакытаз берыктыса. Со Инмарен пумиськон но луэ. Вакытмы асьмеды визьмо, шаплы, возьыттэм луыны, уксё поттон сярысь гинэ малпаськыса улыны косэ. Асьмелы уг тырмы огшоры шумпотон, малы ке но абдран. Артистлэн кӧня ке секундскын дӥсьсэ воштэмезлы учкись нылпи кадь пайме, 3 секундлы малпаськонэ усе: кызьы озьы луиз меда? Бӧрысь ваньзэ вала, но со 3 секунд ӵожелы со нылпилы пӧрме, шумпотонэн пылаське. Ми та спектаклез сцена вылын 100 пол шудӥськеммы ни — ӵапак Ижын котрес лыдпус тупаз. Спектакльын мынам дышетскисьёсы шудо. 3-тӥ курсын дышетскыкузы ини, та постановкаез дасяны ӧдъям (К. Райкинлэн аслаз театральной школаез вань — автор). Артистъёс 7 кузя, но спектакльын 4-ез гинэ шудо. Мукетъёсыз сцена сьӧрын ужало. Спектакль туж ӝог мынэ, артистъёслы кӧня ке секунд ӵоже дӥсьсэс воштоно. Костюмеръёс уг вутто, соин артистъёс ог-огзэс дӥсяло, соос егитэсь, шаплыесь. Озьы соос вошъяськыса ужало: я сцена вылын, я сцена сьӧрын. «Дон Жуан» спектаклез мон ачим туж яратӥсько. Та пьеса ог 350 ар талэсь азьло гожтэмын, но макем со туала, лэчыт, мур, визьмо! Синмаськисько Мольерлы, со кышкасьтэм адями вал. Огдышем сямен ӧз ужа, сям-йылолъёслы пумит мынӥз. Со асьме шоры учке но, асьмемыз серекъяса, али гожтэ кадь та пьесазэ. Туала драматургия но лэчыт луылэ. Асьме вакытэ пӧяськон трос. Туала искусство соин нюръяське, сое возьматэ — соин куд-ог дыръя шӧтэм адске. Мон малпасько, котькуд пьеса возьматыны кулэ, макем дуно котькуд адями. Адями пушкысь адямиез адӟоно, сое дунъяно. Та сярысь асьмелэн ӟуч классикамы вера, таӵе малпанэн асьмеос улыны кулэ. Али искусствоен вырись адямиосты ялан алыса уло. Созэ уг яра, тазьы эн кары. Шуом, кӧня ке ар талэсь азьло сцена вылын жоб кылъёсын вераськыны ӧз лэзе. Но кулэ-а вал таӵе алон? Со нокинэ уг дугдыты. Литература, кино, театр со жоб кылъёсты пушказы пыртӥзы ини, берен соосты уд ни улля. Искусстволэн валтӥсь ужпумез — улонэз возьматыны. Нош али жоб кылъёсын ваньмы вераськиськом — интеллигентъёс но, школаысь пиналъёс но. Та кылъёс уг но возьмато, адямиослэн пуш дуннезы кырсь шуыса. Мон уг малпаськы, со умой шуыса, но озьы луиз. Соин тышкаськон кылъёсын нюръяськыса, синучконэз гинэ вормыны тыршиськом. Нош синучконэн нюръяськонлэн толкез ӧвӧл. Анастасия Шумилова | Лулчеберет |
Виталий Пронин Кыӵе воштӥськонъёс возьмало дышетон удысэз? Марлэсь кышкано но марлы шумпотоно? Та но мукетыз сярысь Дышетӥсьёслэн нуналзы азьын кенешиськом дышетонъя но наукая министрен Алексей Мирошниченкоен. Нылпи садъёс йылозы - Президент Владимир Путин улосъёс азе курон пуктӥз: 3-7 аресъем пиналъёс садэ ветлыны кулэ. Кыӵе югдур асьме шаерамы?- Туннэ 3-7 аресъем пиналъёс пӧлын 2 сюрсэз садэ черодзэс витё. Ар пумозь ӝутӥськыны кулэ 7 нылпи сад. Озьы югдур тупатскоз. Вань тэшкылиосты санэ басьтоно ке, туннэ путёвка возьмало 40 сюрслэсь трос нылпиос. Сад пуктон капчиен уг сётӥськы. Соин ик дыр вуэмын мукет амалъёсты но утчаны. 1990-тӥ аръёсы, нылпиос ӧжыт шуыса, садъёсты пӧртэм учреждениослы сётъязы. Туннэ ужпум пуктэмын соосты выльысь покчиослы берыктыны. Тупатъян-выльдон дунтэмгес но усёз, ӝоггес но лэсьтӥськоз, воксё выльзэ садэз ӝутон сярысь. Ижын гинэ сыӵе талам садъёс ог 30. Туннэ шаермы 7-зэ сыӵе садэз берыктыны дась. Муниципал кылдытэтъёс асьсэос вазисько министерствое: учке, куронъёслы тупа-а соиз я таиз юрт. Со ласянь Сарапулысь, Ижысь, Глазовысь кивалтӥсьёс югдурез умой валало. Сад пуктон капчиен уг сётӥськы. Соин ик дыр вуэмын мукет амалъёсты но утчаны.Та сяна, частной нылпи садъёслы уксёен юрттон сярысь малпаськиськомы. Кыко арня талэсь азьло Правительство сыӵе постановление кутӥз ни. Зэм, юрттэт сётӥськоз пиналъёсты визьноданэн вырисьёслы гинэ. Али тросэз садъёс пиналъёсты сюдо-кӧлто гинэ. Ижын частной садъёс 50-лэсь уно. Отын дышетон но радъяськиз ке, соос но муниципал садъёслэсь уз висъяське. Нош юрттэт кун ласянь вуиз ке, анай-атайёс ичигес тыриськозы.Пичи школалэн адӟонэз - 2025-тӥ арозь вань нылпиос школаын нырысетӥ сменаын дышетскыны кулэ.- Туннэ асьмелэн 2 сменаен 28 процентаз школаосын дышето, со ог 40 сюрс пинал. Кезын 3 сменаен дышетскисьёс но вань. 2018-тӥ арозь сыӵеос воксё но луыны кулэ ӧвӧл ни. Та куронэз быдэстон понна вуоно арысен школаос пуктонъя выль программа ужаны кутске. Матысь 10 ар ӵоже 100-лэсь трос выль школа пуктӥськоз. 6-ез вуоно арын ик ӝутӥськоз: 3-ез Ижын, быдэн 1-ен Алнашын, Кезын но Сьӧлталан. Ваньмыз та юрттоз дышетсконэз, нылпиослэсь ваньмон дырзэс рос-прос радъяны, соосты пӧртэм кружокъёсы но секциосы кыскыны. Зэм, али кружокъёс но ужало, продлёнка но вань, но соос дышетон программаен огвыллем луо. Дыр вуэмын пиналъёсын ужан амалъёсты воштыны.Туэ 5-тӥ классъёс выль кун стандартъёсъя дышетскыны кутскизы: пинал ачиз малпаськыны, утчаськыны кулэ - визьнодась нокинлы но номыре но кушаса уз сёты ни. Но со понна дышетӥсьёслы но мукет сямен малпаськыны кутсконо. Татын туж трос юанъёс кылдо. Соин ик валтӥсь интыын - методической пособиосын юрттэт сётон. Семинаръёс радъялляломы. Кылдытӥськом Интернет вотэс пыр пӧртэм сообществоос. Дышетӥсьёс ог-огенызы кенешыны мед быгатозы, ог-огзылэсь ужамзэс мед адӟозы. Модельной документъёс-шаблонъёс кылдытомы. Дышетӥсь ачиз йырзэ тӥяса медаз пукы. Соку бумага ужез но ичигес кылёз, нылпиослы тросгес дырзэ висъялоз. 40 школаос пӧлысь кык куиньмос люкетсэ пытсано шуыса огкылэ вуимы.- Мар вите пичи школаосты?- Туэ министерствое ог 40 школаез пытсан сярысь курон вуэмын вал. Но министерство пытсаны соосты уг быгаты, со ас малпанзэ гинэ вераны быгатэ, югдурзэс эскерыса. Туж начар школаос вань. Соин ик 40 школаос пӧлысь кык куиньмос люкетсэ пытсано шуыса огкылэ вуимы. Куд-огзэ нылпи садэн огазеятэк уз луы. Кылсярысь, Дэбес ёросын 140 интылы чаклам школа вань, нош отын 30 пинал сяна уг дышетскы. Артэ - куашкан калэ вуэм сад. Соосты одӥг липет улэ пыртыса, ваньмызлы капчигес но шунытгес луоз, малпаськомы.10 ар ӵоже ни школаосы пиналъёсты автобус нуллэ. Озьы бере, пичи школаосты пытсано шуыса вераськисез трос. Но школа быре ке, гурт но быре. Соин ик пичи школаосты утён вылысь уксё висъяно. Кунгож сьӧрын, школа автобуссы вань ке но, Интернет вотэс пыр но, дистанционной амалэн, дышетско. Кылсярысь, Австралиын фермаоссы ог-огзылэсь кыдёкын бере, кусып возё вотэс пыр, ӝыны арлы огпол гинэ вань дышетскисьёс ӵош люкаськыло. Ми но тазьы ужамы ке? Куддыръя уго кӧня ке иськемлы палэнэ 2-3 пиналэз нуллэ автобус. Но одно ик кулэ меда соосты нуллыны? Оло, кыӵе ке юртэ пуктод, бордазы кинэ ке юнматод но соосты Интернет пыр дышетод? Доразы арняяз огпол дышетӥсь вуылысалыз.Ма сюлэм вылын - Куд-ог школаос кенерамын ӧвӧл. Унояз охранниксы но пересь...- Кенераськон шоры кин кызьы учке. Дуно усе, шуо. Али солэсь но секытгес ужпум вань: шаерысьтымы 28 процентаз гинэ школаосын видеокамераос пуктэмын. 2017-тӥ арозь вань школаосыз камера пыр эскерыны кутсконо шуыса курон пуктӥз Удмуртилэн Тӧроез Александр Соловьёв. Охранникъёс ласянь юан но йырез висьытэ. 30 процентаз гинэ школаосын соос вань. Мукетъёсаз вахта кылдытэмын я сторож юнматэмын. Кыӵе утись вахтёрлэсь? Туннэ тревожной кнопкаоссы гинэ но школаосын ӧвӧл. Кулэ дыръяз сое зӥбод но, югдурез утисьёс вуозы, юрттозы. Камбарка ёросысь 26 школаын сыӵе кнопказы ӧвӧл. Дуно усе шат со? Вуж сотовой телефон но яралоз, сое возён понна 1 но ӝыны сюрс манет толэзяз тырод. Но со понна юрттэт котьку ки улад. Уксё ум тырмытӥське, шуо школаос. Но нылпиос вылын шыръяно ӧвӧл! А. Мирошничненко: "Мынэсьтым кышкано ӧвӧл, мон лек кивалтӥсь ӧвӧл".- Огпол верамды вань: котькуд школаез чакласа возиськоды, со понна нимысьтыз адямиос но юнматэмын...- Мынэсьтым кышкано ӧвӧл, мон лек кивалтӥсь ӧвӧл. Дышетон удысын кышкатыса кыдёке уд вуы. Дышетӥсьёс, директоръёс, лыдъясько, визьмоесь но валасесь. Визьнодасьёслэн шоро-куспо арлыдзы 47 арес. Но соосты чаклатэк уг луы. Одно учкиськомы уждун тыронэз. Жаляса верано, дышетӥсьёслы гинэ куддыр уждун уг кошкы, мукет персоналэз но «яратӥсьёс» шедё. Учкиськомы, кызьы пиналъёс ЕГЭ сёто. Солэсь дышетскисьёслы но, визьнодасьёслы но кышкано ӧвӧл. Куд-ог дышетӥсьёс 9-тӥ класс бере нылпиосты училищеосы кошкыны куро. ЕГЭ-ын урод баллъёссы школа вылын шӧдӥськозы, шуо. Тазьы малпан умойтэм. ЕГЭ-лэн баллъёсызъя дышетӥсьлэсь премизэ ум кулэстӥське ук, экзаменэз учкиськомы со муген гинэ: кыӵе школалэсь дышетонъя методиказэ умоятоно, оло, дышетӥсьсэс курсъёсы келяно. Собере, али 9-тӥ классэз йылпумъяку но, 4 предметъя ЕГЭ сётоно ни.- Троссэ сюлмаськытэ учебникъёслэн тырмымтэзы.- Арня вискын ортчиз Кун Кенешлэн сессиез. Отын депутатъёс юнматӥзы, Дышетонъя но наукая министерстволы ватсаса 29 миллион манет сётоно шуыса. Со, кылсярысь, юрттоз 5-тӥ классын дышетскисьёслы ваньзылы учебник басьтыны. Туннэ 84 процентэз гинэ книгаосын дышетске ай. Матысь дыре учебникъёс котькудӥз дӥне вуозы.Сюлэм вылам улэ удмурт кылъя учебникъёс сярысь сюлмаськон но. Асьме авторъёсмы соосты дасязы. Но туннэ соос учебник уг нимасько - пособие гинэ, малы ке шуоно федерал статуссы ӧвӧл. Куронъёс воштӥсько уго. Но матысь дыре сыӵе статус сётыны тыршом. «Удмуртия» издательстволы учебникъёс поттыны лицензия басьтыны, экспертизаез ортчыны 8 миллион манет висъяськоз. Учебникъёс одно кулэ. Удмурт Республикалэн удмурт кылын учебникъёсыз медаз луэ ай - возьыт! Мон ачим Киргизиысь вуэмын. Мынам аслам но бӧлякъёсы пӧртэм выжыысь потэмын. Соин ик валче улон мон понна котьку нырысетӥ интыын вал. Лыдъясько: выжы калыкъёслэсь культуразэс валан, гажан пичи дырысен пыӵаны кулэ. Сое урок чотын гинэ лэсьтоно ӧвӧл.- Ас вакытаз кадръёсын резерве сюрон вылысь «Усьтэм Правительство» ӵошатскон ялӥзы. Тӥ но отчы пыриськиды, министре ӵектӥськиды...- Пичи дыръям воксё уг поты вал дышетӥсь луэме. Вань матысь ӵыжы-выжыосы визьнодасьёс уго. Но озьы пӧрмиз: Киргизиысь кун университетэз йылпумъяй, физикалы дышетӥсь луыса школае вуи. Глазовысь пединститутын ассистентысен ректорозь будӥ, оглом институтлы 25 арме сётӥ. Куддыр али но отчы сюлэмы берен кыске на... Туннэ валтӥсь малпанэ: дышетон удыс ассэ ачиз валтыны, азинтыны быгатӥсь система мед луоз. Солы люкетыны уг яра, юрттоно гинэ. Дышетӥсьёсты дунъяно, соосты отчётъёсын шузимытоно ӧвӧл. Но соос но асьсэды возьматыны кулэ, асьсэлэсь правооссэс мед утёзы, асьсэ ужпумъёссэс асьсэ кужымен кытӥ-отӥ сэрттыны мед быгатозы. Ог-огенызы керетытэк, ог-огзэс валаса, ужазы ке, котькинлы каньылгес луоз. Мынам ужпуме - юрттон.Елена Сараматова Теги: АМирошниченко дышетон Школа | Улон-вылон |
Виталий Пронин Быгыыг усьтӥськиз удмурт сиён-юонъёслы сӥзем музей. Шаркан ёросын фин-угор сиён-юонъёсъя «Быг-Быг» фестиваль туэ 3-тӥзэ ортчиз ни, но сомында гуртъёсты ӟыгыртӥз нырысьсэ. Ас пуртыязы уг пӧзё Нуналысь нуналэ «Быг-быг» фестивальлэн пусэз - пу лопатка - выжылӥз одӥг гуртысь мукет гуртэ. Быгы-Мувыр-Вортча-Арлан-Шаркан-Быгы. Озьы пӧртэм гуртъёсын 5 нунал ӵоже ортчизы уно пумо ужрадъёс. Нунал куспын куноос куддыр вуылӥзы 2 интые но.- Фестивалез паськытатыса, ми 2 лудкечъёсты кутыны малпам. Нырысь ик, кунгож сьӧрысь куноосты кыскыны, уго соос, 2 нунал понна гинэ сокеме дорамы лыктыны толыкез ӧвӧл, шуылӥзы. Кыкетӥез, фестиваль улсын азинтыны ёросысьтымы адӟем карымон гуртъёсты, интыосты, - вера Шаркан ёросысь культурая но туризмъя управленилэн кивалтӥсез Елена Хардина. - Нош соос милям лачак. Кылсярысь, Мувырын удмуртъёс сярысь «Алангасарлэн вужерез» кино лэсьтэмын. Азьланяз малпанмы вань отын радъяны театръёс куспын элькун фестиваль. Вортчаын Лялинлэн садэз вань. Адӟиськоды, та фестивальын нылпиос батутъёс вылын уг тэтчало, татын соос ӟечырало, мешокъёсын нюръясько - вашкала дыръя кадь. Тодосчиослэсь ужзэс ас вылазы мертазы шаерысьтымы культура но дышетон удысын ужасьёс. 14-тӥ пӧсьтолэзе соос люкаськизы Вортчала - сям-йылолъёс дыръя но вӧсяськыку пӧрано сиён-юонъёслы сӥзем конференцие.Озьы шарканъёс туризмез азинтонъя адӟем карымонэсь луо мукет ёросъёслы но. Шаерысьтымы Культурая но туризмъя министерство ивортэмъя, кылем арын Удмуртиын кылдӥзы 165 выль тунсыко объектъёс но 32 выль туристической сюрес.- «Быг-быг» фестивале пыриськыса, одӥг ласянь, культура юртын ужасьёс асьсэ пуртыязы гинэ уг пӧзё, калыке пото, мукет ласянь, гуртсэс азинто, кивалтэтлы шуг-секытъёссэс, тырмымтэоссэс шараяло, - веранзэ азинтэ Елена Геннадьевна. - Жаляса верано, гуртъёсын ӧвӧл на инфраструктура, сюресъёс, Тол бабайлэн юртаз гинэ но машинаослы сылон инты лэсьтэмын ӧвӧл.Зэм но, коть Вортчала, коть Быгые, коть Арланэ мын - тонэ пумитало дынгыр-дангыр сюресъёс. Но калык али ужаны, фестивальёс радъяны дась. Гуртоослэн кужыменызы ик Мувырын тупатъямын вал «Алангасарлэн вужерез» кинолы лэсьтэм юртъёс, сузямын ошмессы.Дунне тыр чузъяськиз Быгы гуртлэн нимыз 2014-тӥ арын - со фин-угор дуннелэн лулчеберетъя нырысетӥ шоркарез луиз. Кызьы вера Быгыысь культурая центрлэн кивалтӥсез Жанна Ермолаева, быдэс фин-угор дуннелэн культурая нырысетӥ шоркарез луыны туж ик капчи ӧй вал, уго адӟем карыны нокинлэсь, но со понна кылизы умой тодэ ваёнъёс, юнматэм кусыпъёс. Кенъёсты но пылатӥзы, дэмен тымет дуре васькыса. Удмурт кафеос вань-а? Пӧртэм ёросъёсын асьсэ сиён-юонъёссы. Та сярысь вера удмурт сиён-юонъёсын али гинэ поттэм карта, соин тодматскон ортчиз Быгыын фестивальлэн нырысетӥ нуналаз. Шаркан ёросын сиё пересьмон, Сарапул ёросын - кӧртчал, Глазов ёросын - саламат. Картаысь ик тодыны луэ, кызьы соосты пӧрано. Но макем ӧжыт удмурт сиён-юонъёсты эскерисьёс, верало тодосчиос. Тросэз тодазы ваё Елена Трофимовалэсь «Как сложилась народная кухня удмуртов. Блюда удмуртской кухни» 1991-тӥ арын поттэм книгазэ гинэ.Тодосчиослэсь ужзэс ас вылазы мертазы шаерысьтымы культура но дышетон удысын ужасьёс. 14-тӥ пӧсьтолэзе соос люкаськизы Вортчала - сям-йылолъёс дыръя но вӧсяськыку пӧрано сиён-юонъёслы сӥзем конференцие. Нырысьсэ адӟи: Шарканын пересьмонъёсты (перепеч), вылтӥзы пушкессэ кисьтыса, пыжо. Кызьы верало шарканъёс, озьы со небытгес луэ. Кержакъёслэн (староверъёслэн) но туж тунсыко сиён-юонъёссы. Кылсярысь, чорыг сьӧмлэсь лэсьтэм студень яке маял (дрожжи) интые сюкасен пыжем ярушник (нянь). Та но мукет сиён-юонъёс сярысь пыр-почгес лыдӟыны быгатоды «Берекетлэн» вуоно номерысьтыз. Но котькытын удмуртъёс мед улозы, ваньзы соос сӥлы каро нянез, вӧез но ӟазегез (ӵожез). Вакыт воштӥськемен, калык, одӥг ласянь, ӟечгес улыны кутскиз, мукет ласянь, азьтэмскиз. Гурез воштэ газ, табанез - мильым… Ижын ворсаськиз «Перепечкин» удмурт кафе... Лялин садын пӧртэм гуртъёсысь ансамбльёс но клубын ужасьёс возьматӥзы сям-йылолъёсты - «Кирень юон», «Нумыр сюан», «Пинал пыртон»…- Шаерамы вань Франциысь я Япониысь сиён-юонъёсын кафеос. Нош удмурт кафеос вань-а? Кезын тани ӧвӧл, нош калыклы со туж кулэ вылэм! - вера Кабалуд школаысь историлы дышетӥсь Елена Дробнина.УдалтӥзКонференция бере куноосты вортчаос нуизы Лялинлэн садаз. Ӵапак отын гуртоослэн вань шулдыръяськонъёссы ортчо. 2014-тӥ арын татчы Гырон быдтонэ бичаськиз быдэс Шаркан ёрос. Вырйылын ӝужыт топольёс будо, бамал выжыын Собин тымет пуке. Азьвыл та интыын Лялин узыр воргорон улэ вылэм. Пиез солэн туж азьтэм будэм, соин сэрен со малпам, юртъерзэ сутыса, кошкыны. Гуртоос паймыса верало, макем кужмо луыны кулэ, палэнысен учкыны, кызьы тылпу ньылэ ваньбурдэ. Фин-угор шудонъёс.Лялин садэ мынытозямы, Вортча культура юртысь режиссёр Лия Пьянкова пумен тодматӥз данъяськымон гуртоосынызы, ушъяськымон интыосынызы. Кылсярысь, татысь пекарня сюдэ быдэс Шаркан ёросэз, Широбоковъёслэн семьязы 90 ар муш вордэ ни, нош Тамара Воронцова пусъемын «Материнская слава» гадьпусэн, со будэтӥз 4 нылпизэ. Огез пиез эктэ «Танок» ансамбльын, мукетыз ужа Казаньысь операя но балетъя театрын.Лялин садын пӧртэм гуртъёсысь ансамбльёс но клубын ужасьёс возьматӥзы сям-йылолъёсты - «Кирень юон», «Нумыр сюан», «Пинал пыртон»… Кенъёсты но пылатӥзы, дэмен тымет дуре васькыса. Котькуд ужрад дыръя сямен ик, ӝӧк тыр вал пӧртэм сиён-юонэн: вӧйын пӧзьтэм, сяртчынянь, кокрок, шаньга, табань… Ваньмыз та гурт калыкен пӧрамын.Ӝытсэ куноос мынӥзы Арланэ, сӥлы каризы чорыгез. Уго отысь маке быдӟа тыметазы уяло лачак чипейёс, сазанъёс, карасьёс, карпъёс. Тымет вӧзы волейболэн шудон инты но лэсьтэмын. Одӥгъёсыз туп шуккыло, мукетъёсыз визнаса тымет дурын пуко. Кин тросгес я бадӟымгес чорыг кутоз? Ваньзэсты азьпалтӥз Ляльшурысь Андрей Яковлев.- Шарканын чорыгасьёс куспын вожвылъяськонъёс татчыозь ӧй вал на, - вера Ляльшур муниципал кылдытэтлэн йырыз Григорий Фролов. - Чорыгасьёслэн мылкыдзы умой кылиз. Конкурсэз ӵукна - 3 часысен 10 часозь - ортчытыны дэмлазы, соку, пе, чорыг умойгес зыгатэ. Нош нуназеянлы со кутэм чорыглэсь лым луэ пӧзьтыны. Озьыен, чорыгасьёсты возьмаськом вуоно арын но.Вожвылъяськонэ пыриськиз 14 адями - Шаркан ёросысь Ляльшурысь, Сосновкаысь, Арланысь, Вотка ёросысь Куарсаысь. Пӧлазы вал нылаш но, 13 аресъем Людмила Касаткина. Ваньзэсты азьпалтӥз Ляльшурысь Андрей Яковлев. Та вормонэз солэн нырысетӥез ӧвӧл ни. Азьвыл со Эгра ёросын 50 чорыгасьёс пӧлын нырысетӥ инты басьтӥз вал. Удалтӥз, шуэ ачиз.Мария Векшина Туспуктӥз А. Горбунов Теги: удмуртлык Шарканёрос | Улон-вылон |
Виталий Пронин Ижысь 23 аресъем кык пиос Башкириысь студентлэн ваньбурезлы гочаллям. Башкириысь куно дышетске вылэм Ижысь техникая университетлэн заочной люкетаз. Шоркаре лыктэм экзаменъёссэ сётыны. Но книга дурын пукем интые со быдэс уй пиосын сур юэм. Юлтошъёсыз тодӥллям, студентлэн машинаез, ноутбукез вань шуыса. Узырмыны малпаллям. Нырысь кунозэс гозыен кекатӥллям, бӧрысь зол-зол жугиллям но Шаркан ёросысь нюлэскы куштыса кельтӥллям.Мурт ноутбукез но навигаторез пиос вузаллям. Машинаен узырмыны удалтымтэ - басьтӥсь сюрымтэ. Сое Ижысь огаз азбаре пуктыса кельтӥллям.Йыружез сэрттон-пертчон понна следовательёс 40-лэсь ятыр адямилэсь юалляськизы, пӧртэм экспертизаос ортчытӥзы. Шедьтӥзы Воткинскысь огаз кафеын ужасез, ӵапак солы пиос ноутбукез вузаллям вылэм. Суд пуктӥз: огзэ пияшез 18-лы, мукетсэ 8 арлы пытсэт сьӧры келяно.Ольга Корепанова | Югдурез утён |
Виталий Пронин Анайлэн нуналэныз валче Драмая ӟуч театр 23-тӥ ноябре сяськаясь возь выллем луиз. Шаерысьтымы трос нылпиё анайёсты, мурт нылпиез будэтӥсьёсты, адӟем карымон мемиосты, песянайёсты Удмуртилэн Президентэзлэн нимыныз сяськаосын пумитазы. Сизьым сю пала нылкышноослы шуд усиз театрлэн выль усьтӥськем юртаз «Примадонна» спектакль учкыны.Празднике ӧтем делегациос пӧлын Шаркан ёросысь дас вить анайёс вал. Ёрос администрациысь семья ужпумъёсъя отделысь валтӥсь специалист Ирина Долганова верамъя, куинь но солэсь ятыр пинал вордӥсьёс районын та дырлы куинь сю пала пусъемын. Празднике лыктэмъёс пӧлысь тросэз вить нылпи будэто, вань мурт пиналэз вордӥсьёс, вылӥ наградаен дунъямъёс.Тюарысь Лидия Волкова кузпалыныз вить нылпи будэтӥз. Туэ гужем со пусъемын «Анаез данъян» гадьпусэн. Кыкваысь Людмила Бельтюкова озьы ик вить нылпи вордӥз. Сое но кузпалзэ данъязы «Яратон но оскон понна» Россилэн медаленыз.- Бадӟым ужрадъёсы ӧтчакузы, делегацие пыртоноос пумысен дэмланъёс луо, - шуэ Ирина Николаевна. - Нош таяз учыре нимысьтыз ӵектонъёс ӧй вал, соин ик кутоно кариським сыӵе анайёсты, кинъёсты, оло, «Анаез данъян» гадьпусэн уз но дунъялэ, но соос адӟем карымон нылпи будэто.Туннэ Александр Волков сӥё-дано ужрадын «Анайлэн данэз» гадьпус бырттӥз шаерысьтымы эшшо трос нылпиё 36 анайёслы. Соос пӧлын - Шаркан ёросысь Пороз гуртысь вить нылпи будэтӥсь дышетӥсь Вера Иванова.Лия Малых. Туспуктӥз Владимир Беломорских. Теги: АлександрВолков Шаркан | Улон-вылон |
Виталий Пронин Культурая но туризмъя министр Владимир Соловьёв верамъя, Национальной библиотекалэсь югдур соос син шоразы возё.2011-тӥ арын тылпу кысӥсьёслэн косэмзыя ворсаськиз Национальной библиотека. Ижысь валтӥсь лыдӟиськон юртэз тупатыны кулэ вал 2015-тӥ арлы, но лэсьтӥськон ужъёс али но мытэмын ӧвӧл. Культурая но туризмъя министр Владимир Соловьёв верамъя, Национальной библиотекалэсь югдур соос син шоразы возё.- Проектно-сметной документъёсты лэсьтыны кулэ республика, со понна 25 миллион манет кулэ. Ми гожтэт лэзимы Удмуртилэн Тӧроезлы Александр Соловьёвлы, 2 арня ортчыса, совещание луоз та ужпумъя. Азьвыл чакламъя Национальной библиотекаез быдэсак выльдон 1 миллиард манет котыр усёз - со туж бадӟым уксё. Соин ик библиотекаез выльдонъя проектэ воштонъёс пыртэмын луозы. Нырысь выльдэмын луоз вужез юрт, нош республикалэн уксёез кылдӥз ке, бордаз ӝутӥськоз пристрой, кытын луозы книга возён инты, лыдӟиськон залъёс но мукет, - шуиз Владимир Соловьёв.«Ленинкаез» тупатэмзэс витё лыдӟисьёс но, библиотекаын ужасьёс но. Библиотекалэн директорез Татьяна Тенсина верамъя, туннэ нуналлы библиотекалэн отделъёсыз но книгаосыз интыяськемын 6 юртын. Советской ульчаысь библиотекаын номыр но кылемын ӧвӧл. Валамон, тазьы ужаны секытгес, но специалистъёс уг ӝожтӥсько.- Национальной библиотекалэн директорез луыса, мон ар но уг ужаськы на ай. Но нырысь нуналысен ик шӧдӥ: шуг-секытъёс шоры учкытэк, адямиослэн ужаны (татын тырше 201 мурт) мылкыдзы вань. Соин ик ми понна валтӥсез - утёно Национальной библиотекалэсь узыр фондъёссэ, лыдӟисьёссэ, нимзэ. 1990-тӥ аръёсы, куке ӧй вал на электрон библиотека, милям 25 сюрс лыдӟисьёсмы вал. Интернет пыр книга, газет-журнал, мукет документ шедьтыны-лыдӟыны луонлык кылдэм бере 16 сюрс пала лыдӟисьёсмы кылизы. Национальной библиотекалэн Советской урамысь юртэз пытсаськемен, ми соосты ӧм ыштэ, туннэ но лыдӟисьёсмы та котырын ик лыдъясько. Ужасьёсмы но тросэз кошкизы шуыны уг быгатӥськы. Пусйыны кулэ, ми доры егит специалистъёс вуо. Озьы ке но, ваньмы чидатэк возьмаськом тупатъян-выльдон ужъёслэсь кутскемзэс, - шуэ Татьяна Владимировна. Галина Семёнова Теги: Йскалыкбиблиотека | Улон-вылон |
Виталий Пронин Кияса ёросысь Вуж Салья гуртамы 20 арлэсь кема ни радъяськылэ «Салья куас сюрес» вожвылъяськон. Отчы мыло-кыдо пырисько егитъёс но, арлыдоос но. Киясаос пќйшуран куасъёсты но уг вунэто.Та ӵошатсконъёс ортчы-тӥсько Вуж Салья гуртысь фермер хозяйствоен кивалтӥсьлэн Пётр Петровлэн призэз понна. Туэ но ужрад туж учкымон пӧрмиз. Гуртамы вуылӥзы Кияса, Эльдыбай но Подгорное черкогуртъёсысь но Уддяди гуртысь но Юрмалай муниципал кылдытэтысь куасэн бызьылыны яратӥсьёс. Нырысь ик вань куноос школае люкаськизы. Нимысьтыз дасям стендъёсъя тодматскыны быгатӥзы та гуртын вордскем Пётр Петровлэн ужан сюресэныз. Та вие Пётр Григорьевич луэ ёрос Кенешлэн депутатэз, фермер хозяйствоеныз ӟеч кивалтэ, пусъемын «Россиысь гурт удысысь дано ужась», «Россиысь дано фермер» нимъёсын.«Салья куас сюрес» ужрад 2 люкетлэсь вал. Ӵошатсконэ люкаськемъёс сюрес вылэ потӥзы бызьылон но пӧйшуран куасъёсын. Спортсменъёслы капчи мылкыд но вормонъёс сӥзизы Кияса ёрос администрациысь мугорез кыдатон культурая но гурт хозяйствоя управлениосын кивалтӥсьёс Валерий Тихонов но Анатолий Рыболовлев, ужрадэз ортчытыны юрттӥсьёс - Юрмалай муниципал кылдытэтэн кивалтӥсь Алексей Никитин.Та нуналэ куазь кезьыт вал ке но, куас сюрес вылын ӟырдыт нюръяськон пуромиз. Школаын дышетскись пиналъёс пӧлын котькинлэсь шаплы вал Вуж Салья гуртысь Диана Сорокина, Уддяди гуртысь Полина Захарова, Алексей Егоров но Никита Собинов. Нылкышноос но воргоронъёс 3 группалы висъямын вал. Ас ёзо эшъёссы пӧлын вормисе потӥзы Вуж Сальяысь Любовь Григорьева, Татьяна Петрова, Надежда Функ, Эльдыбайысь Александр Лопатин, Киясаысь Александр Косолапов но Подгорноеысь Ильдус Мухаметшин.Тужгес учкымон пӧрмиз ӵошатсконлэн 2-тӥ люкетэз. Пӧйшуран куасэн котькинлэсь сэзь бызьылӥзы Вуж Салья гуртысь Марина Морякова но Юрий Мизирев. Вормисе потэм вань спортсменъёс грамотаосын но медальёсын данъямын вал. Со сяна, нимысьтыз кузьымен пусъемын тужгес егитэз но арлыдоез спортсменъёс: Вуж Салья гуртысь 7 аресъем Данил Собачкин но Кияса черкогуртысь 81 аресъем Пётр Емельянов. Ӵошатсконэ пыриськемъёслы капчи мылкыд кузьмазы «Бӧляк» ансамбле ветлӥсьёс.Марина Морякова Кияса ёрос, Вуж Салья гурт Туспуктэм: kiyasovo.udmurt.ru | Улон-вылон |
Виталий Пронин Война кутскыку, нылашлы 12 арес вал. 1944-тӥ арын оже келяз Паша агайзэ.Алнаш ёросысь Карйыл гуртысь Мария Конькина пичи дыръяз ик эшъёсызлэсь висъяськиз. Со вордӥськиз пал суй. Калыклэсь возьдаськиз ке но, номыр уд кары - одӥг суйын улыны дышетскиз. Анай-атаезлы юрттӥськиз. Вуж Утчан школаез ӟеч йылпумъяса, мынӥз Можга педучилищее, но татын со медкомиссиез ӧз ортчы. Атаез косэмъя дышетсконзэ азьланьтыны Алнаш школае вамыштӥз вал. Но татысь сое немец кылэз тодымтэез понна уллязы. Озьы нылаш колхозэ ужаны кылиз.- Мар гинэ ӧй ужа мон, киы пал шуыса, коркан ноку ӧй пукылы. Жалясь ӧй вал, ужасьёс ӧз тырме - ваньмыз войнае кошкемын, - тодаз вае Мария Никитична. - Толалтэ культо, куро нуллӥ, зернотокын ужай, мешокъёс ӝуткай. Геры сьӧрын ветлӥ. Сиён тырмымтэен, валъёс бороздае усьыло. Соосты сюлоен шукконо, нош мынам киы одӥг бере, киысьтым герые усе. Гырыкум капчигес мед луоз шуыса, лэся, бусы трос кырӟасько вал. Кырӟаны туж яратылӥ.Отӥяз Мария Конькинаез яслиен кивалтыны куризы. Гужемъёсы пудо возьмаз. Бӧрысь Сарапулэ счетоводэ дышетскыны ыстӥзы. 2,5 ар ужамез бере Алнаше кошкиз. Татын со райтопын, инкубаторной станциын, ёрос больницаын кассир луыса ужаз, 26 ар райкомлэн профсоюзаз тыршиз. Отысь ик пенсие кошкиз.Кузпалэныз Сергей Ивановичен 2 нылпи будэтӥзы. Кыксы но ёросын гажано адямиос луизы. Алевтина Сергеевна - Можга ёрос судлэн кивалтӥсезлэн воштӥсез, Сергей Сергеевич МВД-ын ужаз. Мария Никитичналэн 4 внукъёсыз, 2 правнукъёсыз.Улоназ котькыӵе но дыръёсыз вал: кузпалзэ, мукет 2 нылпиоссэ ватӥз. Но шуг-секытъёслы ӧз сётӥськы. Али со 88 аресаз мынэ. Сомында аресыз шоры учкытэк, нылкышно коркасьтыз ужъёссэ ачиз ик лэсьтыны быгатэ. Йырвизьмыз но сайкыт. Сюлмыз вӧсь луыса тодаз вае ож аръёсыз. Быдӟым ожын аслэсьтыз матысь адямиоссэ пыраклы ыштон тужгес но мур пытьы кельтӥз улоназ. Со сярысь синкылитэк вераны уг быгаты.Война кутскыку, нылашлы 12 арес вал. 1944-тӥ арын оже келяз Паша агайзэ. Тазалыкез ляб ке но вал, егит пи ачиз оже куриськиз. Кошкыкуз атайзэ туж куриз анайзэ утьыны. Кышно басьтыса кельто, пе, шуисько вал, но вераны ӧй дӥсьты, шуиз кошкон азяз. Туганэз но ӧй вал 19 аресъем пияшлэн.- Ижысен Пашаез Шолья станцие келязы, - тодаз вае Мария Конькина. - Отын 6 толэзь дышетӥзы. Фронтэ келян азязы гуртэ гожтэт ыстэм вылэм, сыӵе-сыӵе числое Сюга станциетӥ кошком шуыса. Пумиськыны ӧтем вылэм. Оло, берпуметӥ адӟиськеммы, пе, луоз. Но ми со гожтэтэз бер басьтӥмы. Фронтэ пырон азяз сюрес вылын гожтэм гожтэтэз вуиз на. Кыӵе государствоос, городъёс пыр ортчемзэс верам. Нош милям солы гожтэммы ӧз луы, адресэз ӧй вал. Собере одӥг гожтэтэз но ӧз вуы ни. Война но йылпумъяськиз. Собере гинэ июне похоронка вуиз. Красноармеец Конькин Павел Никитич сӧсырмемын вал, 1945-тӥ арын 1-тӥ июне со кулӥз Чехословакиысь одӥгаз госпитальын. Кулэмез бере 4-тӥ июне со «За отвагу» медален пусъемын. Та наградазэ мыным, трос аръёс ортчыса гинэ, сётӥзы.1981-тӥ арын турпутёвкаен Мария Никитична Чехословакиысь Братислава городэ вуылӥз. Ӵапак Славин гурезьын солэн агаез ватэмын. Советской солдатъёслэн шайгу бордысенызы экскурсизы кутскиз. М. Конькина тодӥз агаезлэн шайгуэзлэсь номерзэ но. Малпаз шайвылаз пукыны. Но ӧз пӧрмы: вань солдатъёсты одӥг гуэ ватӥллям ни вылэм. Соин агаезлэсь нимтулзэ шедьтыны ќз быгаты.Войнае быриз Мария Никитичналэн атаезлэн пичи вынызлэн пиез Семён но. Со огназ пи вал семьяязы. Вордӥськемын 1919-тӥ арын. Сое войналэсь азьвыл ик армие басьтӥзы. Кошкиз со Гракысь - Можга медучилище бере татын ужаз уго. Трос гожтэтъёс лэзьяз гуртаз, кык посылка но ыстӥз. Огаз гожтэтаз гожтӥз: «Нэнэ, мон понна эн сюлмаськы, мон кадьёс уг быро». 1945-тӥ арын 19-тӥ апреле со бырем. Похоронкаез озьы ик июне дораз вуиз ай. Со медицина службаысь лейтенант вал. Быриз Семён Ильич Конькин Германиын Бранденбург провинциысь Лебус городын.Мария Никитичналэн Алевтина нылыз двоюродной сузэреныз 2014-тӥ арын Германие но Чехословакие вуылӥзы, ветлӥзы ӵыжы-выжыоссылэн бырем интыостӥзы, но нокытысь фамилиоссэс ӧз шедьтэ.- Туж жаль, Вормон Нуналозь кӧня ке гинэ улыны ӧз кылды дядяелы но Сёмкагаелы, - йылпумъяса вера улонлэсь шӧгзэ но кузьытсэ веръям нылкышно. - Но ми соосыз ноку ум вунэтӥське, ум но вунэтэ.Людмила Сурчакова Теги: адямиос Быдымож гуртын очерк | Улон-вылон |
Виталий Пронин В. АлашеевКуинетӥ арзэ ужасько ни вал газетын. Автобусэн ширтӥм Вавоже. Партилэн райкомаз инструктор луыса ужа вал Юрий Басков, Алнаш ёросын вордскем но будэм земляке вылэм. Редакцилэн косэмезъя, кулэ вал уно йӧл кыскись ферма сярысь статья гожтыны. Юрий Петрович ӵектӥз Мичурин нимо колхозэ ветлыны - со вакытэ но, туннэ но ваньмызлэсь уно йӧл кыско.Партилэн райкомезлэн машинаеныз ми ог час куспын њамбай гуртэ вуим. Со вакытэ сюресъёс туж ярантэмесь вал. Милемыз пумитаз колхозэн кивалтӥсь Валентин Калинин. Мылкыдыз туж урод. А мар, пе, шумпотонэз: туннэ уйин бускель эмеспимы гектарлэсь уно чебер будӥсь ӟегез котыръяса-котыръяса лёгам. «Беларусезлэн» одӥг питранэз когӟам. Ма быдӟа ыштон, куректэ Валентин Егорович. Шуисько: ваелэ нимтулзэ, урод ужез сярысь газетысь «Шӧкыч» бамын возьмато.Быдэстэм уже юнме луымтэ. Ачиз сярысь «Шӧ-кычысь» лыдӟемез бере ӵу-казеяз ик, колхозлэн кассаяз лыктыса, вань изъянтэмезлы штраф тырем.Мукет дыръя В. Калинин кунэрес мылкыдын ӧз пумиталля ни монэ, ми соин матысь эшъёс луим. Бӧрысь Валентин Егорович сярысь газетамы очерк гожтӥ. Мон котьку данъяськи но данъяськисько Калининлэн гурт удысын лэсьтэм ужъёсыныз.Владимир Алашеев, «Удмуртия» ГТРК-лэн телевидениея директорез, газетлэн 1977-тӥ-1990-тӥ аръёсы корреспондентэз. Туспуктӥз Михаил Егоров Теги: 100ар тодэваёнъёс удмуртдунне | Лулчеберет |
Виталий Пронин Ува ёросысь Булай школаысь нылпиос.Кияса ёросысь Уддяди шор ёзо школаын, анай кыллы но Литературалэн арезлы сӥзьыса, «Вамыштомы ӵошен» ужрад ортчиз. Отчы удмурт огазеяськонъёсысь адямиос, «Ӟечбур!» газетын ужасьёс ветлӥзы. Озьы ик куное ӧтемын вал Ува ёросысь Булай шор ёзо школаысь дышетӥсьёс но дышетскисьёс. Таосыныз уддядиос ӟеч кусып возё. Ужрадэ пыриськизы Кияса ёросысь удмурт кыллы но литературалы, покчи классъёсты дышетӥсьёс, дышетскисьёс.Ӵукна вазь ик ӧтем куноосты Уддяди шор ёзо школаысь 4-тӥ но 5-тӥ классъёсын дышетскись пиналъёс, удмурт дӥськутэн дӥсяськыса, вӧйын нянен но кырӟаса пумитазы. Люкаськем калыклы ӟеч мылкыд сётыса, вераськиз Уддяди шор ёзо школаен кивалтӥсь Светлана Макарова. Анай кыллы сӥзьыса Уддяди но Булай школаосысь нылпиос, асьсэ палась вордскем кылбурчиоссылэсь - Галина Романовалэсь но Людмила Кутяновалэсь - кылбуръёссэс лыдӟизы, Геннадий Мадьяров гожъясез но тодазы вайизы. Асьсэлэсь гожтэм кылбуръёссэс но лыдӟытэк ӧз чидалэ. Собере котькудӥз ӧтем куно мастер-класс ортчытӥз. Кылбурчиос доры литератураез гажасьёс но соин тунсыкъяськисьёс кыстӥськизы, куд-огез отын ик чуръёс кылдытӥзы. Собере соосты кылбурчиос сэрттӥзы-пертчизы, кызьы умойгес луоз шуыса, валэктон сётӥзы. Трос калык люкаськиз али гинэ, «Дэмен» огазеяськонлэн ӵыж-выль быръем тӧроез Роман Дементьев доры. Романлэн ужамез сярысь трос гинэ тунсыко юанъёс сётъязы. «Перепечкин» кафеенызы пӧртэм городъёсы вуылэмез но «Чечым» передача сярысь туж тунсыкозэ мадиз. «Ӟечбур!» газетын ужасьёсын тодматскизы покчи но бадӟым классъёсын дышетскисьёс. Кыӵе но юанъёс соос газет поттӥсьёслы ӧз сётъялэ. Журналистъёс но нылпиосты тунсыко ужатӥзы - кылбур но верос гожтытӥзы. Ӟеч ужъёссэс газетчиос, газет бамъёсазы печатлалом шуыса, оскытӥзы.Ужрадлы йылпумъян лэсьтыса, люкаськемъёс одӥг ымысь кадь шуизы: таӵе пумиськонъёс одно ик кулэ.Дышетӥсьёс, нылпиос но ог-огенызы пичиысен ик эшласько, ог-огзылэсь троссэ адӟем каро. Конференцилэн кыкетӥ люкетэз гуртозылы, крезьгурчилы Николай Уткинлы сӥзьыса: культура юртын «Крезьгурен бурдъям кылбур» ужрад ортчиз. Николай Николаевичлы туэ вордӥськемез дырысен 55 арес тырмысал (со егитысен улонысь кошкиз). Уддядиын усточи нылпиослы нимысьтыз школа усьтон сярысь Николай Николаевич сюлмаськем вылэм. Малпанэз быдэсмем - табере со школаын дышетскись нылпиос кырӟаны но эктыны быгатэменызы вань калыкез паймыто.Любовь Тихонова Теги: анайкыл Кияса Удмуртнылкышнокенеш | Иворъёс |
Виталий Пронин Демидов нимо спортскомплексын арня ӵоже Россиысь кужмо биатлонистъёс вожвылъяськизы. Та ӵошатсконъёсын вормисе потэмъёс пӧлысь тужгес шудоосызлы Европае сюрес усьтӥськиз. Пӧлазы шедиз Удмуртиысь нылаш Валентина Назарова но. Шонер ыбод - вормод«Ижысь винтовка» ӵошатсконэ кык сю пала биатлонистъёс люкаськылӥзы. Тужгес трос вал воргоронъёс. 20 иськемъем сюрес вылын аслэсьтыз кужымзэ эскериз 108 мурт, спринтын - 124. Валамон, соос пӧлын ик кужмо нюръяськонъёс пуромизы. Вылаз ик, Ижевске лыктэмын вал дуннеысь ӵошатсконъёсы пыриськылэм но куд-ог стартъёсын вормисе потэм спортсменъёс: Дмитрий Ярошенко, Максим Максимов, Виктор Васильев. Ӵапак соослэн вормонъёссылы ик оскиськизы вал Россиысь тренеръёс.Нимаз бызьылонын ваньзэс паймытӥз Ханты-Мансийскысь Андрей Соломенников. Ньыль пол ыбылӥськонын со гинэ! вань «улмоосты» ӵоксаны быгатӥз. Финише вуон азяз тренеръёсыз но паймиллям. Спортсмензылы, вормисьёслэсь пичильтыклы гинэ кылиськод шуыса, вераллям. Таӵе кылъёс бере Андрей воксё бурдъяськем - берпуметӥ 300 метрзэ лобӟыса кадь ширтэм. Озьы со Артём Ушаковез 1,6 секундлы азьпалтыса, нырысетӥ интые потӥз. Куинетӥ луиз Виктор Васильев. Пусйыны кулэ: та спортсменъёс ыбылӥськонын быдэн кык пол янгышазы, нош котькуд кырыж ыбемзы понна соослы 1 минут дыр будэтылӥзы. Кыкетӥ но куинетӥ интые потэм пиос та вакытэ Мордовия понна бызьыло, вордскемын но кыдамын Удмуртиын.Жаляса верано, шутэтскон нуналъёсы но шаерысьтымы спортсменъёслы вормонъёс ӧз пиштэ. Субботае, спринтын бызьылыса, быдэс пьедесталэз басьтӥзы Тюменьысь спортсменъёс: Анна Булыгина, Анастасия Загоруйко но Ирина Трусова. Удмуртиысь нылъёс пӧлысь тужгес ӟеч бызьылӥз Валентина Назарова, со сизьыметӥ интые потӥз. Воргоронъёс пӧлын ваньзэс паймытӥз Саратов улосысь Александр Логинов. Ыбылӥськонын одӥг пол янгышаз ке но, Тюмень улос понна бызьылӥсь Алексей Чуринэз азьпалтыны быгатӥз. Та стартын Чурин одӥг пол но ӧз янгыша вал. Шумпоттӥз Удмуртиысь Дмитрий Кононов. Кык пол янгышаз ке но, тямыс кужмоез пӧлы шедиз.ӵошатсконъёсын чик но ӧз удалты, шуыны луоз, Россиысь нимо-дано спортсменъёслы. Кема висемез бере мугорзэ кыдатыны кутскиз аспал эшмы Максим Максимов. Ижысь куас сюресъёс ӧз шумпоттэ Дмитрий Ярошенкоез но, куамынэтӥ интыосы йыромиз. Урдэм мыжыкъёс Арнянуналэ куазь кезьытгес кариськиз ке но, Удмуртиысь Дмитрий Кононовлэн мылкыдыз капчи вал. Стартэ потон азяз куинь кужмоосыз пӧлы шедён сярысь малпаське вылэм, нош кылиз тямысэтӥ интые. Асьме спортсменлы тужгес матын луэ спринтын вожвылъяськон.- Пие ыбылӥськыку, шокатэк сылӥ, кык мыжыкме ик выллане урдӥ, - серекъяса шуэ Кононовлэн анаез Елена Ильинична. - Ӧз юртты. Та дырозь спринтъёсын одӥг пол гинэ янгышалляз вал, нош туннэ - кык пол кырыж ыбиз. Со понна зол бызиз. Малпасько, дас кужмоез пӧлысь уз поттэ.Анайлэн сюлэмыз шӧдэм. Дэри ёросысь Башур гуртын улӥсь Кононовъёс Ижысь биатлонъя комплексэ кынем синмын но сюрес шедьтозы. Вань ӵошатсконъёс дыръя пизы понна «висьыны» ветло.- Ярано коть, туннэ куазьмы ӟырт кезьыт ӧвӧл, - веранзэ азьланьтэ Елена Ильинична. - Димамы кынмись, финише вуэмез бере кыкнамы, атаеныз Георгий Петровичен ӵош, ӟыгыртӥськомы но шунтыны тыршиськомы вал.Финише вуэмез бере Елена Ильинична пизэ ӟыгыртыны медэ вал, но спортсменъёс пӧлы кышномуртэ ӧз лэзе, кенер вамен гинэ кенешизы. Дырекъямзэ шӧдыса, киысьтыз пӧзьыоссэ пиезлы сётӥз. Дима пичи дырысен ик быдэс семьяенызы ӵошатсконъёсы пыриськылэмын. Бадӟым вормонъёссы вал Гурт тол ӵошатсконъёсын но. 14 аресъем Дима соку вань эшъёссэ 40 секундлы азьпалтыны быгатӥз. Бератаз соос пыриськиллям на 7 аресъем Саша пиенызы. Глазовын ортчем Гурт шудонъёсысь 15-тӥ интыен гинэ бертӥллям.- Пимылэсь медальёссэ лыдъяса но уд быдты, - шуэ Елена Кононова. - Тужгес бадӟым вормонэз вал кылем арын, дуннеысь егитъёслэн ӵошатсконазы куинетӥ интые потӥз. Бызьылэмзэ телевизор пыр но возьматӥзы. Комментатор Дмитрий Губерниев вераськыны кутскиз гинэ, мынам пушкы тыриз но синвуосы потӥзы. Пимылэсь нимтулзэ быдэс дунне тыр веразы, сое кылыса, вань тодмоосмы, ӵыжы-выжыосмы жингырто, шумпотэмзэс верало. Солэсь бадӟым шуд ӧвӧл, дыр.Елена Ильинична быдэс семьязэ подъя, ваньмон дыр шедьтыкузы, куасъёс вылэ, пе, султо. Дималэсь адӟем каре Саша выныз. Шаерысьтымы куасэн бызьылӥсь егитъёс пӧлын одӥгез кужмоез луэ. Нош Женя вынзылы 3 арес гинэ ай ке но, пыдын сэзь бызьылэ, лэся.Дмитрий Кононов сьӧры уйиське ӵош дышетскем эшез Геннадий Тимеев. Та вакытэ со но Россиысь егитъёслэн сборноязы йыгаське. Спринтын кык пол янгышаз. Бызьыса вуэмез бере шок-пуль шока:- Куасъёсы куать куз, та ӵошатсконлы сервисменъёс ньыльзэ дасязы, соосты быръён дыръя янгышаськем, лэся, - шуэ Геннадий. - Кужмо бызьыса, пыдъёсы дырекъяны кутскизы, киосы но ӧзгес кылзӥське. Кылем арез басьтоно ке, выдыса ыбылӥськонын 88 процент, нош сылыса - 82 процент люкалляй, таӵе лыдпусъёсын та нуналъёсы данъяськеме ӧз луы. Компьютер интые автомат«Ижысь винтовка» туэ 42-тӥзэ ортчиз. Удмуртиысь спортсменъёс вормонъёсынызы ӧз шумпоттэ ке но, азьпала вамышъёс лэсьтэмын луозы на, шуиз шаерысьтымы мугорез кыдатон культурая, спортъя но туризмъя министрлэн воштӥсез Валерий Мусалимов. Биатлонъя комплекслэн оглюкетэз выльдэмын вал, вуоно аре но лэсьтӥськон ужъёс азьланьтэмын луозы. Судьяос понна нимысьтыз корпус пуктозы, отын ик спортсменъёс но кылиськыны-дӥсяськыны, выль стартъёслы куасъёссэс дасяны быгатозы.- Куд-огез куаретэ, шаерысьтымы кужмо биатлонистъёсмы сьӧрло кошкемен, Ижысь спортсменъёс бездытгес адскыны кутскизы шуыса, - вера Валерий Николаевич. - Озьы ке но чик медальтэк ӧм кыле. Шумпоттӥзы нылкышноос, эстафетаын куинетӥ инты басьтӥзы. Валентина Назароваен но данъяськыны луоно, нимаз бызьылонын но спринтын умой лыдпусъёс возьматэмез бере солы луонлык сётӥзы Европаысь ӵошатсконъёсы пыриськыны.Тросэз спортсменъёс Удмуртимес ӟеч тодо, тол ӵошатсконъёсы сяна, гужем сборъёсы но пырисько. «Ижысь винтовка» ужрадэз ортчытӥсьёс вань вормисьёсты шумпоттыны малпаллям ӟеч кузьымъёсын. Зарни медаль басьтэмъёслы луонлык сётэмын вал асьсэлы синпель бырйыны, озьы ке но одӥг спортсмен но чибориё телевизор, крезьгуро центр я компьютер бырйымтэ, ваньзы синмаськиллям Калашников автоматлэн макетэзлы.Одӥгез ӵошатскон йылпумъяськиз гинэ, спортсменъёс выль стартъёслы дасясько ни. «Ижысь винтовкаын» вормемез бере Яна Романова кунгож сьӧры лобӟиз. Со Гельзенкирхен городын ортчись ӵошатсконъёсы пыриськоз Андрей Маковеевен ӵош.Россиысь егит биатлонистъёс 3-тӥ январе стартъёсы потозы. Пиос Ижысь биатлонъя комплексын вожвылъяськозы, нылъёс - Чайковский городын.- Оскем потэ, Удмуртиысь егитъёс та ӵошатсконъёсын асьсэды ӟечгес возьматозы шуыса, - веранзэ азьланьтӥз Валерий Мусалимов. - Та вакытэ шумпотӥськом Ульяна Кайшева понна. Солы дуннеысь егитъёслэн нырысетӥ тол Олимпиадаязы мыныны шуд усиз. Биатлонистъёс пӧлын егит пиосмы тросгес ке но, туннэ нуналлы нылъёсмы золгес шумпотто. Куазь кышкатӥз?Россиысь кубок понна нюръяськонлэн одӥг этапез «Ижысь винтовка» ӵошатсконэн огазеямын. Арлы быдэ асьме дорын бадӟым ужрад ортчылэ. Озьы ке но монэ мукетыз сюлмаськытэ - учкисьёс. Бен, азьвыл аръёсы «висисьёс» понна нимысьтыз инты висъямын ӧй вал. Спорткомплексын выльдӥськонъёс ортчытэмен, калык сярысь но сюлмаськиллям - бадӟым экран пуктэмын. Но... учкисьёс ӧжыт люкаськизы, ГИБДД-лэн юртэз дорысен нимысьтыз автобус ветлӥз ке но.- Ижысь спорткомплексъёс но калык рад луыны кутскизы, - шуэ «висисьёс» пӧлысь огез - Станислав. - Ваньмыкум мон вань ӵошатсконъёсы ветлыны тыршисько, Ижысяз гинэ ӧвӧл, Россиысь пӧртэм городъёсы вуылӥсько. Ханты-Мансийскын ортчиз вал дуннелэн чемпионатэз. Соку отчы Удмуртиысь 80 мурт пала вуылӥз, ижъёс сяна, эграос но, дэриос но ветлӥзы. Дуннеысь биатлонистъёсты учкон понна уно сюрс иськемъёс ортчизы, нош асьме шаере трос уг люкасько. Ӧзгес кельшы комментаторлэн вераськемез. Учкисьёс спортсменъёсты тодмаса ик уг вутто.Выльдэм комплексын нырысьсэ бадӟым ӵошатскон ортчиз. Оло, соин но ужрадэз ортчытӥсьёс пӧлын трос пӧсекъянъёс вал. Электрон табло шоры учкиськод, Удмуртия команда интые Башкирия гожтэ, яке нырысетӥ интыын мынӥсь спортсменлэн нимтулыз ыше. Компьютер ваньзэ пусъе ке но, трасса вылын сылӥсь судьяос вань спортсменъёсты киын но гожъязы.Номыр шоры учкытэк, Россиысь специалистъёс но мукет командаослэн тренеръёссы та ужрадлы вылӥ дунъет сётӥзы. Тужгес но шумпотэмын вал егит нылъёс. Дмитрий Ярошенкоез но Максим Максимовез котыртӥзы, кинюртэмзэс курыса. Сылэмзы юнме ӧз луы, дано спортсменъёсын артэ туспуктэме но пуксизы.Валентина Емельянова. Туспуктӥзы Владимир Беломорских но Константин Ившин. | Спорт |
Виталий Пронин Калык кырӟанъёс-эктонъёс, удмурт сям-йылолъёс адямиослы тунсыко. Сое шӧдо но учкисьёслы капчи мылкыдзэс дурыныз кисьто Можга ёросысь усточиос. Матысь дыре соос шумпоттозы Ижысь калыкез но. 22-тӥ апреле Удмурт театрын бадӟым концерт пуктозы.Можга ёрос администрациысь культурая управлениысь методцентрен кивалтӥсь Надежда Бесогонова верамъя, ёросысь ансамбльёс Иже дасясько Культурая, печатья но иворъёсъя министерстволэн «Гуртысь культура - городлы» проектэз чотын.- Март толэзе шоркарысь калыкез шулдыртӥзы воткинскъёс, табере милям черодмы. Ижысь учкисьёсмылы узыр программа дасяськом. Кылсярысь, концертын удмурт сям-йылолъёсты возьматоз Бадӟым Сибы гуртысь «Марӟан» калык ансамбль. Соосты умой тодо Франциын, Англиын, Эстониын но. Татысь усточиос котьку шуо: асьмелэсь кырӟаськом, муртлэсь - ум. Соос туж трос вашкала гуръёсты быдэсто. «Йыр сюдон», «Рекрут», «Кубо сюан», «Выль кен пылатон» но мукет йылолъёсты пыр-поч тодо. Кылем арын 15 арес тырмиз Учаысь «Чибори» калык ансамбльлы. Ӵапак татысь усточиос 1997-тӥ арын вуылӥзы Кипре, отын улӥсьёсты удмурт культураен тодматžзы. 22-тӥ апреле калыкез шулдыртозы на «Нынек уӵыос». Татысь воргоронъёсын ӵош кырӟаз Геннадий Заволокин «Играй, гармонь» передачаяз. Нош Удмуртиын арганчиос куспын ортчем фестивальын Нынекысь шудžсьёс устоосыз луизы. Удмурт но ӟуч кырӟанъёсты быдэстоз «Родные просторы» хор. Тӥни сыӵе кизилиосмы шулдыртозы Ижысь калыкез, - шуэ Надежда Николаевна.Можгаын улӥсьёс эркиямын шулдыр концертъёсын. Ёросын трос калык ансамбль нимез нуллӥсь коллективъёс но нимаз крезьгурчиос. Кылсярысь, «Родные просторы» хор ёросысь ансамбльёслэн кивалтӥсьёссылы мастерской выллем луиз ини. Татын соос ог-огзылэсь адӟем каро, иворъёсынызы, репертуаренызы вошъясько. Уго хоре кырӟаны ветло ёрослэн огпалаз, Нынекын, улӥсьёс но, Ӟуч Пычасысь, районлэн воксё мукет палысьтыз, усточиос но. Собере та коллектив узыр самодеятельной композиторъёсын, кылсярысь, артистъёс но, учкисьёс но туж ярато Кибъялась Александр Андреевлэсь, Нынекысь Иван Смолинлэсь, Вуж Юбераысь Александр Соломинлэсь, Можгаысь Марина Карповалэсь кырӟанъёссэс.Можгаын улӥсьёс котьку шуныт пумитало вить Сергейёсты. Соослэн «Вить кырӟась сюлэмъёс» нимаськись концертазы залын буш интыос уг луо. Уго Вуж Юбераысь Сергей Алексеев, Можгаысь Сергей Созонов, Вуж Каксяысь Сергей Кайсин, Пычасысь Сергей Вотяков но Учаысь Сергей Крутихин шулдыр но ӝож, нёжмыт но эктон гуръёсын, удмурт но ӟуч кырӟанъёсын калыклэсь сюлэмъёссэс асьсэ пала берыктӥзы ини.«Чибори» ансамбльлэн кивалтӥсез, Удмурт Республикалэн «Сӥлы карон» премиеныз пусъем Сергей Крутихин серекъяса шуэ:- Шаерамы вань ук куинь Геняос. Маин ми пӧртэм, лыдмыя соосыз азьпалтӥм ини, кырӟаны быгатонэнымы но бере ум кылиське.Та проект куинь ар ӵоже ужа ини, та дыр куспын калык яратӥз Сергейёсты. Ижын ортчоно концертын но кырӟась пиосмуртъёс паймытозы.Галина Семёнова. Теги: Можга | Лулчеберет |
Виталий Пронин Ижысь Эшъяськон юртын 21-тӥ гудырикошконэ 18 часын ортчоз егит гожъяськисьёслэн «Ингож» бичетэнызы тодматскон. Туэ оштолэзе «Удмурт дунне» газетлэн редакциез Нациосын ужан политикая министерстволэн но «Шунды» огазеяськонлэн юрттэменызы егит гожъяськисьёс понна ортчытӥз «Ингож» семинар. Та семинарлэн емышез - «Ингож» бичет. Соя дунъяны луэ удмурт егитъёслэсь туала литературазэс. Ужрадын чузъяськозы кызьы тодмо луэм авторъёслэн — Б. Анфиногеновлэн, Дарали Лелилэн, А. Шумиловалэн — чуръёссы, озьы ик али гинэ литература сюрес вылэ султэмъёслэн произведениоссы. Бадӟым саклык висъяськоз прозалы: мыньпоттозы Шаркан ёросысь Ю. Туровалэн улонысьтыз зарисовкаосыз, инбам сьӧры вуттозы Пичи Пурга ёросысь Н. Кирилловалэн романтической веросъёсыз. Со сяна, татын лыдӟемын луоз Эгра ёросысь Д. Лекомцевалэн «Вакчиям улон, яке Макем усто пинал луыны» пьесаез. Кылбур, проза, драма вошъяськозы егитъёслэн чуръёссыя гожтэм кырӟанъёсын. Со сяна, асьсэ творчествоенызы тодматозы коми кылбурчи Татьяна Шахова, эрзя Алина Подгорнова но пор Вера Гордеева. "Удмур дунне" Теги: Ингож удмуртдунне | Улон-вылон |
Виталий Пронин Яратӥськод туспуктылыны? Синйылтӥськод пӧртэм культураослэсь чильпырамзэс? Озьыен, «Ӟуч цивилизация» конкурс тон понна! Конкурсэз ялӥз Нациосын ужанъя федерал агентство. «Ӟуч цивилизация» конкурсэ вуэм ужъёс туж дуноесь - соос возьмато Россиысь пӧртэм сэрегъёсын улӥсь калыкъёслэсь утиськись культуразэс, пӧртэм выжыослэсь огазьын улэмзэс. Озьыен, удмурт шӧмо туспуктэмъёс но конкурслэн шыкысаз сюрыны быгатозы.- Конкурс огазея Россиысь калыкъёсты, уте соослэсь культураоссэс, - вера актриса, жюрилэн ёзчиез Ирина Безрукова.- Туала вакытэ котькуд мылкыд карись ассэ туспуктылӥсен ниманы быгатэ. Но со янгыш малпан. Туспуктылӥсь - со художник. Со адӟе сое, мае мукетъёсыз уг адӟо, - шуэ журналист, жюрилэн ёзчиез Михаил Кожухов.Туспуктэмъёсты 5 пумо лэсьтыны луэ. «Ымныръёс» номинациын кутӥсько адямиослэн тусъёссы, соос мед возьматозы калыксылэсь сямзэ. Нимысьтыз дунъяськозы инкуазьлы сӥзем ужъёс. «Бадӟым кунлэн сям-йылолъёсыз» номинацие лэзьыны луэ репортаж выллем туспуктэмъёсты. Соос Россиысь пӧртэм калыкъёслэсь сям-йылолъёссэс, шулдыръяськонъёссэс возьматыны кулэ. «Архитектура но скульптура» номинацие ыстоно зодчество амалэн пуктэм юртъёслэсь яке выль пуктэм коркаослэсь тусъёссэс - но соос одно ик маинызы ке но калыклэсь аспӧртэмлыксэ, вашкала культуразэ возьматыны кулэ. «Калык творчество» ёзэ кутӥсько калык киужъёсты, корка котырез я усточилэсь ужамзэ возьматӥсь туспуктэмъёс.Котькуд номинацие лэзьыны луэ 1-5 туспуктэм. Курон: ужъёс 2012-тӥ ар бере лэсьтэмын луыны кулэ.Ужъёсты дунъялозы тодмо адямиос: Екатерина Рождественская модельер, Ирина Безрукова актриса, Михаил Кожухов журналист, Пьер Броше телеведущий, Антон Ланге туспуктылӥсь но мукетъёсыз.Конкурс кыстӥськоз 2-тӥ куарусёнозь. Соин ик дыртэлэ! Куарусён пумын ортчоз сӥё-дано ӝыт, отын вань вормисьёс сӥлы каремын луозы. | Улон-вылон |
Виталий Пронин Дэбес ёросысь Тыловай муниципал кылдытэтын уло 630 пала адямиос: Тыловайын сяна, Улысьпочинкаын, Урдымошурын, Ягын, Ӟаскоын (Верхний Шудзялуд). Калык ӝожтӥськыса уг улы, веме карыса, лэсьто тымет, каток, стадион… Черк усьтэмын 2016-тӥ арын гуртоослэн но спонсоръёслэн коньдонэнызы. Зол юрттӥськиз ужбергатӥсь Н. Унанян. Тымет но каток Адямиосты сьӧраз валтэ муниципал кылдытэтлэн йырыз Александр Первушин. Воргорон кивалтон биньгозыез 2 но ӝыны ар талэсь азьло кутӥз. Та вакчи дыр куспын трос уж берыктэмын ни: гуртъёсын электрокужымез шыръясь лампочкаос пуктылэмын, Ӟаскоын ву гумыос вошъямын, Тыловайын лэсьто тымет, конькиен нискыланы но хоккеен шудыны каток, стадион... Кызьы верало гуртоос, Александр Виталиевич сямызъя кузё, со Тыловай сярысь сюлмаське аслаз юртъерез сярысь кадь. — Котькыӵе ужын кивалтӥсьмылы гуртысь воргоронъёсмы юртто. Коньдон ӧвӧл бере, мае быгатэ, калык ачиз потыса лэсьтэ, — вера администрациын ужась Людмила Осотова. — Трос аръёс ӵоже катокмы пичи тымет вылын вал. Берло дыре нылпиос но, бадӟымъёс но хоккеен шудыны кутскизы, ваньзы конькиос басьязы. Но тымет вылын ву весь шудэ, сузяны сое секыт, нылпиос канжасько. Туэ калык каток лэсьтыны кутскиз ас кужмыныз. Клуб дорысь площадкаез сузязы, луо вайизы, кылиськон-дӥсяськон, педло потан интыос лэсьтӥзы, тыл кыскизы. Табере Тыловайын улӥсьёс быдэс толалтэзэ уен-нуналэн хоккеен шудозы. Коробкаын инты тырмытэк, оло, бадӟым тыметсэс но сузяны кутскозы. Уго туэ гуртын бадӟым тымет ӵыпиське. — Пруд лэсьтӥськомы, калыкен мадиськыса. Адямиослы со кулэ, соин ик асьсэос бызьыло, мон быгатэмея юрттӥськисько, гурт организациос техниказэс висъяло, — вера Александр Первушин. — Азьвыл гуртамы тымет вал, но 1999-тӥ арын вуэз кошкиз. Со дырысен калык весь вера, пруд кулэ вал шуыса. Корт гумыосмы вань кадь, ойдо, пе, оскалтом ӵыпыны. Труба понӥмы ни, ву лэзёнъёсты лэсьтӥмы. Малпасько, отӥ-татӥ проектъёсы пыриськытозь, чалякгес аьмеос кутскыса лэсьтом. Ӟеч ужлы калык кужымзэ но, уксёзэ но уг жаля, соин ик соизлы-таизлы дэмен коньдон бича. Уго тымет котырын ужез лачак на: котыраз шутэтскон инты лэсьтоно, луо ваёно — городын кадь шутэтскон инты мед луоз. Ву гумыос но сюресъёс Ӟаскоын ву гумыос совето вакытъёсы кыскемын вал ни, берло дыре соос кытӥ-отӥ пасяськылӥзы. Туэ, гурт калыкез ӧтьыса, «Тыловай» хозяйстволэн юрттэменыз, администрация гумыосты вошъян борды басьтӥськиз. Арня куспын ужъёс йылпумъямын вал. Азьвыл калыклэн кужмыныз нылпи садлэн юртэзлэн липетэз воштэмын вал, профнастилзэ басьтыны администрация юрттӥз. Но вань бадӟым сюлмаськонъёс, соосты ас кужмын гинэ берыктыны уг пӧрмы. Гуртоослэн валтӥсь сюлмаськонзы — сюрес.Со герӟа Дэбесэз но Шарканэз.— Милям сюресъёсмы уродэсь, щебенить карыны кулэ, но коньдонмы уг окмы. Коньдон сюресэз возьыны, лымылэсь сузяны, гурт котырмес утялтыса возьыны, турын турнаны гинэ яке силё поттыны гинэ висъяське, — вера Александр Виталиевич. — Улонмес ӟечгес карыны выриськом: азьвылэз глава школа азе стадион лэсьтыны кутскиз, али сое пумозяз вуттоно, бызьылыны сюресъёс кисьтоно. Тулыс гурт шортӥ огъя 500 метр кузьда тротуаръёс лэсьтомы, асфальт пыры вайимы ни. Озьы ке но, сюресъёс но уж ӧвӧл бере, егитъёс гуртысь кошко. Азьланяз администрация куашкан калэ вуэм коркаосты сэрттыны малпа, озьы гурт эшшо но чеберскоз. Клуб но туризм Тыловайысь клублэн юртэз ӝутэмын ни 1890-тӥ арын. Али отын ужаны кышкыт: коръёс вискытӥ тӧл шула, вӧлдэтъёсыз лэзиськемын, шуныт сётӥсь батареяос кышъямын, выжез шудэ, борддоръёс каллен-каллен музъеме ватско… Но, клубе пырыкузы, та шекъёсты куноос уг ик адӟо кадь — чеберезлы гинэ абдрало. Синмез палёмыто борддоръёс вылысь адӟытонъёс, вашкала ӵушконъёс, мукет арбериос. Клубын ужасьёс котькыӵе уж борды мыло-кыдо басьтӥсько. Котьку но котькытын данъяны быгато ас пал адямиоссэс. Татын вордӥськемын Удмуртиысь дано композитор Г. Корепанов-Камский, Удмуртиысь дано артистъёс Ю. Яковлев, Н. Кардапольцев, Ф. Будина, В. Бекманова но мукетъёсыз. Вань Г. Корепанов-Камскийлы сӥзем музейзы. Отын утисько композиторлэн ужъёсыз, фортепианоез но мукет инструментъёсыз. Гуртоос солэсь творчествозэ калык пӧлы вӧлмыто, нимзэ утьыны выро. Кылсярысь, ортчыло калык творчестволы сӥзем ёрос фестивальёс, школаын но нылпи садын — пӧртэм ужрадъёс. 2019-тӥ арын клуб борды шуккемын Г. Корепанов-Камскийлы сӥзем пул. «Ошмес» фольклорной ансамбль композиторлэсь кырӟанъёссэ кырӟа. Татын 3 кужмо коллективъёс вань: со Тыловайысь «Ошмес», «Завалинка» но Улысьпочинкаысь «Мылысь-кыдысь». Соос ас пуртыязы уг пӧзё, 2-тӥ арзэ ни машинаосы пуксё но асьсэ но бускель ёросъёсы гастрольёсын ширто. Клублэн юртэз пуктэмын 1890-тӥ аръёсы. Ку луоз вылез — тодмо ӧвӧл.— Ми котьку бадӟым малпанъёсын улӥськомы, — шуэ клублэн кивалтӥсез Нина Перевозчикова. — Толалтэ туризмен выриськомы, «ЛымыПог» фестивалямы быдэс элькунысь калык вуэ. Туризмез азинтоно! Со понна, конечно, кулэ выль клуб. Соку ми толалтэ но, гужем но калыкез ӧтчаны быгатысалмы, элькун программаосы пыриськысалмы. Г. Корепанов-Камскийлэн вордскем музъем вылаз эшшо но бадӟымгес фестивальёс, пумиськонъёс ортчытъясалмы. Калык таяз клубамы уг тэры. Городлэсь ми кыдёкын улӥськомы, туж потэ сценамы вылэ бадӟым артистъёсты ӧтеммы. Ми, нокытчы но потатэк, театрын кадь, гуртамы ик концертъёс учкыса пукысалмы. Гурт калык клубез туж вите. Нош шаерысьтымы Лулчеберетъя министерство валэктон сётэ: Россиысь Культурая министерствое вазиськемын, 2021-тӥ-2023-тӥ аръёсы шаерысьтымы культурая юртъёсты тупатъяны но выльёссэ пуктыны уксё курыса. Тыловайын культурая юртэз лыдэ басьтозы, 2022-тӥ арлы планэз лэсьтыку. Мария Векшина | Иворъёс |
Виталий Пронин Россиысь Ужъя министерство юалляськон ортчытэ, вордӥськись пиналъёслэсь лыдзэс будэтон понна мар карыны кулэ шуыса. Анкетаын анай капитал, трос нылпиё семьяослы пуктӥськыны дунтэк музъем висъян но мукетыз сярысь юанъёс вань. Юалляськонэ пыриськон понна пыре татчы: www.rosmintrud.ru/social/14УД Туспуктӥз А. Горбунов | Улон-вылон |
Виталий Пронин Биатлонэн, куасэн бызьылонэн ӵош асьме республикаын, оло, выльысь улӟоз мотоспорт. Талы осконэн радъяськизы Россиысь ДОСААФ-лэн кубокез понна ӵошатсконъёс. Котьку сямен соос ортчизы Гракын, Россиысь ДОСААФ-лэн кивалтӥсезлэн Сергей Маевлэн вордскем палъёсаз.Ӵошатсконэ вуылӥзы Башкортостанысь, Чувашиысь, Пермьысь, Самара, Киров улосъёсысь но мукет интыосысь 100-лэсь ятыр спортсменъёс. Удмуртиысь мотоциклистъёс пӧлазы чик но ляб ӧз адӟиське. Угось кык питрано эшъёссы ӵыжак-вылесь. Туэ февраль толэзе гинэ соосты кузьмазы Президент Александр Волков но генерал-полковник Сергей Маев. Спортсменъёсмылы ёзвиоссэс-быгатонлыкъёссэс кыдатон инты но табере вань - Ижысь аэроклуб бордын усьтэмын пиосты визьноданъя но армилы дасянъя центр. Со ик бурд улаз басьтӥз мотоциклистъёсты.Ӵошатсконъёсты сӥё-дано усьтонэ вуылӥзы республикаысьтымы вылӥ кивалтӥсьёс. Президент Александр Волков спортсменъёслы вольыт сюресъёс сӥзиз, асмелэнъёсызлы оскемзэ вераз. Ӵушкась шунды ӧз кышкаты учкисьёсты но - оло, быдэс Грак но артэ ёросъёсын улӥсьёс тымиськизы трасса дуре. Спортсменъёс гинэ ӧжытак тулкымъяськизы: уз азьтэмъяське меда питрано эшъёссы, кызьы меда пумиталоз со-осты сюрес?Ӵошатсконъёсты, сюлэмъёс шымырскытэк, учкыны ӧз луы. Нырысетӥ спортсменъёс сюрес вылэ омырскем бере ик трасса вадьсын пурӟиз тузон гурезь. Берло радъёсын ширтӥсьёсты адӟыны уг луы. Кин палдӥз, кин азьпала потӥз - ваньмыз сураськиз. Спортсменъёс оско ас кужымзылы, чиданзылы, питрано эшсылы...Но со сяна кулэ на удалтон! Та рад со учкиз Москваысь спортсменъёс пала. Дас ньыль команда пӧлын нюръяськыса, нырысетӥ но кыкетӥ интыосты шоркарысь мотоциклистъёс кайпалтӥзы. Удмуртиысь спортсменъёс луизы сизьыметӥ. Сокем урод ӧвӧл, лулӟизы тренеръёсмы, асьмелэсьсэ басьтом вуоно ӵошатсконъёсын...Гракъёслэн мукет лулӟылонзы: эх, табыдӟа ӵошатсконъёс ортчытӥськом, нош асьмелэн спортсменъёсмы ӧвӧл...- Тренеръёсмы вань, ворттылыны мылкыд карисьёс но шедёзы, - вераз ДОСААФ-лэн Грак ёзысьтыз визьноданъя но спортъя центрен кивалтӥсь Анатолий Лукин. - Вазен аръёсы таӵе ӵошатсконъёсы пыриськылӥськом вал. Но мотоциклъёсмы вужмизы. Зэм, осконмы нош ик ӝуатскиз: Сергей Маев ёросмылы вить транспорт сӥзиз!Элина Васильева. | Спорт |
Виталий Пронин 21-тӥ тулыспалэ дуннеын пусъё Анай кыллэсь нуналзэ. Солы сӥзьыса, 26-тӥ тулыспалэ Можга ёросысь Кватчи культура юртын ортчоз «Сизьым бурдо тӧдьы сяська» вожвылъяськон. Дышетӥсьёс Е. Семёнова но Н. Владимирова оско: Е. Короткина школазэ возьытэ уз уськыты.Та конкурсэз радъяло Кватчи школаысь удмурт кылъя дышетӥсьёс Наталья Арсентьевна Владимирова но Елена Витальевна Семёнова. Елена Витальевна (со ик школалэн директорез но) верамъя, Анай кыллэн нуналэзлы сӥзьыса, соос арлы быдэ пӧртэм ужрадъёс ортчытъяло. Туэ малпазы доразы ёрос конкурс лэсьтыны. Асьсэос ик программазэ кылдытӥзы, сценарий гожтӥзы но ёросысь мукет школаосы вазиськизы, ӵошатсконэ пыриськыны ӵектыса.- Ми огкутскемен кык кечез кутыны малпамы. Вожвылъяськон сӥземын Анай кыллэн калыккуспо нуналэзлы, но матэктэ ини 8-тӥ Март но. Соин ик конкурсын асьсэлэсь визьмо луэмзэс возьматыны дэмламы 7-тӥ-11-тӥ классъёсысь нылъёслы. Котькуд школаысь ӵошатсконэ пыриськыны быгатэ одӥг ныл. Туннэ нуналлы 11 мурт мылкыд кариз ини «Сизьым бурдо тӧдьы сяська» конкурсэ пыриськыны, - шуэ Елена Витальевна.Малы одно ик тазьы нимаське вожвылъяськон? Дышетӥсьёс верамъя, конкурс сизьым люкетлэсь. Ужрад кутскон азьын соослэн сяськазы тӧдьы луиз ке, ӵошатскон йылпумъяськыку, со турлы буёлъёсын кисьтаськоз ини.- Эн малпалэ, конкурсмы «Чеберина» выллем уз луы. Татын котькуд люкетаз нылъёсмы визьмо луэмзэс возьматозы. Кылсярысь, нылпиослэсь туала амалъёсты уже кутыны быгатэмзэс дунъялом. Асэнызы тодматыкузы, сцена вылэ уз потэ. Визитказэс соос дасяны кулэ видеопрезентация амалэн. «Кытын? Ку? Мар?» люкетаз шаермылэн историезъя, сям-йылолъёсъя юанъёс малпамы. «Визь погъёс» люкетаз удмурт кылъёсты ӟеч тодэмзэс эскером, шуом, губи нимъёсты. Амало луэмзэс но чаклаломы. Туж паймымон яке валантэм юанъёслы валэктон сётыны куромы, КВН-ын сямен, - шуэ Наталья Арсентьевна.Котькуд вожвылъяськон вискын сцена вылэ поталозы удмурт произведениосысь тодмо геройёс. Соос, ужрадэз нуэм сяна, учкисьёслэсь но визьзэс мертаны вуттозы, залын пукисьёсын удмурт шудонъёсын шудозы. Та конкурс сярысь тодэмзы бере гуртысь арлыдоос «Губияны ветлом» сценка возьматыны мылкыд каризы. Кватчи школалэсь данзэ утёз 8-тӥ классын дышетскись Екатерина Короткина. Со шуэ:- Мон дышемын ини пќртэм конкурсъёсы, олимпиадаосы пыриськыны, соин ик таизлэсь но уг кышкаськы, сценалэсь уг возьдаськиськы.Галина Семёнова Туспуктӥз А. Горбунов Теги: анайкыл Можгаёрос | Улон-вылон |
Виталий Пронин Россиысь котькуд адями Тазалыкез утёнъя министрлы М. Мурашколы юан сётыны быгатоз коронавируслы пумит вакцина сярысь. Меӵак эфир кутскоз 16 часын. Акциез радъяло #Мывместе проектысь но «Знание» обществоысь адямиос. Трансляция ортчоз https://covid.znanierussia.ru сайтын но https://vk.com/znanierussia «Вконтакте» группаяз. Юанъёсты азьлапал ыстыны луоз та сайтъёсы пуктэм формаосы гожтыса. Тужгес сюлмаськытӥсьёсызлы валэктонъёс чузъяськозы меӵак эфир дыръя. Озьы ик та сайтъёсысь тодыны луоз, мар верало но малпало вакцина сярысь Россиысь тодмо врачъёс, тодматскыны луоз медицина удысын эскеронъёсын но трос мукетыныз. Сергей Захаров | Иворъёс |
Виталий Пронин [tab title ="Выль номер"][/tab]Потӥз выль номер. Мар сярысь со вера? - Тодон-валан нунал. Кызьы нылпилы дышетскыны юрттоно? Мар яра, мар уг яра, валэктэ Ижысь нылпи психолог Наталья Малкова. - Ар кутске сентябре. Тӧр шорын - Педагогикая элькун колледжысь дышетӥсь Светлана Танаева. - Сюлэм яратэ "5" лыдпусэз. Сарапулын ортчиз таза улонлы сӥзем форум. - Сьӧлтаос гажало ортчемзэ. Кылем кӧснуналэ Сьӧлта черкогурт пусйиз 420 ар тырмонзэ. - Кам шур гочатӥз чебереныз. 2007-тӥ арын гужем Камбаркаысь Шолья черкогуртын кино пуктӥзы. Тодады вайытӥськом, "Удмурт дунне" газетэз тӥ басьтыны быгатӥськоды "Удмурт дунне" газетлэн редакциыстызы (К. Маркса урам, 274-тӥ юрт). Озьы ик али мынэ 2017-тӥ арлы гожтӥськон. "Удмурт дунне" | Иворъёс |
Виталий Пронин Бадӟым сюресозь 3 иськем люкаськоз.Можга ёросысь Вуж Юбера гуртэ шумпотон вуиз: гуртсы пумысен федерал трасса дорозь асфальт кисьтӥзы. Кылем арня пумын сое усьтонэ пыриськиз Удмуртилэн Тӧроез Александр Соловьёв.Бадӟым сюресозь 3 иськем люкаськоз. Юберае рейсовой автобус лэземын ӧвӧл, сюрес нӧд. Александрово гурт поселенилэн кивалтӥсез Михаил Бузанов верамъя, Юбераын 340 кузя улӥсез. Ваньзы машина воземенызы ушъяськыны уг быгато. Соин Можга городозь вуыны туж шугъясько. Михаил Вячеславович туннэ ёросысь кивалтӥсьёсын вераське гуртозь рейс усьтон пумысен. Гуртоос солы туж шумпотысалзы. Уката ик али асфальтсы кылдӥз.- Улонмы ик шулдыргес луиз кадь, - шуэ Михаил Бузанов. - Гуртоос бен урам кузя но асфальт возьмало. Но сюресмы воксё ветлонтэм ӧвӧл на.Ёросын туэ 7 сюрес лэсьтэмын. Ваньмыз со «Удмуртиысь сюресъёс» программая.- Можга ёрос - шаерамы огез адӟем карымонэз, - сюрес усьтонысен шуиз Александр Соловьёв. - Гуртоос ужаны быгато. Соослэсь улон-вылонзэс капчиятон - ми вылын. Туэ шаерамы нырысьсэ 100 иськем гурт сюресъёсты выльдыны быгатӥмы. Таӵеез берло 10 ар ӵоже ӧй вал на.Елена Сараматова Туспуктӥз А. Поздеев | Улон-вылон |
Виталий Пронин hronika.infoДуннеын Клинтон яке Трамп? Америкалэн президентэз Барак Обама быръёнъёсын Хиллари Клинтон нылкышно политик понна дурбасьтэмзэ вераз. Америкаын улӥсьёс туэ шуркынмон толэзе быръёзы 45-тӥ президентсэс. Та вожвылъяськонэ Б. Обама пыриськыны уг ни быгаты. Со пусйиз: Х. Клинтон усто кивалтӥсь луыны но Америкаез азьлань валтыны быгатоз. Та вакытлы бадӟым пукон понна вожвылъяськонын азьпал радын мыно: Республиканской партилэсь миллиардер Д. Трамп, Демократической партилэсь Х. Клинтон. Юалляськонъёс возьмато: Х. Клинтон понна куаразэс сётыны дась 46 процентэз бырйисьёс, нош Д. Трамп понна - 33 процентэз. Вераны кулэ: Хиллари - США-лэн 42-тћ президентэзлэн Билл Клинтонлэн кузпалыз. Тросэз тылпуос пото турын кенжем бордысь. Туспуктэм: А. ГорбуновРоссиын Гомало тэльёс Ортчем нуналъёс ӵоже гинэ Дальний Востокын 9 сюрс гектар пала нюлэс ӝуаз. Россиысь Нюлэс хозяйствоя федерал агентстволэн кивалтӥсез Иван Валентик ивортэмъя, ортчем 10 ар ӵоже горд атас но йыртэмасьёс 2-3 миллион гектар сикъёсты изъянтӥзы. Берло дыре писпу погыръямен йырин арлы быдэ ыше 1 миллион гектар нюлэс, эшшо ог 300 сюрс гектарзэ быдто тылпуос но писпуосты сиись нымы-кибыос. Горд атаслы кузёяськыны муг сётэ куазь но: туэ трослы йылӥзы ӵашйыса нюлэс гомӟон учыръёс. votkinskda.ruУдмуртиын Кадетъёс уялозы пыжъёсын Воткинскысь кадет корпус бордын кылдоз Санкт-Петербургысь парус спортъя академилэн филиалэз.Та проектэз улонэ пыӵатон поннфа Удмуртие вуизы Санкт-Петербургысь парус спортъя академилэн директорез Т. Бородина, яхт-клублэн кивалтӥсез В. Любомиров но судостроениея «Полтава» огазеяськонлэн директорез А. Грошиков. Владимир Любомиров пусйиз: парус спортэн вырыны одно ик зарезь кулэ ӧвӧл. Воткинскын вань парус спортъя клуб. Но солэн лицензиез ӧвӧл пиналъёсты дышетыны. Нош Удмуртия но Санкт-Петербург куспын гожтэм огкыл юрттоз та но мукет проектъёсты азинтыны но шаерамы выль инвесторъёсты шедьтыны.Галина Семёнова Теги: Дуннеиворъёс | Иворъёс |
Виталий Пронин Зар-Медло гуртлы 260 ар тырмонэз пусъён быдэс нунал кыстӥськиз. Шунды ӝужамлэсь азьло ик шур дуре люкаськизы чорыгасьёс «Зарни чорыг» ӵошатсконэ. Гуртоос кӧлыны ярато вылэм, лэся, — чорыг сиыны малпасьёс трос ӧй вал. Но пумен калык люкаськиз мини-футболъя ӵошатсконэ. Зар-Медлое лыктӥзы быдэс районысь 7 командаос, ӟырдыт ӵошатсконын вормизы кузёос. «Эшъёс ке вань» концерт сярысь веранэз ик ӧвӧл ни — шаерысьтымы тодмо артистъёсты учкыны лыктӥз пичиез но, бадӟымез но. Ӝытазе дискотека бере инмез югдытӥз салют. | Иворъёс |
Виталий Пронин Та спортъя вожвылъяськон гужем Гурт шудонъёсын 2 ар талэсь азьло выльысь улӟытэмын вал. Со котьку сямен туж яркыт, пӧсь ортче. Триатлонэн вырисьёсты корт адямиос юнме шорысь уг шуо. Спортсменъёслы одӥг кадь кужмо луэмзэс 3 амалын возьматоно: 200 метре уяно, 6 иськем великен ортчоно, 2 иськем пыдын бызьылоно. Туэ спортсменъёслы куазен ӧзгес удалты: пӧсьтолэзь ке но, куазь салкым возиське, дырын-дырын гинэ пиштылӥсь шунды вуэз шунтыны ӧз вутты. Озьы ке но корт адямиос шуг-секытъёс, уката ик куазь азьын, уг куасалско. Озьы стартэ потӥзы 40 пала спортсменъёс. Соосты учкыны вуизы 1000 пала адями. Нимаз вожвылъяськизы 18-39 аресъем но 40 ареслэсь бадӟымгес таза улонэз гажасьёс. Нырысетӥосыз пӧлын кужмоез вал Алнаш ёросысь Сергей Захаров, кыкетӥосыз пӧлын Можга ёросысь Алексей Андреев. Ангелина Снигирёва Тускпуктэмъёсыз авторлэн | Спорт |
Виталий Пронин Можга ёросысь Быдӟымсурд гуртысь пиналъёслэн кема витем нуналзы вуиз: школа усьтӥськем дырысен нырысьсэ тупатъямын спортзалзы. Табере со городысь школаосын кадь: туала но югыт. Можга ёросысь Бадӟымсурдысь школаын спортзал выльдэмын "Нылпи спорт" проект чотын.Туспуктэм mozhga-rayon.ru сайтысь.Спортзал выльдэмын «Дышетон» нацпроектлэн «Пиналлэн вормонъёсыз» программаез улсын, озьы ик юрттэт висъяськиз «Огъя Россия» партилэн «Нылпи спорт» проектэзъя но. Можга ёрос муниципал кылдытэтлэн администрациез ивортэмъя, туэ ёросын тупатъям-выльдэм спортзалъёс пӧлын Быдӟымсурдысез 14-тӥез луиз. Сое сӥё-дано усьтон ортчиз та нуналъёсы. Отчы пыриськизы «Огъя Россия» партилэн Удмурт ёзэзлэн исполкомезлэн кивалтӥсез Андрей Макаров, «Нылпи спорт» проектэз элькунамы быдэстон понна кыл кутӥсь Марат Зиятдинов, озьы ик Можга ёрослэн администрациысьтыз кивалтӥсьёс, гуртысь нылпиос но анай-атайёс. - Школамы усьтӥськемын 1977-тӥ арын, - вера Быдӟымсурд школалэн кивалтӥсез Лариса Иванова. - Со дырысен спортзалмы одӥг пол но тупатъямын ӧй вал. Выж пулъёсыз ломдылэмын, борддоръёсысьтыз штукатуркаез куашка вал ни. Вӧлдэтэз но уродмемын, тыл мырдэм пиштылӥз, пеймыт вал спортзаламы. Пиналъёсты отчы лэзьыны ик кышкаллямы ни. Та проектъёс быдэсъясько шуыса тодэммы бере гожтэтъёсын вазиськимы. Нырысь ик лыдэ басьтӥзы школаямы дышетскисьёслэсь спорт удысын вормонъёссэс. Нош соос милям лачак, тужгес но ӝӧк выл теннисъя. Куд-ог пиналъёслэн сомында медальёссы, чыртыязы ошид ке, мырдэм вормозы. Шуыны луоз, пиналъёс асьсэос сюлмаськизы спортзалзэс выльдыны. Физкультурая но спортъя секциосты нуисьлэн Виктор Боткинлэн но мылкыдыз ӝутскемын: выльдэм спортзалэ эшшо тросгес нылпиос кыстӥськозы. В. Боткин дышетэ ни 42 ар ӵоже, пиналъёсыз вормисе потыло шаерамы но, палэнын ортчылӥсь ӵошатсконъёсын но. Туэ школаосысь спортзалъёсты выльдонлы трос уксё висъямын. Такем шӧдскымон юрттэт азьвыл ноку но ӧз висъяськылы, пусйиз дышетонъя но наукая министр Светлана Болотникова. Гуртысь школаосты тупатъянлы гинэ келямын 740 миллион манет, нылпи садъёсты выльдонлы - 344 миллион котыр. «Нылпилэн вормонъёсыз» программая выльдэмын школаосысь 23 спортзалъёс. Та уж азинтэмын луоз, пусйиз министр. Елена Тугашова | Спорт |
Виталий Пронин Гостиницаослэн вылӥ дунъёссыя быдэс дуннеысь городъёс пӧлын Москва 3-тӥ интые шедиз. Шоркарысь отельёсын одӥг уй понна шорлыдын 6 сюрс 996 манет курозы, со 2,6 процентлы вылынгес, кылем арысь дунъёсын ӵошатыса.1-тӥ интыын та списокын - Нью-Йорк. Америкалэн шоркараз 1 уй понна тыроно луоз 9 сюрс 700 манет. 2-тӥ интыын - Сидней. Отын номер понна куро 7 сюрс 503 манет.Озьы ик гостиницаослэн вылӥ дунъёссы Сингапурын (6 сюрс 839 манет), Лондонын (6 сюрс 775 манет), Рио-де-Жанейроын (6 сюрс 625 манет), Парижын (6 сюрс 598 манет), Цюрихын (6 сюрс 108 манет), Гонконгын (5 сюрс 361 манет) но Амстердамын (5 сюрс 325 манет).Туспуктэмез: development-spb.ru Теги: дунъёс Москва | Иворъёс |
Виталий Пронин Толон Удмурт Республикаысь Правительстволэн Тӧроезлэн воштӥсез, информатизацияя но связья министр Владимир Перешеин ивортӥз универсальной электрон картаосты (УЭК) вӧлмытон уж сярысь.Туэ 1-тӥ январьысен калыклэсь кутӥсько УЭК-ез басьтонъя вазиськонъёс.Кызьы иворто информатизацияя но связья министерствоысь специалистъёс, та дырлы электрон картаосты басьтыны мылкыд карыса вазиськиз ни 130 адями. Специалистъёслэн чакламзыя, арлэн пумозяз куриськонъёслэн лыдзы 50 сюрсозь йылыны кулэ.- Та дырлы универсальной электрон карта пыр ваньзэ-ӧвӧлзэ 203 услуга пӧлысь басьтыны луэ 105-сэ, - веранзэ мытӥз министр Владимир Перешеин. - Шуом, адями мылкыд кариз та картаез та вакытэ басьтыны, нош бӧрысь, кылсярысь, туэ ар куспын соя сётӥськись кун услугаослэн лыдзы шӧдскымон йылӥз. Солэн карта вылаз выльёсыз пусйиськытэк кылизы ук.Но номыр кышкытэз ӧвӧл: выль услугаосты карта вылэ гожтыны курыса, вазиськоно нимысьтыз усьтэм центръёсы. Соос ужзэс радъялозы шаерысьтымы котькудаз муниципал кылдытэтын. Картаез лэсьтон дыр 3 арня пала кыстӥське. Отчы пыртэмын адямилэн вань сямен ик даннойёсыз: паспортэзъя тодметъёсыз, полис, ИНН, пенсиосъя свидетельство но уно мукет. Таӵе картаос пыр, дорысь потатэк, пӧртэм юрттэт басьтыны луэ.Шуом, эмъясь доры гожтӥськыны яке кыӵе ке кулэ луись документ басьтыны. Таӵе амал нырысь ик юрттоз коррупциез быдтыны, кузьмаськонлы пум поныны, - шуиз со.Министр ӧз ваты: УЭК-осты дасян но уже кутон секытэнгес радъяськоз гуртъёсын. Кылсярысь, 1 сюрс 300 пала гуртъёс пӧлысь 209-аз Интернет вуэмын ӧвӧл ай. Таиз, валамон, пыд пуктоз картаосты дасян, соосты уже кутон ласянь но. Но та ласянь юрттыны дасесь телефон операторъёс.Кылсярысь, та уже пыриськыны дась Теле2 огазеяськон: со дась 600 сюрс манетсэ сётыны, кыӵе ке гуртысь бюджет учреждениын Интернетэз дэмен радъян вылысь. Со сяна, та уже кыскемын луозы гуртъёсын почтаос но: соос пыр озьы ик сётӥськозы электрон услугаос.Та дырлы УЭК-осты дасяны басьтӥськиз Сбербанк. Нырысьёссэ 1 но ӝыны сюрс картаосты та огазеяськон дасялоз дунтэк. Но азьланяз соосты поттыны республикалэн кисыысьтыз уксё шедьтоно луоз. Но таӵе картаез поттон дунтэм уг сылы - котькудӥз ог 400-450 манет тыр усе. Шаерамы улисьёсты лыдъяно ке, бюджетамы та ужлы кӧня коньдон шедьтоно луоз - кӧшкемыт лыдпус!Министр Владимир Перешеин мылкыдзэ шарая: Татарстан кадь кужмо республика но та пумысен чабкиськиз - электрон картаосты калыксылы поттон укыр дуно усёз. Нош со вие ик законыны пусъемын: туэ УЭК-ез дасян адямилэн мылкыд каремезъя быдэстӥське ке, вуоно арын та уж обязательной луоз. Нош бюджетмы такем бадӟым ныпъетэз уз вормы. В. Перешеин осконзэ вераз: федерал центр та сярысь тодытэк-валатэк уг улы, соин ик, малпасько, законэ туэ воштонъёс пыртэмын луозы - картаосты адямилы быдэ одно ик дасян дыр нуйтэмын луоз.Та картаос туннэ нуналлы лэсьтӥсько адямилэн мылкыд каремезъя гинэ, - веранзэ азьланьтӥз министр. - Та дырлы вань ини солы пумитъяськисьёс. Таӵеос пӧлын тужгес но трос мӧйыос, озьы ик осконзы ласянь та воштӥськонлы пумит луисьёс. Угось адямилэн туспуктэмезтэк, гожтӥськемезтэк УЭК-ез дасяны ум быгатӥське. Но котьма ке но, улон азьлань мынэ. Соин ик амалтэк электрон амалъёс вылэ выжоно луомы. Со - дырлэн-вакытлэн куронэз. Кылсярысь, ог 5 ар ортчыса, улонэ пыӵаны кутскозы электрон паспортъёс, - шуиз со.Пусйыны кулэ, универсальной электрон картаос матысь дыре вӧлмозы быдэс кунамы. Та ужрадэз ӟеч но ӝог быдэстон ласянь Удмурт шаермы вань улосъёс пӧлын 13-тӥ интыын. УЭК-осты поттон борды юнматэмын Россиысь Сбербанк.Елена Никитина Туспуктэмез: izhlife.ru | Иворъёс |
Виталий Пронин Л. ФилипповаПермь улосвылысь Чайковский карысь «Зарни сӥзьыл» удмурт ансамбль пыртэмын Россиысь творческой коллективъёслы сӥзем «Богатство России» энциклопедилэн I томаз. Оштолэзе та книгалэн презентациез ортчиз Мокваысь Быдӟым ожлы сӥзем музейын. Отчы ӧтемын вал удмурт коллективлэн кивалтӥсез Людмила Филиппова.«Богатство России» энциклопедиысь шедьтыны луоз ог 200 ансамбльёслэсь историзэс, туспуктэмъёссэс но контактъёссэс. Книгаез поттӥзы «Возрождение» фондэн кивалтӥсьёс но «Единство России» эктонъя тодмо фестивалез радъясьёс Ирина но Алексей Соколовъёс. Та издание азьланьтӥське на. Теги: Зарнисзьыл Пермьулосвыл энциклопедияБогатствоРоссии | Иворъёс |
Виталий Пронин Ижкарысь Гуманитарной но 29 номеро экономико-математической лицейёс Россиысь тужгес усто шор ёзо дышетскон интыос пӧлы пыртэмын. Рейтинг лэсьтэмын кунысь лицейёс но колледжъёс пӧлын, кудъёсыз пӧртэм ӧръёсъя мур тодон-валан сёто.Огъя рейтинге Россиысь 24 улосвылъёсысь 940 дышетскон интыос шедизы. 43-ез соос пӧлысь - Удмуртиысь: Ижкарысь, Сарапулысь, Воткаысь, Можгаысь, Глазысь, Камбаркаысь, Дэриысь, Якшур-Бӧдьялась, Пичи Пургалась, Италмасысь, Чутырысь.Экономико-математической лицей 15-тӥ интые сюриз, Гуманитарной лицей - 22-тӥ чурын.РИА Новости пусъемъя, рейтинг лэсьтыку, чакламын дышетонлэн условиосыз но емышъёсыз, котькуд нылпилэн быгатонлыкъёссэ нимаз азинтыны луонлыкъёсыз.Туспуктэмез: udmfoto.ru Теги: дышетон Ижкар Удмуртия | Иворъёс |
Виталий Пронин Е. ИсинбаеваШестэн тэтчась Елена Исинбаева ивортӥз, Москваын ортчоно капчи атлетикая дунне чемпионат бере карьеразэ йылпумъялоз шуыса. Со чемпионат ортчоз «Лужникиын» 10-тӥ августысен 18-тӥ августозь.Елена Исинбаева - 2004-тӥ но 2008-тӥ аръёсысь Олимпийской чемпионка, Лондонысь Шудонъёслэн 2012-тӥ арысь призёрзы. Со 28 дунне рекорд пуктӥз! Берпуметӥез рекорд но Исинбаевалэн - 5 м 6 см.Туспуктэмез: www.ntv.ru Теги: капчиатлетика спорт | Спорт |
Виталий Пронин Пичи студие люкаськизы пӧртэм артистъёс: кин ке вашкала крезьгурез улӟытэ, кин ке аслэсьтыззэ малпа, нош кин ке туалазэ вашкалаеныз быгатыса огазея... Ваньзэс бичаз «Кубыз-фестиваль». Удмурт театрысь актёр С. Антонов кубызэн шудэ. Туспуктӥз Антон Обухов25-тӥ июле Ижысь «Арт-резиденция» но азьветлӥсь Дарали Лели онлайн амалэн ортчытӥзы «Кубыз-фестивалез». Со сӥземын фольклорлы, удмурт крезьгуро инструментъёслы, туала крезьгуран амалъёслы. Тунсыко формат, уно камераос, котькуд артистэз, инструментэз матысен учкыны пӧрмиз... Ужрадэз ортчытӥсь команда вала, мар но кызьы кароно, учкисьлы эфир тунсыко мед пӧрмоз шуыса. Фестивалез компьютерлэн я телефонлэн экранэз пыр учкиськод ке но, омыраз копак выйиськод. Кулэ ук лыктыны малпан, крезьгур гожтон студиез куасьмем борщевикен чеберъяно шуыса! Потэ, артистъёс сикын кырӟало. Нош борддор вылысь куэм кесэгъёс, Чудья Женилэн «Удмурт рейв» сериысьтыз суред, выжлёгетъёс астэ дорын кадь шӧдыны юртто. Сэргын ошемын кубыз, туннэ со — тӧр шорын. 5 часъем эфирез мытӥз «Айкай» театр. Кубыз шудэмъя артистъёс эктӥзы: син азе пуксиз, лымшор удмуртъёслэн парен эктонзы, тани соос яратонэз ваче эктон пыр возьмато. Вашкала крезьгурлы сӥзем люкетын кырӟазы но удмурт кылык инструментъёсын шудӥзы Можга ёросысь «Алача», Ижысь «Азвесям» ансамбльёс, Антон Васильев но Вероника Фёдорова, Юлия Павлова, Катерина Кенjали. Пӧртэм крезьгуро инструментъёс, огазе кариськыса, куара сяна, кыӵе ке кужым но учкисьлы кузьмазы. Кылсярысь «Азвесям» ансамбльысь нылкышноос огвакытэ шудо крезен, кубызэн, узьыгумыен, дымбырен, вылазы — удмурт дэремъёс. Туж синмаськымон! "Кубыз" фестивальысь трансляция: Анатолий Ишмуратовлэн быдэс семьяез кубызэн шудэ. — Милям 4 кубызмы: аслам, пиелэн, нылылэн, внучкаелэн, — вераз Анатолий Васильевич. — Атае но кубызэн шудэ вал, та инструментэз яратон мыным солэсь ик паласькиз. Семьяеным, балтач удмуртъёслэн кырӟанъёссы вылэ пыкъяськыса, асьмеос гуръёс пӧрмытъяськомы. «Кубыз-фестивальын» Анатолий Васильевич пичи внучкаеныз Виктория Новиковаен шудӥз. — Яратӥсько песятаеным выступать карыны, — шуиз Вика, — ачим флейтаен шудӥсько, пӧртэм калыккуспо ӵошатсконъёсы пыриськылӥсько, трос вормонъёсы вань ини. Вашкала люкетэз ворсаз фин-угор шаманъёслэн оркестрзы. Отын шудӥзы Кучыран Юри, Жон-Жон Сандыр но Чудья Жени. Соослэн крезьгурзы аспӧртэм, дауръёслы берлань вуттэ ке но, туала люкет азьын ӵапак соослы сцена вылэ потоно вал кадь, угось Чудья Жени огшоры кубызэн ӧз шуды, кияз электронной кубыз кутӥз, ачиз ик сое лэсьтэм. Озьыен, вашкала инструмент улонзэ выль сямен азьланьтэ. Туспуктӥз Антон ОбуховФестивальлэн туала люкетэз огинэ бичаз тунсыко егит артистъёсты, соосты удмурт андеграунд шуыны луоз: паськыт аудиторилы тодмоесь ӧвӧл, сюлэмзылы матын луись крезьгур шудо... Тросэз соос пӧлысь егитъёслэн «Юмок» театразы пырисько: Туръялыс (Дарья Никитина), Мария Даниц, shoozymade (Денис Максимов), Евгения Аркова, Пушнер (Анастасия Рысаева), Светлана Зайцева, Кирилл Кириллов... Син шоры йӧтӥзы Kӧt Kubitz группа, post-dukes проект. Татын ик чузъяськизы удмурт поп-хитъёслы каверъёс. «Палас» группаысь нылъёс Анастасия Рысаева но Мария Бочкарёва ӵош дышетскизы школаын но, культурая колледжын но, соку ини тодмо удмурт кырӟанъёсты ас сямынызы быдэстыны ярато вал. Настя но Маша экспериментъёслэсь уг кышкало: кин Александр Леонтьевлэсь «Ёк-коколёк» кырӟанзэ джаз шӧмын быдэстоз на? — Александр милемлы гожъяз, кавермес кылэм, кельше, пе, эшшо лэсьтэ на, — вераз Мария Бочкарева. — Малпасько, тазьы «шузияськеммылы» нокинлэн вожез уз поты, кырӟан уродгес уг луы ук. Фестиваль ӵоже Александра Ижболдина суредаськыса пукиз, пӧрмем ужезлэсь стильзэ «кубызм» нимаз. — Крезьгурез кылзӥськыса, син азе пӧртэм образъёс пуксё, — вераз суредась, — полотноысь пусъёс, символъёс пыр 2 кышномуртэз, кубызлэсь туссэ адӟыны луэ. Туала югдурен сэрен онлайн фестивальёс, концертъёс акыльтыны вуизы ни ке но, рос-прос радъям удмурт ужрад уггес тырмы вал. Шуыны луоз, «Кубыз-фестиваль» югдурез тупатӥз. Эфирез 11 сюрслэсь трос мурт учкиз. Люкаськысал меда сомында адями улэпкын фестивалез учкыны? Мария Емельянова | Лулчеберет |
Виталий Пронин Тылпу потыса, бырыны шедизы 3 но 5 аресъем пиналъёс. Соослэн анай-атайзы вылэ уголовной уж ӝутэмын. Следовательёс тодӥзы ни: нылпиос асьсэ коже кельтэмын вылэм, анай-атайзы ӵукна ик кошкиллям, ӧссэс ӵогаса кельтӥллям. Со вакытэ 5 аресъем пияш но 3 аресъем нылаш тылын шудӥллям. Туннэ нуналлы Уголовной кодексысь 109-тӥ статьяя (2 но солэсь тросгес муртэ малпатэк быдтэм понна) уголовной уж ӝутэмын. Эскеронъёс азинтӥсько, следовательёс та учыръя вань чыры-пырыосты тодыны туртто на. Элина Кумачёва | Югдурез утён |
Виталий Пронин Ижын эскеронъёс умой ортчизы ке, 112 номер борды шаерысьтымы мукет городъёс но ёросъёс итӥськозы.21-тӥ феврале Ижевскын ужаны кутскиз шуге-леке шедем муртъёслы юрттэт сётонъя 112 номер.Та номер эскерон вылысь вазенгес ик ужаны кутскиз ни вал. Отчы жингыртӥсьёс автоответчикез кылзылӥзы, бӧрысь ватсаса бичано луылӥзы 1, 2, 3 яке 4 номеръёсыз. Табере югдур умой пала воштӥськыны кулэ. Кылсярысь, сюрес вылын бадӟым шуккиськон учыр дыръя ивор соку ик вуоз тылпулэсь утисьёс дӥне, «скоройын» но полициын ужасьёс доры. Туннэ нуналлы 112 номере жингыртыны луэ «Мегафон» но «Теле 2» операторъёслэн номеръёсысьтызы. Азьланяз соос борды итэмын луозы «Билайн», «МТС» но «Ростелекомлэн» стационарной номеръёсыз.Ижын эскеронъёс умой ортчизы ке, 112 номер борды шаерысьтымы мукет городъёс но ёросъёс итӥськозы.УД Туспуктэм: 30.MCHS.GOV.RU | Югдурез утён |
Виталий Пронин Фото: forum.vfleague.netТуннэ та сярысь распоряжение гожтӥз Удмуртилэн Тӧроез Александр Бречалов. Со чакламын кун учреждениосын ужасьёс понна. 26-тӥ декабрь ужаны, нош 31-тӥ декабре шутэтскыны дэмламын интыосысь кивалтӥсьёслы, шаерысьтымы предприятиослы. УД | Иворъёс |
Виталий Пронин Йылпумъяськиз шаерысьтымы дышетӥсьёс пӧлын ялэм "Удмуртиысь педагог-2014" ӵошатскон. Со ортчиз республикаысьтымы Дышетонъя но наукая министерство кичӧлтэмъя. Конкурслэн финалаз пыриськизы Удмуртилэн пӧртэм сэрегъёсысьтыз вуэм 35 пала дышетӥсьёс, воспитательёс, вожатойёс: соос учкисьёсты тодматӥзы пиналъёсты дышетон амалъёсынызы. Азьпал радэ потӥз но "Удмуртиысь педагог" нимез туэ басьтӥз Воткинскысь лицейысь англи кылъя дышетӥсь Юлия Девятых. Ӵошатсконэ пыриськемъёс синпель кузьымъёсын пусъемын.Наталья Седова Туспуктэм: chelsi.ru Теги: дышетон конкурс | Иворъёс |
Виталий Пронин Л. ЛеонтьеваЛюбовь Леонтьева - Ижысь Ленин ёросысь 2 номеро нылпи ваён юртысь акушерка. Эмъян удысын 35 ар тырше ини, со пӧлысь 24 арзэ - та юртын. Пумиськыны вераським ужан интыяз. Пинал вайисьёс ӧз ке, пе, луэ, вис шедьто дорады потыны. Ньыльдон минут пала возьматозямы, Любовь Николаевна кык нуныез гогыяса вуттэм.- Али дас укмыс аресъем нылаш вал. Кемагес курадӟиз. Верамез уг кылы, вӧсь луэмысьтыз, черекъя. Мукетыз кыкетӥзэ вайиз, ньыль пол мар пычкиськиз но, нуныез вордӥськиз.Кылемаз ужан сменаям дас вить аресъем нылаш пинал вайиз. Нунызэ возьматэмысьтым, паймыса юа: ой, что это такое? Что ӧвӧл, кто, вазисько пумитаз. Сыӵе бадӟым-а, пе? Сыӵе арескын мае бен валало соос, асьсэос пиналъёс на! Юасько, мар карыны малпаськод азьланяз нылпиеныд. Анае, пе, ужа, песянае утялтоз.Берло дыре нылпи вайисьёслэн арлыдзы пиналме, дорамы, 15-16 аресъемъёс но вуо, 14 аресъемъёсыз но вань. Ма, тон ачид но пинал на шуиськод ке, пумитэ вазёзы: кык-куинь толэзь ортчыса, 15, пе, луоз ни. Мар кароно нылпиен, валанзы но ӧвӧл. Утьыны, кутэтъёссэ миськыны кулэ луоз шуыса, уг ик малпасько. Анайёссылы, песянайёссылы оскисько. Вазь пинал ваё шугъяськытӥсь семьяосысь быдэ вуымтэос. Анай-атайёссы саклык висъямтэысь, асьсэлы асьсэос кельтэмын, мар карыны ёрмыса, калго.- Туала вакытэ нылпи шедемлэсь пӧртэм эмъюмъёсын утиськыны луэ ук.- Ӵапак таӵеослэн ик утиськыны коньдонзы ӧвӧл, нош эмъюмъёс дуно сыло. Пиналзэс анай-атайёссылы кельтыса, асьсэос нош ик пиосын кушласькозы.Одӥг гуртысь трос нылпиё семьяез тодӥсько. Ёрмыса но уг уло, нош пиналъёссылы саклыксы уг тырмы, лэся. Бадӟымез нылзы школаын дышетске ай, нылпи вайиз ни. Пиналзэ утялтон йыраз но ӧвӧл, анай-атаезлы аналтэмын. Таосыз нокыӵе ик уг карисько, асьмеос, пе, утялтом. Нылзы нош ик калге. Вайиз ке, пе, созэ но утялтом. Ныллэн кыӵе ке но кыл кутонэз луыны кулэ ук!- Любовь Николаевна, «Удмурт нылкышно кенешлэн» ужаз пыриськыса, тӥ калык пӧлын валэктон уж нуиськоды нылпиослэсь, нылкышноослэсь тазалыксэс утён пумысен. Мар тӥледды тужгес но сюлэмшугъяськытэ?- «Удмурт Кенешлэн» ужаз мон пыриськисько ни 1992-тӥ арысен. Ленин ёросысь 25 номеро библиотекаын нылкышноосын пумиськонъёс ортчытъяськом, отын тазалык пумысен но вераськиськом. Нылы-пие школаын дышетскыку, ӵем вуылӥсько вал нылпиосын кенешыны. Али дышетӥсьёс уггес ӧтё ни.Нылъёсын пӧртэм ужпумъёсъя кенешиськом. Валэктӥсько, мар со вирвоштӥськон вакыт, кызьы астэ утёно, чылкыт возиськоно. Кудӥз ваньмыз азьын юан сётыны возьдасько ке, нимаз кенешиськом. Пиосын секытгес вераськыны, хи-хи, ха-ха каро, юанъёс но сётыны возьдасько.Пиналъёслы вазь кӧланлэсь умойтэм палъёссэ но, висёнъёс сярысь но верасько, кытчы вуттэ вина юон, тамак кыскон.Туж сюлмаськытэ берло дыре кылдэм югдур: пинал ас понназ будэ, анай ас понназ улэ. Воргоронъёс сярысь уг вераськы ни. Уж пӧлы выйыса, коньдон поттон сярысь сюлмаськыса, нылпи палэнэ кыле, куспазы огъя вераськон кыл но уг шедьто ни.- Тӥ нылпи вайисьёсын но анай сямен вераськиськоды, индылӥськоды?- Кинлэн ке вераськемез потэ, нош кудӥз чалмыт улэ. Нунызы вордӥськемлэсь азьло пиналъёсызлыгес валэктӥськод, мар со нуны ваён, кызьы нылпи потэ. Вӧсь луонэз чидано луоз, шуисько. Пинал вайыкузы, мукет сямен вераськиськод ни: кызьы шокано, пычкиськоно.Вераку валало кадь, нош схватказы дыръя тросэз кесяськыны ӧдъя, кинлэн ке истерика кутске. Черекъяны уг лэзиськы. Вӧсь луонэд лэзиз ке, шутэтскы, шуисько, ачид понна но, нылпиед понна но шока. Куд-огез верамез уг кылы. Соку чурытгес но вазёно луэ. Шуисько, пистолетэн кышкатыса шат, пинал вайыны косӥзы? Удмуртэныз удмурт сямен вераськисько: асьме калык котьку чидась вал, малы астэ кутэмед уг луы?Одӥгез нылпи вайисьмы Пичи Пурга ёросысь вылэм. Соин ужась акушерка лыктӥз но шуэ: номырин но, пе, уг кылзы верамез, черекъя. Мынӥ дораз. Юасько, удмурт сямен вераськиськод-а? Вераськисько, пе. Калленэн-калленэн буйгатӥ. Пинал ваемез бере ини тодӥ, аслам ик ӵыжы-выжые вылэм. Шуисько, креслоын кылльыкуд, тодысал ке та сярысь, берпалад чабкылысал астэ умойтэм воземысь.Нуны вордӥськон ёзвиостӥ потыкуз но, пиналлы туж секыт ни. Нош анай кесяськыку, солы кык поллы секытгес: шоканэз пытсаське, омыр уг тырмы. Гань-гань кариськыны быгатытэк, нылпи шуген вордӥське. Кӧня пол чакламе вань: анаез черекъя, керӟегъяське ке, нунылэн киосыз, пыдъёсыз ик куалекъяло. Со ваньзэ кылэ, шӧдэ ук! Нош кин ассэ шонер возе, верамъёсты кылзэ, нуныез но гань-гань вордӥське.Больницаысьтымы нылпи ваён отделенимылэн кивалтӥсез Валентина Иванова шуэ: огдырлы ворсаськылыкумы, городысьтымы пӧртэм больницаосын ужаны кылдылӥз, пе, мукет азьын нылпи вайисьёс котырын асьмелэн сямен уг бергало.- Любовь Николаевна, берло дыре нылпи вайисьёслэн арлыдзы но йылӥз. Куд-огез ӝожтӥсько, учётэ султыкузы, врачъёс соосты шумпотон мылкыдын уг пумитало. Пыкылӥсьёсыз но вань, коньдон понна, пе, вайиськоды.- Бен, али тросэз арлыдо нылкышноос пинал вордыны кутскизы. Котькудӥзлэн аслаз ужез, со понна пыкылыны уг яра. Но врачъёслэсь мылкыдзэс огласянь валаны луэ: соос нылпилэн но анайлэн тазалыксы сярысь сюлмасько.Зэмен но, шуг-секытъёс кылдо. Кудӥзлэн трос вирыз кошке. Аръёсыз люкаськемъя нылкышно тазагес уг луы, бордаз пӧртэм висёнъёс лякисько. Шуом, со ньыль-вить аборт лэсьтӥз нырысетӥ нылпи ваемез бере. Пушкыз - эндометриез - кӧня пол ӵабъямын, кӧня висён отчы люкаськемын! Кызьы урод муын ӟеч емыш уг буды, озьы ик таӵе азьын нылпилэн тазалыкез уз юнма.Туж тросэз нылкышноос гипоксиен лыкто: кислород тырмымтэен, нунызылэн сюлэмыз ляб ужа. Ярам, азьланяз нокыӵе шуг-секытъёс ӧз кылдэ ке. Вылаз ик, вина юо, тамак кыско ке, мар ӟечсэ возьманэз? Азьло аръёсын ӵошатыса, нылпиос туж лябесь вордӥсько. Кие кутӥськод но, кудӥзлэн киоссы, пыдъёсы кырыж-конгылесь. Роддомын сое сыӵе ӧз каре ук, анайлэн кӧтаз со озьы азинскиз.- Любовь Николаевна, тодӥськоды на-а нырысетӥ нылпи кутэмдэс?- Кызьы сое вунэтод? Нырысетӥ арзэ ужасько вал ай татын предродовой акушерка луыса. Одӥгез нылкышно вордыны ӧдъяз. Ойдо, шуисько, креслое мыном. Комнатаын студентъёсын ужась врач гинэ. Монэ юрттыны косэ. Уг, шуисько, мынам пинал кутылэме ӧвӧл. Нош нунылэн йырыз адӟиське ни.Чаляк мукет халат дӥсяй, айшет керттыны дыр ӧвӧл ни. Вупуйызэ (околоплодный пузырь) пасяй но, отысь ву монэ йырысеным пыдозям пылатӥз. Со куспын акушеркае но вуиз. Монэ адӟыса, киоссэ посэ: озьы ик, пе, малпай вал. Тодыны кулэ уго кытӥ пасянэз но. Ар ортчыса, монэ пинал вордӥсьёсын ужаны выжтӥзы.- Кӧня нылпи ки пыртӥды потӥз ни?- Алигес, 55 арес тырмонме пусйыку, юри лыдъяса потӥ: 6 сюрс пала нылпиез кутӥськем. Ужан интыям сяна, эшъёсылэн, тодмоосылэн куремзыя мукет роддомъёсы ветлӥсько. Одӥг пол гуртоос вазиськизы. Мынэ, шуисько, больницаяды, мон машинаен час куспын вуо. Уйшор уйин но жингырто ӧтьыса. Я такси кутӥсько, я асьсэос машина келяло. Вӧзазы тодмо адямизы вань ке, нунызэс капчиенгес вордо.Мынам таӵе нылпиосы туж трос ни. Самой бадӟымезлы - дас укмыс арес. Анай-атайёсынызы кусып возиськом. Асьсэлэн карыса, со кутэм пиналъёсы монэ куд-огез бабушка но шуо. Нылы нимысьтыз альбом лэсьтыны косэ ни туспуктэмъёсынызы. Малпасько, ужамысь дугдӥ ке, та уж борды басьтӥсько.- Асьтэос песянай ӧд луэ на-а?- Ӧй. Нылы бызьымтэ на. Нош пие, 22 аресказ машинаен шуккиськыса, кулӥз. Ньыль нунал олокытӥ но утчамы, морге но вазиськылӥмы. Нош со, нокинлы кулэ луытэк, больницаын кылле вылэм. Кулэмез бере гинэ тодӥмы ни кытынзэ. Со дырысен улон шоры учконэ туж воштӥськиз, врачъёслэн ужамзы шоры но. Ваньмыз ик урод ужало шуыны уг луы, но пӧлазы котькыӵеосыз пумиськыло.Кинлэсь ке мыдланес яке азьтэмъяськыса ужамзэ адӟисько ке, меӵак синмаз верасько: ужамед уг ке поты, кошкы, мукетыз интыяд лыктоз. Врачъёслы но янгышсэс вераны уг кепыра. Муртлэн шуг-секытэз дортӥ но палэнскыса уг ортчы. Ӵош ужась эшъёсы куддыр шуо: очкидэ, пе, кушты ни, котьмае но адӟиськод....Вераськонмы куспетӥ луиз. Любовь Леонтьеваез нылпи вайись доры ӧтизы. Солэн шунытэсь но небытэсь киосыз пыр дуннее вамыштоз выль улон.Лия МалыхТуспуктӥз Владимир Беломорских Теги: акушер-гинеколог акушерка Иж Нылпиос | Улон-вылон |
Виталий Пронин Удмурт филологияя, финноугроведениея но журналистикая институт «Язычники» постановка возьматӥзУдмурт кун университетын 7-тӥ- 12-тӥ шуркынмонэ ортчиз «Огни большого вуза» конкурс. Отын вань институтъёс театральной постановкаоссэс возьматӥзы.Котькуд аре «ОБВ» конкурс сцена вылэ люка 100-лэсь ятыр шудӥсьёсты но 1000-лэсь трос учкисьёсты. Жюри верамъя, студентъёс театрысь зэмос шудӥсьёс кадь асьсэды возьмато, учкисьёслэсь мылкыдъёссэс бугыртыны быгато.Вить нунал ӵоже пӧртэм институтъёс асьсэлэсь постановкаоссэс возьматӥзы. Вуиз милям но нуналмы - сцена вылэ потэ Удмурт филологияя, финноугроведениея но журналистикая институт «Язычники» постановкаеныз. Со пуктэмын Украинаысь кылбурчилэн но драматурглэн Анна Яблонскаялэн пьесаезъя. Режиссёръёсмы - журналистикая факультетэз йылпумъяса театрын шудӥсьёс Вадим Костылев но Елена Чернова.Катанчи усьтӥське. Сцена вылын трос шудӥсьёс - массовка. Мон ачим отын вал, валай, макем со бадӟым уж. Массовка кужмоятэ валтӥсь шудӥсьёслэсь мылкыдъёссэс. Таяз радэ ми вал соосты утись ангелъёс.Учкисько залэ. Отын - аншлаг. Одӥг но буш инты ӧвӧл, эшшо сыло на борддоръёс дурын. Тросэз ини тодо, ИУФФУиЖ «умойтэм» спектакль пуктэ шуыса, соин лыкто учкыны…Нырысетӥ сцена. Катанчи сьӧрын сылӥсько, залэз уг адӟиськы ни, кылӥсько гинэ: отын чалмыт, куд-ог дыръя кылӥсько бӧрдэм куараос. Соку валасько, сюлэмазы пырыны быгатӥм. Учкисьёс уло шудӥсьёсын ӵош, улонэз милям синъёсынымы адӟо - сыӵе омыр вал сцена вылын но, быдэс залын но…Али дыре улӥсь огшоры семья корказэ выльдэ-тупатъя. Картэн кышноен ог-огзэс уг ни ярато, нош нылзы уйёссэ юыса ветлэ. Соос доры лыктэ анайзы Наталья Степановна. Со огыр-бугыр поттэ, Христослы оскыны куре. Та осконэн улыны кутске Кристина нылзы. Но кема уг, со тодэ, баӵко тамак но юон вузалля шуыса. Кристина балконысь тэтче но комае усе. Тае тодыса, квартиразэс тупатъясь Боцман Кристиналэн ымныраз дӥся Африкаысь ваем маскаез, со маска ас вакытаз аслыз Боцманлы юрттӥз вал. Кристина комаысь потэ. Та бӧрсьы ваньзы маскалы оскыны кутско, Наталья Степановна сяна.Постановка бырем бере жюри султӥз, собере - быдэс зал. Кин чабе, кин кесяське, кин бӧрдэ. Милям шудӥсьёсмы асьсэос но синвуаськизы. Сцена вылэ ӝутскизы эшъёсмы но ваньмес ӟыгыръязы. Жюри вераз: Боцман (Григорий Внуков), Кристина (Юлия Санникова) но Наталья Степановна (Анастасия Титова) зол шудӥзы. Ю. Санникова тужгес устоосыз шудӥсьёс полын 2-тӥ инты басьтӥзТросэз умой кылъёс гожъязы «ВКонтакте» бамын. Тани соос пӧлысь огез-кыкез: «Тыл, массовка - лепота. Шудӥсьёс - Боцман но Наталья Степановна - тӥ бадӟым ӟечокъёс. Мон сылӥ но чаби. Тау тӥледлы!» «Быдэс зал султӥз! Со вал туж кужмо постановка! Адӟисько, студентъёс ужазы. Ваньмыз зэмос улон сярысь… Малпаськытэ. Ваньмыз понна тау!»Озьыен, ми басьтӥм 3-тӥ инты. Но талы чик но ум кайгыриське, валаськом: таӵе шуг постановкаез возьматыны быгатӥм, учкись милемыз валаз бере.1-тӥ инты басьтӥз Историяя но социологияя институт «Мечтая о кроликах» постановкаеныз. 2-тӥ инты - Математикая, информационной технологиосъя но физикая институт «Живая река» постановкаеныз. Озьы ик ми пусъемын вал пӧртэм номинациосын: нылъёс пӧлысь тужгес устоосыз шудӥсьёс пӧлын нырысетӥ луиз Анастасия Титова, 2-тӥ - Юлия Санникова. Режиссёръёсмы асьсэ номинациязы басьтӥзы 2-тӥ инты.Табере милемлы тросгес ужано. Вуоно арын одно ик басьтом нырысетӥ инты! ИУФФУиЖ возьматоз на, кызьы со быгатэ вормыны.Андрей Клабуков Туспуктэмъёсыз Екатерина Пименовалэн | Лулчеберет |
Виталий Пронин Удмурт Республикаысь Кун Кенешлэн Тӧроез Владимир Невоструев кичӧлтэмъя, Сочиын тол шудонъёслэн 7-тӥ феврале усьтӥськемзы паськыт пусйиськоз Красногорск черкогуртын - та нуналэ ик. Кун Кенешлэн командаез, озьы ик куинь уйпал ёросъёсысь - Яр, Юкаменск, Красногорск палъёсысь - мыло-кыдоос кужымзэс мерталозы куасэн бызьылонын.Таӵе стартъёс - олимпийской шудонъёсы пыриськись спортсменъёсмылэсь мылкыдзэс ӝутон ужрад, пусйиз В. Невоструев. Красногорск черкогурт воректоз олимпийской шудонъёслэн яркыт пусъёсынызы. Ужрад йылпумъяськоз Юкаменск черкогуртын радъям Сочиын шудонъёслы сӥзем концертэн.Елена Тугашова Туспуктэм: youreporter.ru Теги: КунКенеш спорт | Иворъёс |
Виталий Пронин Красногорск ёросын бадӟым саклык висъяло чылкыт вуэз калык доры вуттонлы.Валля арын уродмыны кутскем ву гумыос воштэмын вал Курья, Дьӧбо, Кокман черкогуртъёсын, туэ - Валамаз черкогуртын. Озьы ик лэсьтӥськон ужъёс ортчытэмын ёрос центрын: 4 но ӝыны иськем гумыос выльдэмын. Удмуртилэн бюджетысьтыз висъям коньдонэн Зотово гуртысь но Архангельское черкогуртысь скважинаосысь ву чылкытатэмын. Туэ ар куспын Красногорскысь 7 ульчаысь пасяськем ву гумыосты выльдӥзы. Туэ Красногорскысь 7 ульчаысь ву гумыосты тупатӥзыВалентина Емельянова | Улон-вылон |
Виталий Пронин Сэрттӥзы-пертчизы шоркарлэсь тужгес сюлмаськытӥсь ужпумъёссэ. Ижысь лэсьтӥськон техникумын егитъёсты визьноданэн тодматскон.Иж паськытаПарламентлэсь нуналзэ муниципалитетъёсын ортчытъян ӟеч сямлы пӧрмиз ни. Кутскон сётэмын вал 2014-тӥ арын Кун Кенешлэн Тӧроез Владимир Невоструев кичӧлтэмъя. Таӵе пумиськонъёслы луыса кылдӥзы ни 11 элькун законъёс, Кун Думае 2 кичӧлтон. Одӥгзэ соос пӧлысь Россилэн парламентаз эскеризы ӵапак 12-тӥ апреле.- Нош кылдӥз вал со Глазовын таӵе ик пумиськон дыръя, - вераз Владимир Невоструев. - Герӟаськемын со атай луон правоен. Оскисько, Ижын ужам бӧрсьы но кылдозы выль малпанъёс-дэмланъёс.Та рад Кун Кенешлэсь нуналзэ Ижын ортчытыны бадӟым муг вал. Вазенгес кылдытэмын Ижлы - Удмуртилэн шоркарезлы - юрттэт сётон сярысь законлы проект. Но Кун Кенешысь депутатъёс умой-умой чаклано кариськизы на: кыӵе со луыны кулэ? Ижын улӥсьёс данъяськыны мед быгатозы, Удмуртилэн шоркараз уло шуыса. Куноос, городэ пырыкузы ик, мед валалозы Удмурт музъем вылэ вуэмзэс.Ижевск туннэ Россиысь тужгес бадӟым 20 городъёс пӧлы пыре. Улӥсез 640 сюрс пала, элькунысьтымы калыклэн 42 процентэз. Арысь аре та лыдпус йылэ, кылем арын, кылсярысь, ог 3 сюрслы ятыргес луиз. Вордско нылпиос, шоркаре кыстӥсько гуртъёсысь егитъёс.- Городэз пӧртэм удысъёс азинто, - вераз Ижлэн йырыз Юрий Тюрин. - Уката бадӟым интызы промышленной предприятиослэн - «Купол», «Калашников» концерн, радиозавод, механикая завод но мукетъёсыз. Кылем арын 330 сюрс квадрат метр улон интыос пуктэмын. Туэ сюресъёсты тупатонлы 604 миллион манет висъяськоз, арлы быдэ 500 миллион манет чакламын ву, шуныт сётон гумыосты выльдонлы...Но городын ӧжыт ӧвӧл сюлмаськытӥсь ужпумъёс. Коркаосты тыро-пыдо тупатъян, спирт суретъёсын вуз каронэз алон, мӧйыослы но ветеранъёслы улон-вылонын юрттэт сётон, нылпиосты утён, дунтэк юридической юрттэт сётон но мукетыз - ваньмыз та эскеремын 8 секциосын.Фабрика потоз ёросъёсыКун Кенешлэн Тӧроез В. Невоструев, Ижлэн йырыз Ю. Тюрин но город Думалэн йырыз О. Гарин ветлӥзы нылпиослы но быдэ вуымтэослы дӥсь вуронъя «Милашка Сьюзи» фабрикае.- 15 ар талэсь азьло семьямы ужбергатон борды басьтӥськиз, - вераз фабрикалэн кивалтӥсез Р. Латыпова. - Та дыр ӵоже, Ижын сяна, вуриськон интыосмы усьтӥськизы Сарапулын, Можгалан. 230 мурт ужа дорамы. Усьтӥськемын асьме магазинъёсмы.Но азинскись фабрикалэн но вань, пе, сюлмаськонэз - уг тырмо ужасьёс.Вылӥ кивалтӥсьёс ӵектӥзы: оло, фабрикалэсь ёзъёссэ усьтоно со ёросъёсын, кытын калык ужлы ёрме? Соку кык кечез кутыны луоз. Вуриськисьёс удыссэс паськытатыны пумит уг луо.Городысь вылӥ кивалтӥсьёс лыдъяло: та фабрика Ижлэн одӥгез брендэз луыны быгатоз, шоркармес тодмо кароз палэнын но. Солэсь ӟеч вуззэ калык шумпотыса басьтэ.Татын кыда гажанИжлэн, озьы ик Удмуртилэн, быдэс страналэн ӵуказе нуналыз потоз будӥсь кивоштӥсьёсмылэсь. Кыӵе саклык висъяське нылпиос пӧлын вордскем музъемез гажан мылкыд пыӵатонлы?Таин тодматскон вылысь Кун Кенешысь Наукая, дышетонъя, культурая но егитъёсын ужан политикая ялан ужась комиссилэн ёзчиосыз, город администрациысь дышетонъя управлениысь специалистъёс вуылӥзы Ижысь 284-тӥ нылпи садэ, 57-тӥ шор ёзо школае, строительной техникуме но ватсаса тодон-валан сётонъя «Патриот» клубе.284-тӥ нылпи садын нимысьтыз саклык висъяло казакъёслэн культуразылы. Но шоркарын озьы ик вань удмурт, ӟуч, бигер но мукет калыкъёслэн сям-йылолъёсынызы тодматӥсь садъёс.- 17 ар талэсь азьло милям школаямы кадет классъёс кылдӥзы, Ижысь одӥгаз но школаын соос соку ӧй вал на, - веразы 57-тӥ школаысь кадетъёс. - Школамы Россиысь устоосыз 500 школаос пӧлы пыре, ОБЖ урокъёсты ортчытонъя ресурсной центр луэ. Усьтэмын «Равнение на Победу» музеймы.24-тӥ арзэ ни кадет группаос вань лэсьтӥськисьёсты дасянъя техникумын но. Татысь егитъёс мыло-кыдо мыно армие, угось солы дась луо ни.«Патриот» клубын нылпиос, егитъёс, дун тырытэк, ветлыны быгато пӧртэм секциосы, кружокъёсы, татын усьтэмын волонтёръёслэн штабзы. Нош Афганистанын, Чечняын ожмаськемъёслы сӥзем музеязы ӵем вуыло быдэс элькунысьтымы школьникъёс.Наукая, дышетонъя, культурая но егитъёсын ужан политикая ялан ужась комиссилэн кивалтӥсез Ольга Черкасова вылӥ дунъет сётӥз нылпиослы патриотизм мылкыд пыӵатон бордын ужасьёслы. Шуиз: та ужен вань нылпи организациос вырыны кулэ.- Бен, секцимылэн ужаз пыриськемъёс та удысысь тырмымтэосты но пусйизы, - вераз на Ольга Черкасова, йылпумъянъёс лэсьтыса. - Соос пӧлысь валтӥсез: патриотизм понна али нокин ӝот-ӝот кыл уг куты, угось та удыс люкемын Россиысь Дышетонъя но наукая но Обороная министерствоос куспын. Озьы ик уг тырмо кадръёс - ватсаса тодон-валан сётон удысэ специалистъёслэн лыктэмзы уггес поты. Талы мугъёс вань: категоризэс будэтыны луонлыкъёс кылдытымтэ, огъя программаос ӧвӧл - дышетӥсьёс ас тодэм-валамзыя ужало - но мукет.Та секцие пыриськемъёс Кун Кенешлы дэмлазы на: пиналъёс, егитъёс пӧлын патриотизм мылкыд пыӵатонлы элькун бюджетысь луэмезъя тросгес коньдон висъяно.Дэмланъёс люкаськизыКун Кенешлы ӵектонъёссы люкаськизы мукет секциослэн но. Ижын газ гумыосты тупатъянъя нимысьтыз программа юнматоно, азинтоно лифтъёсты выльдонэз, капремонтъя программалэсь быдэсъяськемзэ нимысьтыз чакласа возёно - таӵе дэмланъёсыз Экономикаын политикая, промышленностья но инвестициосъя ялан ужась комиссилэн. Автотранспортэз газонъёс, нылпи площадкаос вылэ пуктылыны алӥсь законэз Прокуратура умойтэмен лыдъяз ке но, та ужпумез сэрттыны-пертчыны амалъёс ӵошен утчано - таиз ини Национальной политикая, кышкытлыклэсь утиськонъя, регламентъя но Кун Кенешлэсь ужзэ радъянъя ялан ужась комиссилэн ӵектонэз. 11-тӥ сентябрь сазь нунал мед луоз, кудӟытӥсь юонъёсын вуз кароно ӧвӧл, шуиз Гурт удысъя, музъем кусыпъёсъя, инкуазь узырлыкъёсъя но инкуазез утёнъя ялан ужась комиссия. 1913-тӥ арын 11-тӥ сентябрь Россиын сазь улон нуналэн ялэмын вал. Огкылын вераса, вань 8 секция ик люказ аслэсьтыз дэмланъёссэ. Соос умой-умой эскеремын луозы Кун Кенешлэн Президиумаз.Нош кутэмын луоз ик-а Ижлы Удмуртилэн шоркарезлы сямен юрттэт сётыны юрттӥсь закон? Ужрадлы йылпумъянъёс лэсьтыкуз, Кун Кенешлэн Тӧроез Владимир Невоструев пусйиз:- Дыртоно ӧвӧл. Закон шоркарлы ватсаса коньдон висъян вылысь гинэ уг эскериськы. Нырысь ик муниципалитет, озьы ик Ижын котькуд улӥсь мед пыриськоз шоркармес азинтонэ. Огъя кужымен гинэ сое чебергес, югытгес карыны быгатом.Законопроектъя Ижлы арлы быдэ ог 640 миллион манет висъяськоз - татысь калыклэсь лыдзэ лыдэ басьтыса. Сое, пе, нырысь ик кутыны луоз бадӟым проектъёсы - сюресъёсты тупатъянэ, лэсьтӥськонэ, благоустройствое.Элина Кумачёва Туспуктэм: udmgossovet.ru | Улон-вылон |
Виталий Пронин Егитъёслэн кылдӥз выль сямзы - селфи. Кышкыт интыосы кечырскыса, фотое пуксё. Туспуксён висказ туэ Россиысь 10 адями быриз ни, ог 100-эз сӧсырмиз.ЛайкУдмурт шаерын но селфи паськыт вӧлмемын. Социальной сетьёсы пыр гинэ - тросэзлэн нылъёслэн-пиослэн мудрон туспуктэмъёссы адско: я ӝужыт корка йылын, я чугун сюрес вылысь вагонъёс вылын, я кышкыт пӧйшуръёс вӧзын... Йырзэс тӥяло, шӧдске: кызьы сюлэмез вырӟытӥсь туспуктэм лэсьтоно? Ёрмемын лайкъёс люканы. Малпало: макем трос лайк, сокем тон туала, азинлыко.Егит туспуктылӥсьлэн Алексей Красновлэн «Вконтакте» бамаз 1 сюрс 353 фото интыямын. Пӧлазы вань селфи амалэн быдэстэмъёсыз но. Ассэ туспуктылонэн пияш 4-тӥ арзэ тунсыкъяське ини.- Селфи лэсьтӥсько арняяз огпол, - вера Алёша. - Но мукетъёсыз сямен кышкыт интыосты уг утчаськы. Фото лэсьтыны тырме дор но инкуазь. Селфиен трос вырыны уг яра. Бӧрысь со висёнлы пӧрме.Алёшалэн мылкыдыныз соглаш Рома Агафонов но. Пияш Ижын телефонъёсын вуз каре. Вера: азьвыл, пе, егитъёс телефон гинэ басьто вал. Туннэ одно ик солы корт боды куро. Ӵапак та арбери борды егитъёс телефонзэс чукато селфи лэсьтон понна.Тэй но кыйШоркарысь Денис Яковлев поездъёсты эскерись электромеханик луыса ужа. Горький чугун сюресъёс вылын 8 ар пала тырше ини. Та дыр ӵоже мае но ӧз адӟылы. Берло учырез тодаз вае:- Поездмы Питерысь Удмурт шаер пала вырӟиз гинэ, 2 пи, 1 ныл понна стоп-кранэз зӥбоно луимы. Лӧптэмъёс вагон йылэ лушкемак тубиллям. Туспуксиллям. Собере ворттылоно кариськиллям. Нош отын туж кышкыт - электроезъёсын 27 сюрс вольт! Соос туспуксён висказы чакласькыны вунэто. Соин кышкыт учыръёс чугун сюресъёс вылын ӵем луо. Удмурт шаерын но селфи паськыт вӧлмемын.Зэм, та егитъёслы удалтӥз - улэп кылизы. Нош Сергач городысь 7-тӥ классэ ветлӥсь пияшлэн ӝыны мугорыз сутскиз. Таганрогысь 15-16 аресъем 2 нылэз но ток муз вылэ питыртӥз, огез дыды быриз.Мукет учыръёс. Москваысь огаз офисын нылмурт, травматика пистолетсэ йыр бордаз карыкуз, туспуксьыса ӧз вутты - ыбиськиз.Москваысь ик вуз каронъя бадӟым центрлэн укноысьтыз бекмыляз нылаш. Берло эшъёсыз югдурез утисьёслы веразы: апок отчы селфи лэсьтыны тубем.Питерысь пияш тылпу кысӥсьёслэн кузь тубатсы йылысен туспуксьыны медэ вылэм. Улонэз куспетӥ луиз.Челябинск улосысь 2 нылэз кый куртчылэм. Таосыз но эшъёссэс мудрон фотоен паймытыны малпало вылэм.Нош Курск улосын та вакытэ селфи лэсьтонлэсь воксё алэмын. Угось данакез школаын дышетскисьёс, ог-огзылы матэ кариськыса туспуксьыкузы, тэйӟиллям.БодыРоссиысь Югдурез утёнъя министерство егитъёслы «Кызьы шонер селфи лэсьтоно?» памятка дасяз. Та уже пыриськизы шаерысьтымы но югдурез утисьёс. «Полицилэн школаез» акция ялӥзы. Август пумозь шаерысьтымы пӧртэм школаосысь, лагерьёсысь егитъёс доры потазы. Министерствоысь быдэ вуымтэосын ужанъя ёзлэн кивалтӥсез Вероника Малькова вера:- Памятка мур пуштросо но валамон пӧрмиз. Сое бадӟым ужрадъёсын котькуд егит муртлы сётыны тыршомы. Угось одӥг мудрон туспуктэм понна улондэ быдтон - со шонертэм.Пусъёно: памятка йылозяз-пумозяз вуттэмын ӧвӧл на. Отчы ялан ватсанъёс пырто. Кылсярысь, алигес гожтӥллям: зорыку-гудыръяку, телефонэз корт бодые дэмӟытыса, туспуксьыны уг яра. џашйыны быгатоз.Та сяна, бодыен пыраны уг яра адӟытон залъёсы - Москваысь Третьяков кун галереяын егитъёс туспуксён висказы вашкала но дуно суредэз ӵабтӥллям.Психологъёс чоталлям: туала нылъёс-пиос нуналаз ог 200 туспуктэм лэсьто. Таӵе висёнэн пӧлысьтызы котькуд 10-тӥез, пе, черламын.Элькунысь Егитъёсын ужанъя министерствоысь нылъёслы-пиослы, соослэн анай-атайёссылы юрттэт сётонъя «Психолог плюс» центрысь психолог Наталья Тугашова визь-кенеш сётэ:- Кышкыт интыосын туспуксьыны вырыкузы, мар луоз асэнызы - егитъёслы тунсыко ӧвӧл. Йырзы поромемын одӥг малпанэн: селфизы быдэс дуннеез мед абдратоз. Озьы возьматэмзы потэ, макем соос тузӥесь, йӧноесь, аспӧртэмлыкоесь.Наталья Леонидовна чакламъя та выль сямзэс палэнтыны егитъёслэн асьсэлэн кужымзы уз тырмы. Анай-атайёслы, пе, чурыт кариськоно: пиналлэсь тузӥ телефонзэ огшорыеныз воштоно, ваньмон дырзэ радъяно - туспуксьылон сярысь медаз малпаськы. Но чидасьгес луоно: телефонзэ талам бӧрсьы пинал туж керӟег луэ.Туспуктӥз Марина Прокопьева Теги: Егитъёс югдур | Улон-вылон |
Виталий Пронин Ольга Николаевна... Кыдёкысь пинал дырысь шуккиськись куара. Нырысетӥ дышетӥсе. 50 ар талэсь азьло ми сое нырысьсэ тодӥм. Пӧртэм гуртъёсысь чыры-пыры пиналъёс, оло, 40 кузя люкаським классэ. Нодъясьмы - сьӧдкысъем чебер кышномурт: сьӧд дэремен, тӧдьы воротникен.Дышетӥз со тодманы, Мар со мел, тетрадь, ручка...Пӧсяса ик тыршимы -Ки лэсьтэ, нош син кышка.Можга ёросысь Пазял школаын 40 арлэсь кема ужатозяз, О. Н. Смагиналэн покчи классъёсын дышетэм нылпиосыз 400-озь но вуизы, дыр. Туэ толсуре дышетӥселы 83 арес тырмоз. Ас улоназ со котьмае тырмыт омыръяз: пӧсьсэ но, кезьытсэ но, шӧгзэ но, кузьытсэ но.- Азьлон, нылпиоссы удалтымтэен, тылобурдоослэсь нимъёссэс тыро вылэм. Мынам тятяе, Николай Вагинов, озьы Быркыт луэм, сузэрез - Дыдык. Тятяе 82 аресозь улӥз, мамае - 76-ёзь. Ньыль пиналъёссы вал. Мон первоез, начар вордскиськем. Куло кожаса, Ӟумьялась ныл вайиллям. Анна мынэсьтым кык ареслы бадӟым. Вавож ёросысь Тыловыл-Пельга школаын ужаз, отын ик бызиз. Бӧрысь Эгралан Нина нылыз дорын улӥз. Алигес гинэ, 85 аресаз, кулӥз. Ми, нылпиос, ӵошен гинэ вал ай, семьямес кулаке поттӥзы.- Марды сокем вал, кулаке поттымон?- Ваньмыз - асьме кужымен шедьтэм маке. Кык коркамы - пичиез но бадӟымез, маслобойкамы, валъёс, скалъёс, ыжъёс, парсьёс... Ваньзэ нуизы, дӥськутэз но. Пызез но ӵужыса поттӥзы. Номыртэк кельтӥзы. Бадӟым коркамес школалы пӧрмытӥзы, ми пичияз кылим. Тятямес Москвае келязы, отын ог куинь ар сюрес лэсьтонын ужаз. Бертэмез бере колхозэ пыроно луиз: активистъёс ветлыса, кужмысь каризы. Со церковно-приходской школаын дышетскемын вал, похвальной грамотаен йылпумъям. Сельсоветын ужаз. Войнае но сюриз, соку ик басьтӥзы. Отысь 1944-тӥ арын контузия бере вуиз ни. Колхозын конюхын но вал. Пумен ужаса-ужаса, ваньбурмы нош люкаськиз. Тятямы милемыз ужаны зол дышетӥз.- Эмеспиды Олег Четкарёв «Нуналэз воштэ нунал» веросъёсын повестяз визьмо Быркыт песятаез суредаз. Тусбуез но, сямыз но син азе умой пуксе. - Улонын визь-нодлы дышетӥсь вал со. Бертӥськод - шудыны маза уг сёты. Пу вандӥськод: ӵыж-ӵаж, ӵыж-ӵаж... Пуклёк вылэ копейкаос тыре: таиз вылэ сомында поныса, кӧня луоз, пе... Нош люкид ке, унояд ке... Внукъёссэ но мыло-кыдо будэтӥз, визьбур борды кариз. Бадӟымез, Таня нылы, соослэн корказы быдэсмиз.- Семьяысьтыды йӧно адямиос пӧрмизы. Николай братты - данъяськымон: соку гуртамы вылӥ дышетскем юристъёс но ӧй вал ай.- О-о, Коля выны юрист, прокуратураын ужаз. Нырысь ветеринаре дышетскиз вал. Бадӟым Учалан вить аръёс улӥзы, кышноез гинеколог вал. Собере весь Пермьын улӥзы. 1990-тӥ арын Николай братэ кулӥз, кышноез Зоя Григорьевна табере Эстониын Оля нылыз дорын улэ, таиз но врачын ужа.Юля сузэре но, Ю. Н. Борисова, туж мыло-кыдо, йырвизё адями, «Россия» колхозын бухгалтерын, собере страхованиея агентын ужаз. Тимофей картэныз куинь визьмоесь пиналъёс будэтӥзы. Владимир пизы юрист, Коля агаезлэсь сюрессэ быръем. Со али Вавожын судья луыса ужа.Оля географияя дышетӥсь, Можга карысь 6-тӥ школаын завуч вал. Николай тужгес секыт аръёсы «Родина» СПК-ен кивалтӥз.- Лыдъян-чотан борды кыстӥсь-кемды ик педучилищее вуттӥз-а?- Со йырез тӥян воксё но мыным уг кельшы вал. Луӵӵе лыдӟиськысал. 6-тӥ классысен умой дышетскеме понна «Поднятая целина» книга кузьмазы, оброс канаын но сое вози. Кузьымме басьтыны ӧтьыкузы, нокызьы уг потӥськы - сыӵе керпотӥсь мон вал.Нырысь ай ми Нене Валя эшеным медучилищее мынӥм. Учким но - ойдо, шуэ, кошком, тӥни нылъёс кыӵе чебер дӥсяськемын, лёго туфлиосын. Кызьы тубат улын сылӥм, озьы ик кошким. Бертӥ но - мамае тышкаське: ми сямен колхозын курадӟыса улэмед потэ-о, мар-о... Вагинова Оля эшеным (кыкмы но огкадь нимтуло) педучилищее мынӥм. Со 1944-тӥ арын вал, тятяе ӵапак войнаысь бертэмын, со ик дышетӥсь луыны ӝутказ. Пединститутэ кылчие дышетскыны пыреме потэ на вал, тятяе ӝотрак шуиз: кин та сузэр-братъёстэ будэтыны юрттоз? Сюлэмы ик чигиськиз.- Бадӟымезлы семьяын котьку тросгес секытэз усе. Кӧня арескын ужаны кутскиды?- Дас арес ӧй вал ай. Син азям пуксе: мон арасько, арасько... Нош Юля сузэре (со тямыс ареслы пичи) суслон вӧзын пуке. Уриськон, етӥнан, шеп бичан... Валэн усыянэз но адӟиськиз, тракторъёс ӧй вал ук. Со гинэ мар ай. Война дыръя, валъёс ӧвӧлэн, скалмес кыткиськом, соин пу нуллӥськом, куро вайиськом. Педучилищеын но пу вандыто вал, вить кубометр - норма. Анна сузэре но, Мирон Семён дедэ но юрттылӥзы, таиз 85 аресозь улӥз.- Кузебай Гердлэн секыт ужысь адӟемез уг поты вылэм дышетӥсьёсыз, йырвизьзэс будэтыны дырзы трос мед луоз шуыса сюлмаськем...- Озьы гинэ луысал ке... 1948-тӥ арын педучилищеез быдтӥ но, куашкам колхозъёсы лэзьязы, пиньёс ваче йыгасько вал кынмыса. Кот дӥськутэн лымы вылтӥ етӥн ишкиськод, юэз араськод. Каникулэ бертыса но, оград кыдёкысь тэле, Вавож ёросысь Какможе, ыстӥзы.- Пинал, чебер ныл, кызьы тӥ мукет гуртэ ӧд кугӟалэ?- Николо-Сюга детдоме лэзизы вал. Одӥг уй кӧлӥ но кошки. Толэзь-кык улыса, Пазял школаямы ик интыяськи. Но выль директор вуиз но, кышноезлы инты кулэ луиз. Монэ ёросысь пӧртэм школаосы лэзьяны кутскизы. Озьы 1950-тӥ арозь.Нырысь ик Пазял школаямы ужась дышетӥсез яратӥ вал, но соин люкиськоно луи. Мукетыз мыным синмаськемын вылэм, Михаил Смагин. Можгалан ветеринаре кык ар дышетскытозяз, 25 иськемез весь ӵош, пыдын ветлӥськом вал - эшъёс сямен. Котомка секыт, весь сиён нуллӥськиз. Карточкая 500 грамм нянь сёто ке, черодын сылэм бере ик быдтӥськод. Сэре котьмае си... Собере Миша армие ветлӥз. Со счетоводэ но дышетскемын, паськыт профилен тракторист но вал. Мон солы бызьыку, комбайнэн ужаз. 1955-тӥ арысен ӵош улыны кутским.- Тодэмея, тӥ асьтэос но весь колхозын ужалляды?- Ма, зэм, школаын сяна, весь колхозын но ужай. Гужем 56 нунал отпуск сёто ке, куинь нуналзэ гинэ коркан пукисько, кылемзэ колхозэ потасько вал. Миша вӧзын пастухе но, стороже но кариськылӥ. Озьы ик ӵош турнаны ветлылӥм. Колхозэ потаськод ке, садике нылпиез нуыны луэ, уд ке - уг луы вал.- Одӥгез кузпал колхозын ужаса вылысь, сыӵе чурыт курон?- Озьы вал. Тани син азям пуксе. Мон ныпъетэн нуллӥсько Нинаез. Возь вылысен зыбкае понӥсько, ваментӥз керттӥсько, думисько. Яке валесэз маке ӝужда карисько но, отын пуке бертытозям. Куинь но, ньыль но кузя коркан замокаса кыльылӥзы: Валя, Коля, Надя, Нина. Гурын ӝу но кельтэмын, кызьы соин ӧз шудэ. Чакланы бертылыны дыр ӧй вал.- Нош утисьёс-песянайёс ӧй вал шат?- Картэлэн анаез, нонтыны шуыса, Валяез школае нуллэ вал. Тазэ нылме со утялтӥз ик. Собере ми яна потӥм, нош солэн дораз воземез потэ вал - трос ӧз ветлы ни. Нылпиосме утьыны шуыса мамае лыктэ - сое лобатэ, ачиз но кошке... Кык нянькаед вань вылысь озьы курадӟиськод шуыса, весь жаля вал Варвара Давыдовна Иванова дышетӥсьмы.- Иське, 1960-тӥ аръёслэн кутсконазы, милям классэнымы ужакуды, ёрмон-курадӟон вакытты вылэм. Ымнырады гожтэмын ӧй вал, ми, пичиос, мае валалом. - 1964-тӥ арын Миша пие вордскиз. Пыд йылазы султэмъёссэ гинэ яслие басьто. Мишук сьӧрам школае но ветлӥз, партаос ултӥ, пыд ултӥзы но бызьылэ вал. Бадӟымъёсызгес нылпиос пичиоссэ утялтӥзы ини. Озьы ке но сизьыметӥ пиналме, Вовикме, утеме ӧз луы, со укмыс толэзьем, диван дуртӥ ветлэ вал ини. Ужаны кошки, висись мае ке кельтыса... Тыоссэ кынтэм...- Азьвыл классъёс но бадӟымесь вал ук ай, 30 муртлэсь ортчылӥз. Сомында нылпиен ас пиналъёстэс учкыны дыр кытын тырмоз на.- Ма, ӵукна 8 часлы ик кошкиськод, ӵемысь - дежурной. Школаын - 3-4 часозь, акшан дырозь, бере кылись пиналъёсын пукиськод. Нош визь ӧвӧл ке, котькӧня дышеты. Мон ӧй кесяськылы, но дисциплинае юн вал. Одӥг ар гинэ ёрми, пиос трос вал классам. 1962-тӥ арын вордскемъёс. Перемена дыръя борддорез ик пасяло, собере асьсэос ик тупатъяло. Урокын бон кылзӥсько вал соос. Классэлы оскытэк, оград роноысь инспектор переменаосын но пукиз, пение урокез но ӧз кельты. Собере педсоветын верам: мон, пе, ӧй малпа вал, Ольга Николаевна урокъёссэ сыӵе ӟеч ортчытоз шуыса.- Милям классамы но парта вылтӥ бызьылӥсьёс вал, огзэ пияшез Пиурод гинэ шуылӥм.- Эрказгес вал уго, но дышетсконын бере ӧз кыльылы. Таӵеез но вал. Классэ пырыны уг лэзё - ӵогаськиллям. Огез «атаман» пи лябъёссэ шымыръя, полевой сумкаен шонаське. Мон шоры но: тонэ но шукко, ӧкӧ. Соку ачим но куалекъяй... Одӥг классын кык-куинь ар пукись пияшен курадӟеме тодам лыктэ на. Завучмылэн кышноез (солы инты кулэ вал) замок пасетӥ учкыса, мар ужаммес чакла но чагиське вылэм.- 1948-тӥ арын педучилище бере ужаны кутскиды но, ӵапак 1940-тӥ-1941-тӥ аръёсы вордскемъёс классады сюриллям. - Аслым но 16 арес гинэ вал соку. Ой, кыӵе кышкай... Уроклэсь мынэмзэ котькуд кылзэ ас поннам гожъяй. Со первой дышетэмъёсы Соловьёв Аркаш, Чернов Петя, Лукоянов Семи но мукетъёс вал. Начар улон, ёрмон шоры учкытэк, таос шулдыресь-капчиесь вал, арган но, кырӟан но отын ик. Дышетскисьёс пӧлысь кинэ ке висъяса ӧй улы, озьы ик шуылӥзы: тынад «любимчикъёсыд», пе, ӧвӧл. Но син азям тросэз уло, кин но соос ӧз луэ...- Али вераны быгатӥсько: мыным удалтӥз. Ми школае мынытозь, 1961-тӥ арозь, покчи классъёсын весь экзамен вылэм, нош ми дыръя ӧй вал ни. Удалтӥз мыным дышетӥсен но: лад-лад, чебер, зэмлыкез гажась. Ӵемысь монэ «5»-ёсын шумпоттылӥды. Одӥг пол гинэ «кол» басьтыса бӧрдэмме тодӥсько. Улонэ укно усьтэмды понна тау тӥледлы, Ольга Николаевна. * * *Мон тужгес кыжмем адями ини, шуиз Ольга Николаевна, люкаськем аръёссэ малпаса. Озьы ке но... Сыӵе «кыжмемлэн» но аслаз пиштэтъёсыз вань. Со медальёс: Быдӟым ож вакытэ тыршемез, собере ветеран луэмез возьматӥсь. Со сяна, О. Смагиналэн вань II но III степенё Анайлык медальёсыз. Нылпиоссэ ушъяны луоно. Татьяна Четкарёва «Удмуртия» книгапоттонниын редакторын ужаз, Россиысь огъя тодон-валан сётон удысысь дано ужась. Николай Смагин - Удмурт Республикаысь дано юрист. Валентина Санникова Пазялысь нылпи садэн кивалтэ. Надежда Кузнецова - татысь ик библиотекаен. Нина Ермакова Вавож ёросысь «Удмуртия» хозяйствоын пудо вордонын тырше. Михаил Смагин пинал дырысен ас вордскем дораз техника борды бурмемын, али КамАЗ-эн ужа. Нунокъёсыз Ольга Николаевналэн 15 люкаськизы, таослэн пичи нуныкайёссы 9 кузя ини. Быркыт Миколайлэн туала пушъетэз паськыта: будӥсьёсыз пӧлын 4 юристсы, вань эмъясь, суредась, историк, инженер, эколог...Татьяна Чернова. | Иворъёс |
Виталий Пронин 2014-тӥ арын ортчоно Олимпиадалы дасяськон ужъёс рос-прос мыно. Лэсьтӥсьёс пуктӥськон ужъёсыз азьланьто, соосын огвакытэ, жадёнзэс тодытэк, асьсэ быгатонлыкъёссэс волято спортсменъёс.Россиысь биатлонъя кышномуртъёслэн сборнойзылэн тренерез Вольфганг Пихлер «Эхо Москвы» радиостанцилы осконзэ вераз, асьме команда 1-2 зарни медаль басьтыны кулэ шуыса. Озьы ке но, Олимпиадае быдэс дуннеысь тужгес кужмоосыз спортсменъёс вуо, вормон понна зол пӧсяно луоз. «Сочие биатлонъя командае 4 нылкышноос кулэ. Туннэ нуналлы 3 нылъёс дась зарни понна вожвылъяськыны, но кин луоз ньылетӥез, оло, витетӥез — тодмо ӧвӧл на», - шуиз В. Пихлер.Тодады вайтӥськом: Удмуртиысь Сочиын ортчоно Олимпиадае 10 спортсменъёс шедьыны быгатозы. Соос пӧлын биатлонэн вырись В. Перминова, куасэн бызьылӥсьёс М. Вылегжанин, Д. Япаров, Н. Хохряков, К. Главатских но фигуристка Е. Туктамышева.Туспуктӥз Владимир Беломорских Теги: Олимпиада Сочи спорт | Спорт |
Виталий Пронин Алнаш ёросысь ветеранъёслы медаль сётъянъёс азинтӥсько.Алнаш ёросын азьланьтӥське Быдӟым ожысь ветеранъёслы но ож мышкын тыршемъёслы юбилей медальёс сётъян.Туннэ нуналлы ёросын 7 ветеран кылемын на. Со Кузилиысь Фёдор Беляев, Усмангуртысь Шакир Гараев, Алнашысь Юрий Жмакин но Анатолий Большаков, Кизекгуртысь Иван Фёдоров, Улын Сырьезысь Матвей Чекин но Кузёбайысь Никонор Лаврентьев.Ветеранъёс пӧлысь нырысь ик та медалез басьтӥзы Ф. Беляев но Ш. Гараев. Нылкышноослэн праздниксы азьын эшшо 3 медаль кузёзэ шедьтӥз, Ю. Жмакин, И. Фёдоров но М. Чекин доры вуиз. Эшшо кыкезлы матысь дыре гадьпус бырттозы.Сӥлы карон ужрад гурт калык азьын ортче. Ёрос кивалтӥсьёс асьсэос отчы потало. Зэм, куд-огез ветеранъёс, тазалыксы лябӟемен, коркаосысьтызы уг ик потало ни. Но соослы нимысьтыз саклык висъяло, котькудзэс чаклало. Ветеранъёс тау каро соосты вунэтымтэзы понна. Синкылиосын тодазы ваё ожмаськем аръёссэс, бырем эшъёссэс.Людмила Сурчакова Туспуктэмез Александр Горбуновлэн Теги: БыдымВормон Быдымож ветеран | Улон-вылон |
Виталий Пронин Туспуктэм: udmurt.ruТа сярысь вераз Россиысь Правительстволэн кивалтӥсезлэн воштӥсез Татьяна Голикова Россилэн Президентэныз Владимир Путинэн пумиськыкуз. Удмуртия сяна,трос социальной контракт гожтэмын Пермь, Томск улосъёсысь, Чувашиын. Социальной контрактъя коньдон трос нылпиё яке ёрмыса улӥсь семьяослы но луонлык сётэ маке басьтыны, асьсэлэсь ужзэс кутскыны, дышетскыны, кылдэм секыт югдурысь потыны. Кылем арын социальной контракт гожтонъя программаез ужазы кутӥзы 21 улосъёс. Удмуртиын 2020-тӥ арын 4 сюрс 256 социальной контракт гожтэмын. Эскеронъёс возьмато, социальной контракт гожтэмъёс пӧлысь 46,5 процентэз, озьыен котькуд кыкетӥез, алама югдурысь потыны но улыны тупатэм минимумлэсь тросгес барыш басьтыны быгатӥзы. Нош 2021-тӥ арын социальной контрактэз улонэ пыӵатыны 247 миллион 800 сюрс манет висъямын. Соин валче та коньдонэн 2 сюрс 300 семьялы юрттыны луонлык кылдоз, гожтӥз «ВКонтакте» вотэс бамаз Удмуртилэн Тӧроез Александр Бречалов. Сергей Захаров | Иворъёс |
Виталий Пронин 10-тӥ инвожое асьмеос Грециысь Афон монастырьын служить карем святойёсты буре вайиськомы.Со монастырез туж сӥлы каро. Преданиосын гожъямъёсъя, ачиз Инмар Анай сое кылдытӥз. Иоанн Богослов апостолэн ӵош корабльын уякузы, куазь шуак сӧриське, кужмо тӧл потэ, бадӟымесь тулкымъёс ӝутско но соослэсь корабльзэс Афон гурезьлэн выжыяз вутто. Инмар Анай сокем синмаськиз татысь чебер интыослы, соку ик Инмарлэсь куриз, солы но отчы пичи сэрег мед висъялоз шуыса. «Мед луоз та инты но татысь сад тыныд рай, нош утиськыны мылкыд карисьёслы гавань кадь», - шуиз Инмар.Обитель туж бадӟым, отын ӟуч но мукет православной калыкъёслэн монастырьёссы вань. Тунсыко соиз: отын вӧсясько воргоронъёс гинэ, соослэн гинэ кельяоссы но вань. Нылкышноосты со обителе пыраны уг лэзё. Монастырез уте Инмар Анайлэн «Иверской» мудорез. Паймымон соиз но: мудор вуэм зарезетӥ. Вуысь ӝуась тылэз адӟыса, обросэз басьтӥллям но умой гинэ интыяллям. Нош ӵуказеяз ӵукна лыкто но, мудор, пе, капка йылын. Мукет нуналаз нош ик озьы. Нош огпол Инмар Анай, одӥг монахлы уйвӧтаз лыктыса, верам: кытысь монэ шедьтӥськоды, отчы ик интыялэ, мон, пе, тӥледыз утьыны лыктӥ. Мон вань дыръя монастырь улоз, пе, шуиз. Со дырысен та обросэз «Вратарница» шуыны кутскиллям. Афонысь ваем мудоръёс: Инмар Анайлы сӥзем «Скоропослушница» но Николай Чудотворецлэн.Афонысь монастырьлэн кужмыз но, данэз но туж бадӟым. Тросэз оскисьёс отчы вуылыны тыршо. Асьме шаерысь но ветлӥсьёс вань. Черкмылы юрттӥсь ужбергатӥсьёс, отчы ветлыса, приходмылы 2 оброс кузьмазы: одӥгез Николай югдытӥсьлы сӥземын, мукетыз - Инмар Анайлы - «Скоропослушница». Соосты Афонысь монахъёс суредаллям (список, яке копия, лэсьтӥллям). Кыкез но чудотворной иконаос лыдъясько. Соос бордазы кыско. Тросэз верало: со сярысь номыре тодытэк, черке пыро ке но, мылкыдзы та мудоръёс доры вае. Соин ик тау кариськом ужбергатӥсьёслы сыӵе обросъёс кузьмамзы понна, Инмар соосты мед утёз.Азьланяз но мед быгатомы со обросъёслы йыбыртъяны, отын возьматэм святойёслэсь юрттэт курыны но соос асьме понна мед вӧсяськозы шуыса вазиськыны.Та толэзе черк пусъе7-тӥ инвожое - Иоанн Предтечалэсь йырзэ куинетӥзэ шедьтон.10-тӥ инвожое - Ӟуч музъем вылысь вань святойёсты буре ваён. Озьы ик - Афон монастырьысь святойёслы сӥзем нунал.14-тӥ инвожое - Иоанн Кронштадскиез буре ваён.24-тӥ инвожое - Варфоломей но Варнава апостолъёсты буре ваён.27-тӥ инвожое - Преподобной Мефодиез но Дивеевоысь святойёсты буре ваён.28-тӥ инвожое - Иона югдытӥсез буре ваён.29-тӥ инвожое - Феофан Затворникез буре ваён. | Иворъёс |
Виталий Пронин Нылкышноослэн калыккуспо нуналзылы сӥзьыса Ижкарын ортчылӥсь «АвтоЛеди» фестиваль таяз арын выль сямен ортчоз. Солы ним но мукет сётӥзы. Автомногоборьея «АвтоЛёд Арена» ужрадэ пыриськыны быгатозы вань мылкыд карисьёс. Но йӧ вылтӥ ворттылӥсь нылкышноосты но воргоронъёсты дунъялозы нимаз номинациосын. «Динамо» стадионысь йӧ вылын ӵошатскисьёслы трос пумо упражнениосты быдэстоно луоз. Ворттылыны мылкыд карисьёс куриськон гожтыны быгато 10-тӥ южтолэзёзь Goltsova.com сайтын. Тунсыко программа чакламын учкисьёс понна. «Динамо» стадионын мастер-класс ортчытоз тодмо автоспортсмен Владимир Гольцов. Машинаен йӧ вылын «эктонъёс» возьматозы дуннеысь «АвтоТанцы на льду» федерацилэн ёзчиосыз.Нимысьтыз ужрадъёс чакламын инвалид нылпиос понна. Фестиваль ортчоз 10-тӥ южтолэзе. Кутсконэз 12 часын. Пыронэз дунтэк. 0+ | Улон-вылон |
Виталий Пронин Улонысь кошкиз Удмуртиысь калык писатель, Удмуртиысь Писательёслэн огазеяськонзылэн азьвыл кивалтӥсез Егор Егорович Загребин. Соин люкиськон ортчоз 11-тӥ пӧсьтолэзе 10 часын Удмурт театрын.«Удмурт дунне» газетлэн редакцияез мур кайгыремзэ вера Историяя, кылъя но литературая Удмурт институтлэн директорезлы Алексей Егорович Загребинлы атаез Егор Егорович Загребин улонысь кошкемен валче. | Иворъёс |
Виталий Пронин Калык творчествоя элькун корка бордын ужась «Радуга» нылпи театр Россиысь классической эктонъя «Анна Павлова» вожвылъяськонлэн онлайн этапаз пыриськиз. Дунъясьёслэн малпанзыя та театр устооез луиз классической эктон ӧръя. Варвара Шиланова но Юлия Гильфанова «Сильвия» балетысь «Пиццикато» но «Конёк-горбунок» балетысь «Жемчужина» номеръёсты возьматӥзы. Оглом вормон понна вожвылъяськизы 80 эктӥсьёс но коллективъёс. Та вормон нылъёслы луонлык сётэ Анна Павлова балериналэн 140 ар тырмонэзлы сӥзем конкурс-концертэ пыриськыны. Со ортчоз Санкт-Петербургын 2022-тӥ арын 11-тӥ-13-тӥ феврале. «Радуга» нылпи театрлы туэ 30 ар тырмиз. Со туала, калык но классика луись эктонъёсты возьматон удысын тырше.Та дуэтлэн вормонъёсыз уно, со «Театральное Приволжье» конкурсын гран-при утӥз, пыриськылӥз Россиын ортчылӥсь «Майский ландыш» конкурсэ но. Удмурт дунне | Лулчеберет |
Виталий Пронин Н. КузнецоваДэри ёросысь Шор Постол школаысь 10-тӥ классын дышетскись Наташа Кузнецова Россиысь ӵошастконысь зарни медален бертӥз. Москва улосысь Раменское городэ люкаськылӥзы Россиысь юниоръёс куй кужымзэс (армспорт) эскерыны. Нылаш кык но ӝыны ар гинэ та амалэн эшъяське ке но, азьланезлы осконэз бадӟым. Армспортъя мастере кандидат Россиысь егитъёслэн сборноязы кутэмын. Та вакытэ выль ӵошатсконлы дасяське. Май толэзе Литваын ортчоз Европалэн чемпионатэз.Спортэн эшъяськем сяна, нылаш яратэ крезьгурез, чебер эктэ, мыло-кыдо пыриське школаысьтызы «Пинал дуар» ансамбле.Мария БегишеваТуспуктэмез: vk.com Теги: армспорт Дэри | Иворъёс |
Виталий Пронин Магазинъёслэн лыдзы будэ городъёсын но бадӟым гуртъёсын усьтӥськись лавкаос чотынЛарёкъёслэн кулэлыксы быризТуэ 1-тӥ январьысен улонэ пыӵаны кутскиз сур вузанэз сюбегатонлы сӥзем федерал закон. Соя та кудӟытӥсь юонэз вузаны лэземын ӧвӧл ларёкъёсын. Кызьы быдэсъяське та закон, ивортӥз вуз каронъя но калыклы юрттэт сётонъя министр Пётр Пономарёв.Та законэз быдэсъян соку ик шӧдӥськиз вуз карон инты возисьёслэн лыдзы вылын - соос кӧнялы ке кулэсмизы. Табышсылэсь бадӟым люкетсэ угось поттылӥзы сур вузан вылын. Но федерал куронъёсты быдэсъянлэсь палэнскись ужбергатӥсьёс лачак на. Соос сурез лушкем вузало.Сыӵеосты китӥзы кырмыны сокем ик капчи ӧвӧл. Соин ик та ласянь ӟеч амал луысал тыриськонлэсь быдӟалазэ будэтон. Кызьы иворто Вуз каронъя но калыклы юрттэт сётонъя министерствоысь специалистъёс, сурез ларёкъёсын лушкем вузам, озьы ик та кудӟытӥсь юонэз калыко интыосын ӟамыръям понна тыриськон ог 4 поллы йылоз.- Ларёкъёслэсь воксё куштӥськоно, - мылкыдзэ вера министр Пётр Пономарёв. - Соослэн кулэлыксы чик ӧвӧл, угось магазинъёсмы асьмелэн тырмыт. Шаерамы одӥг сюрс улӥсьлы 760 квадрат метр пала вуз карон инты усе. Кудӟытӥсь юонъёсты вузанэз кулэстонлэн пайдаез шӧдӥськиз ни: Удмуртстат ивортэмъя, кудњытћсь юонъёсын эшъяськон калыкмы пӧлын кулэсмыны ӧдъяз.* * *Министр Пётр Пономарёв ватсаз на: вуз карон интыосты кулэстыса но, номыр кышкытэз ӧй луысал. Соос пӧлысь уноез бадӟым сюресъёслэсь 30 метрлы гинэ палэнэ интыяськемын, нырысетӥ этажъёсысь квартираосын усьтэмын. Та ужпумлы сӥземын вал Ижысь муниципал кылдытэтъёслэн йыръёсынызы кенешон. Матысь дыре бадӟымгес саклык висъяськоз магазинъёслэн кытын усьтӥськемзылы.- Со сяна, чаклано аптекаосты но: отысь капчиен басьтыны луэ спиртэн лэсьтэм суретъёсты, - азьланьтӥз министр. - Но, жаляса верано, таос ласянь нокыӵе ужрадъёс кутымтэ на - ваньмыз бумага вылын гинэ. Та вакытэ чакласькомы: кин кыл кутыны кулэ аптекаосын ӵектӥськись спиртэн суретъёс понна, кызьы радъяно соосты рецептэн сётъянэз.Кудӟытӥсь юонъёсты лушкем вузанэз чакланы секыт та ласянь но: Вуз каронъя но калыклы юрттэт сётонъя министерствоысь специалистъёс, кыӵе ке магазинэ эскеронэн потыкузы, та ужрад сярысь ивортыны кулэ кӧня ке нуналлэсь азьвыл. Валамон, вуз карисьёс шекъёссэс палэнто-вато. Та ласянь но кыӵе ке воштонъёс кутоно, шуиз министр.* * *Россилэн Дуннеысь вуз каронъя огазеяськонэ пыременыз валче шаерамы сюрес усьтӥськоз улӥ ӟечлыкъем но дунтэм сиён-юонлы, капчиен шедьыны быгатоз кунгож сьӧрысь ваем дунтэм продукция. Асьме производительёслы секыт луоз - ӟечлыксы шӧдскымон вылӥын ке но луиз.- Кунгожсьӧр продукция асьме магазинъёсы юромо дунтэматыса вуоз, - пусйиз Пётр Парфельевич. - Но таӵе югдурез - демпингез - чакласа возьыны кулэ кунысьтымы монополиосын нюръяськонъя ёзъёс. ВТО-е пыремен валче соослы сакгес ужано луоз.Сиён-юонъёслы дунъёс сярысь ке верано, Россиысь 83 улос пӧлын Удмуртия 70-тӥ интыын (нырысетӥ инты - тужгес бадӟым дун). Берло дыре вылӥе тэтчизы пызьлы дунъёс - 52 процентлы, озьы ик 14 процентлы будӥз няньлы дун. Кылем арлэн пумаз инфляция Россиын 6,6 процент лыдъяськиз ке, шаерамы та лыдпус 6 процент вылын возиськиз. Пусйыны кулэ: берло аръёсы калыкмы мыло-кыдогес кредит басьтыны ӧдъяз. Таин валче йылӥзы машина руль бергатӥсьёс. 2000-тӥ арын котькуд дасэтӥез мурт машина возе ке вал, туннэ нуналлы - котькуд витетӥез.Елена Никитина Туспуктэмез: udmfoto.ru Теги: ларёк ПётрПономарёв | Иворъёс |
Виталий Пронин «Дышетӥсьёслы юрт» программалы кутскон сётэмын вал 2012-тӥ арын. Зоя Космодемьянская ураме пуктэм юрт толон сӥё-дано усьтэмын.Коркан 209 квартира, со пӧлысь 108-эз висъямын луозы дышетон удысын ужасьёслы. Эшшо 64-ез - культура, 35-ез - тазалыкез утён но 2-ез - спорт удысъёсын тыршисьёслы. Квартиралы дунъёс кулэстэмын, котькуд квадрат метрлы тыроно луоз 39 сюрс манет. Нош 9 квартираез дунтэк люкылыны чакламын - таосыз служебной лыдъяськозы, сётӥськозы социальной удысъёсын тыршисьёслы ик.Элькунысьтымы «Дышетӥсьёслы юрт» программалы кутскон сётэмын вал 2012-тӥ арын. Соку «Столичный» микрорайонын ӝужаз 100 дышетӥсьёслы улон инты, котькуд квадрат метр 32 сюрс манет сылӥз. Нош 2014-тӥ арын 178 квартираем корка пуктэмын ни Зоя Космодемьянская урамын, таизлэн дуныз - котькуд квадрат метрезлы 37 сюрс манет. Соку 50-эз квартираос люкылэмын вал дышетон удысын тыршисьёслы.УД Туспуктӥз Э. Карипов Теги: дышетон Удмуртиезазинтон | Улон-вылон |
Виталий Пронин «Удмурт Кенешлэн» 2 кылын вераськись нылпиос понна радъяськись «Билингва» проектэз утӥз 1 миллион 727 сюрс манет. «Билингва» проект 2015-тӥ арысен ужа ни.«Билингва» проект 2015-тӥ арысен ужа ни. Грант чотын вуэм уксё кутэмын луоз ужрадъёс ортчытъянэз азьланьтонэ, отчы городысь анай-атайёс нылпиосынызы ӵош люкаськылозы. Проектлэн ужпумез - пиналъёсты кык кылын - удмурт но ӟуч - вераськыса будэтон.Анай-атайёс но пиналъёс понна радъяськылӥзы пӧртэм семинаръёс, тренингъёс, соосын ужалозы психологъёс но мукет ӧнерчиос, занятиос ортчылозы кызьы ӵошен, озьы ик нимаз: анай-атайёслы но пичиослы. Та пумиськонъёсын нылпиос шудонъёс но сценкаос пыр мургес тодматско удмурт кылэн, культураен, литератураен, историен, нош анай-атайёссы тодо, кызьы тэшкылиоссэс анай кылынызы вераськытыны, со понна кыӵе амалъёсты кутоно.Вераны кулэ, Россиысь Президентлэн грантъёсызлэн фондысьтыз шаерысьтымы 25 огазеяськонъёс утӥзы 44 миллион 677 сюрс манет. Удмурт огазеяськонъёс пӧлысь, «Удмурт Кенеш» сяна, «Шунды» огазеяськонлэн но проектэз вормиз. «Шудком: дышетӥськом шудыса» малпан понна висъямын 2 миллион 874 сюрс 755 манет.Елена Рябина Туспктӥз Татьяна Волкова | Улон-вылон |
Виталий Пронин Россилэсь данзэ утизы шаерысьтымы 3 спортсменъёс: защитник Иван Кузнецов, нападающий Максим Кузьминых но капка возьмась Андрей Касаткин.Америкаысь Баффало городын ортчиз следж-хоккеен шудонъя дуннелэн чемпионатэз. Россилэн командаез та ӵошатсконын туй медаль утӥз. Россилэсь данзэ утизы шаерысьтымы 3 спортсменъёс: защитник Иван Кузнецов, нападающий Максим Кузьминых но капка возьмась Андрей Касаткин. Спортсменъёс сяна, чемпионатэ пыриськиз Удмуртиысь тренер-техник Илгам Авзалов. Толон ӝыт соосты сӥё-дано пумитазы Ижысь аэропортын. Пусйыны кулэ, Максим но Андрей понна та нырысетӥез бадӟым ӵошатскон вал. Шудон дыръя Касаткин ас капказэ умой утиз, одӥг гол но пыртыны ӧз лэзьы. Та чемпионат бере шаерысьтымы следж-хоккеистъёс пӧлысь тужгес нимо-даноез луиз Иван Кузнецов. Солэн табере Паралимпиадаысь 1 азвесь но дуннелэн чемпионатысьтыз 2 туй медальёсыз вань. Валентина Емельянова Туспуктэм: sportturizm.udmurt.ru | Спорт |